text:
བུད་མེད་ཕྲུ་གུ་སྐྱེ་བྱེད་ཀྱི་འཕྲུལ་ཆས་མ་རེད།
མཐའ་མའི་བསྐྱར་བཅོས། (༡༦༢༠༡༦༠༩༣༩) འབྲི་མཁན། གངས་དཀར་སེམས། ༡༥༢༠༡༦༡༥༤༤
( ཁྲིམས་རྩོད་པ་གྲགས་ཅན་ལུའུ་ཆེའོ་ཡོན་གྱིས། སྐྱེས་པ་ཚོ། ཁྱོད་ཀྱི་བཟའ་ཟླ་མོ་གཤམ་འོག་གི་རིགས་འདི་བཅུ་ལ་མ་བརྩི་རོགས། )སྐྱེས་པ་ཚོ་ཆང་ས་མ་རྒྱག་སྔོན་ཁྱོད་ཀྱི་སེམས་ཁམས་ལ་འཁོས་སྙོམས་ཏོག་ཙམ་དགོས་སྲིད། གལ་ཏེ་ཁྱོད་ལ་བཅོས་བསྒྱུར་མ་གཏོང་སྔོན་དུ་ཕྱིར་དོན་ནས་གཞན་ལ་སྡུག་པོ་མ་གཏོང་རོགས། ཟླ་བ་བདུན་དང་ཕྱེད་མ་ཟིན་སྔོན་ངའི་ལས་ཀར་བྱས་རྗེས་ཁ་གནོན་རྒྱག་རྒྱུར་བྲེལ་བ་བྱེད་མི་དགོས།
དང་པོ། མོ་ཁྱོད་ཀྱི་རྒྱུ་ནོར་མ་རེད།
མོ་ནི་ཁེར་ཚུགས་ཀྱི་གཟུགས་ཕུང་ཞིག་ཡིན་པ་ལས་ཁྱོད་ཀྱི་རྒྱུ་ནོར་མ་རེད། མོ་ཁྱོད་ཀྱི་མནའ་མར་ཡོང་ཚར་ན་ཁྱོད་ཚང་གི་མི་ཡིན་བསམ་པའི་ལྟ་བ་དེ་ཡོལ་ཟིན་པའི་ལོ་རྒྱུས་ཐོག་གི་བསམ་བློ་རེད། གལ་ཏེ་ཁྱོད་དགའ་ཡུལ་དེ་རྨོ་བོ་ཡིན་ན་དེ་དང་རྗེས་རབས་སྤེལ་ན་འགྲིག་མོད་ཀྱང༌། གཞན་ལ་སྡུག་པོ་མ་གཏོང་རོགས། ཉིན་རྟག་པར་མོ་ལ་ཇི་ལྟར་ཚོད་འཛིན་བྱ་དགོས་མི་སྐོར་བསམ་བློ་གཏོང་དགོས་ཀྱི་མ་རེད། མོ་སོ་སོའི་མ་ཁྱིམ་དུ་འགྲོ་མི་བཅུག་པ། མོ་དང་མོའི་གྲོགས་པོ་མཉམ་དུ་དགོང་ཇ་འཐུང་བ་དང་མཚན་ཚོགས་སུ་སྤྲོ་འཆམ་སོགས་སུ་འགྲོ་མི་བཅུག་པ་དེ་འདྲ་མ་བྱེད། ཁྱོད་ཀྱི་ཨ་མས་ཀྱང་ཁྱོད་ལ་དེ་འདྲ་ཇུས་རྟོགས་མེད། ཁྱོད་རང་རྒྱ་མཚོ་འགྲམ་དུའང་སྡོད་ཀྱི་མེད་པ།
གཉིས་པ། མོ་ཁྱོད་ཀྱི་ལག་ཆ་མ་རེད།
མོ་དང་ཆང་ས་བརྒྱབས་པ་དེ་ནི་མོས་ཕྲུ་གུ་སྐྱེ་ན་བསམ་རྒྱུ་ཙམ་མིན། དེ་ནི་ཁྱོད་གཉིས་ཕན་ཚུན་བརྩེ་དུང་བཅང་བཞིན་པས་རེད། མོ་ཁྱོད་ཀྱི་ཕྲུ་གུ་སྐྱེ་འཕེལ་གྱི་འཕྲུལ་ཆས་མ་རེད་ལ། ཁྱོད་ཀྱི་ཕྲུ་གུར་ལྟ་སྐྱོང་བྱེད་མཁན་གྱི་གཡོག་མོ་དེ་བས་ཀྱང་མ་རེད། མོ་ནི་ཁྱོད་ཀྱི་བཟའ་ཟླ་རེད། བཟའ་ཚང་དབར་ངེས་པར་འཁྲིག་སྦྱོར་དགོས་པའི་འོས་འགན་ཡང་མེད། རྒྱུན་དུ་ང་ལ་དགོས་ཀྱི་འདུག་མ་ཟེར། མོ་རང་ཁྱོད་དང་ལུས་འབྲེལ་བྱེད་འདོད་མེད་ན་མོ་ལ་བསམ་ཚུལ་གཞན་ཡོད་སྲིད་པས་མོ་དང་དེའི་སྐོར་འབྲེལ་མཐུད་དགོས་པ་ལས་བཙན་དབང་གིས་བྱེད་མི་ཉེན།
གསུམ་པ། མོ་ནི་ཁྱོད་ཀྱིས་གསོས་པའི་ཁྱིམ་ཉར་གྱི་སྲོག་ཆག་མིན།
མོ་ནི་ཁྱོད་ཀྱི་ཁྱིམ་ནང་གསོས་པའི་ཁྱི་ཕྲུག་ཅིག་མ་རེད། ཁྱོད་ཀྱིས་མོ་ལ་སྐད་གཏོང་ཆོག་ཆོག་དང་བཀའ་གཏོང་ཆོག་ཆོག་བྱེད་མི་འོས། མོས་ཁྱོད་ཀྱི་ཁ་ལ་ཉན་འོས་པ་རེད་མ་བསམ། ལོ་རབས་འདིའི་ནང་སུས་བྱེད་འོས་པ་དང༌། སུས་སུ་ལ་ཉན་འོས་སྟངས་ཤིག་མེད། ཁྱོད་ཀྱིས་མོ་ལ་བརྩི་འཇོག་མ་བྱེད་ན་མོས་ཀྱང་ཁྱོད་ལ་བརྩི་བཀུར་བྱེད་མི་སྲིད། ཁྱིམ་དུ་གསོས་པའི་སྒོ་ཕྱུགས་སྲོག་ཆག་ལྟ་བུ་རེ་འཚོལ་དགོས་ན་ཁྱོད་རང་ཨར་ཁང་དུ་འཚོལ་དུ་རྒྱུགས། འོན་ཀྱང་དེ་ནས་འཚོལ་ཐུབ་པ་བྱུང་དེས་ཁྱོད་ཀྱི་དངུལ་ལ་དགའ་བ་ལས་མི་ཁྱོད་ལ་དགའ་གི་མེད། དེ་བས་གལ་ཏེ་ད་ལྟ་མོ་ཁྱོད་ཀྱི་དངུལ་ཁོ་ནར་དགའ་ན་ཁྱོད་མི་སྡུག་ཆག་ཅིག་གྱུར་ཟིན་སྲིད་པས་ཁྱོད་ཀྱིས་སོ་སོར་བཅོས་བསྒྱུར་ཡག་པོ་ཞིག་གཏོང་དགོས་ཀྱི་རེད།
བཞི་པ། མོ་ཁྱོད་ཀྱི་གཡོག་མོ་མ་རེད།
མོ་གཡོག་མོ་མ་རེད། ཡིན་ཡང་གང་ཟག་ཁྱད་པ་ཅན་དེ་འདྲ་ཡང་མ་རེད། སྐྱེས་པས་ཕྱིའི་ལས་ལ་འབད་ཅིང་བུད་མེད་ནང་ལས་དགོས་པའི་དུས་རབས་ཡལ་ཟིན་པ་རེད། མོ་རང་ཁྱོད་དང་གཅིག་མཚུངས་ཕྱིར་ལས་ཀ་བྱེད་ཀྱི་ཡོད་པས་ཁྱིམ་ལས་ཚང་མ་མོས་བྱེད་དགོས་དོན་མེད། མོ་ནི་ཁྱིམ་ཚང་དུ་ལས་ཀ་བྱེད་མཁན་ཞིག་ཡིན་དུ་ཆུག འོན་ཀྱང་མོ་ལ་དེའི་རྐྱེན་གྱིས་གོ་གནས་འཕར་བ་དང༌། དངུལ་ཕོག་དང་དགོང་སེང༌། གྲོགས་པོ་བཅས་མེད་པ་རེད། འོ་ན་ཁྱོད་ཀྱིས་མོ་ལ་ཉུང་མཐའ་ཡང་ལས་རོགས་ཅིག་མཁོ་སྤྲོད་འོས་པ་རེད། དེ་སུ་རེད་ཟེར་ན། ཁྱོད་གཉིས་ཀྱི་ཕྲུ་གུ་ཆེན་པོ་མ་ཆག་སྔོན་དུ་ལས་རོགས་དེ་ཁྱོད་རང་རེད། ཕྲུ་གུ་ཆེན་པོར་ཆགས་རྗེས་དེ་ནི་ཁྱོད་རང་གཉིས་ཀ་རེད།
ལྔ་པ། མོ་ཁྱོད་ཀྱི་སྲོག་སྐྱབས་ཡོ་བྱད་མ་རེད།
རྙོག་དྲ་ལྷག་ན་གཞི་ནས་མོ་རང་དྲན་སོས་པ་དེ་འདྲ་མ་བྱེད། རྒྱུན་གཏན་དུ་མོ་མཐོང་སྣང་དུ་མེད་པའི་ཁ་དབུགས་ལྟར་ལ་བརྩིས་ནས་མ་བཞག དེ་ནས་ཕྱི་ནས་ཟུར་ཉར་དགའ་རོགས་འཛིན་ཐུབ་དུས་མོ་ལ་ཕྱིར་དོན་ནས་ཁྱོད་ལ་རྒྱབ་སྐྱོར་བྱེད་མ་བཅུག ཁྱོད་ལས་གནས་ནས་ཕྱི་ཕུད་གཏོང་དུས་མོ་ལ་ལས་ཀ་མ་བསྐུར། ལོ་རྒས་ཤིང་ན་བའི་དུས་སུ་ཁྱོད་ལ་གཅིན་སྐྱག་དོར་མཁན་བྱེད་དགོས། ཕ་མར་གཡོག་བྱ་བྱེད་མཁན་མེད་དུས་ཀྱང་མོ་འབོད་དེ་དེར་གཡོག་བྱ་བྱེད་མ་བཅུག གཡོག་བྱར་དངུལ་གྱི་རིན་པ་སྤྲོད་ཐབས་མེད་དུས་མོ་ལ་མོའི་ལས་ཀ་གཡུག་དགོས་པའི་སྐོར་ཡང་མ་བཤད། ཁྱད་མཚར་བ་ལ། རྒྱུན་དུ་ཁྱོད་ཀྱིས་མོ་རང་སྲས་མོར་མཐོང་གི་ཡོད་དམ། གལ་ཏེ་ཁྱོད་ཀྱི་མོ་ལ་ཅིའང་བརྩི་གི་མེད་ན་སྐབས་དེར་ཁྱོད་སྐྱབས་ཐུབ་མཁན་དེ་སོ་སོ་ཡིན་པ་ལས་མོ་མ་རེད།
དྲུག་པ། མོ་ཁྱོད་ཀྱི་དངུལ་ལེན་ས་འཕྲུལ་ཆས་མ་རེད།
གཞན་ལ་བུ་ལོན་བཞག་ཡོད་པ་དྲན་དུས་གཞི་ནས་མོ་དྲན་ཡོང་བའམ་མོའི་ཁྱིམ་དྲན་པ་དེ་འདྲ་མ་བྱེད། རྒྱུན་དུ་མོ་ལ་དངུལ་ཉུང་ཙམ་ལས་སྤྲོད་ཤེས་ཀྱི་མེད་པ་ད་ལྟ་དངུལ་གཡར་དུས་ཁྱོད་རང་ཁོག་རྒྱ་ཆེན་པོ་འདི་འདྲ་ཆག་དགོས་དོན་གང་ཡིན་ནམ། ཁྱོད་ཀྱི་བྱ་བཞག་བསྐྲུན་དགོས་དུས་མོའི་ཨ་ཕ་དྲན་པ་དང༌། བུ་ལོན་གསབ་དགོས་དུས་ཆང་སའི་སྐབས་ཀྱི་མོའི་རྒྱན་ཆ་དེ་དག་འཁྱེར། གཞན་དང་ཚོང་ལས་གཉེར་དགོས་དུས་བཟའ་ཟླ་མོ་འཚོལ། དངུལ་བསམ་ཡོང་དུས་བཟའ་ཟླ་མོ་མོའི་ཁྱིམ་མི་རྣམས་འཚོལ་ནས་དེ་དག་གི་རོགས་སྐྱོར་ཡོང་ཐབས་ཁོ་ནར་བསམ་ནས་མ་སྡོད། དངུལ་ལེན་དུས་ཡིན་ཡང་ཐོག་མར་དེའི་སྔོན་ལ་དངུལ་ཁང་དུ་དངུལ་བཅོལ་དགོས་ཀྱི་ཡོད་པ་རེད། ཅིའང་མེད་ན་གཞན་གྱི་གུས་བཀུར་ཐོབ་ཐབས་ཀྱང་མི་བྱེད། དེ་འདྲ་ཡིན་ན་གཞན་ས་ནས་དངུལ་གཡར་བའི་སྤོབས་པ་དེ་གང་ནས་ཡོང་སྲིད་དམ།
བདུན་པ། མོ་ཁྱོད་ཀྱི་གད་སྙིགས་གཡུག་ས་ཟོག་སྒམ་མ་རེད།
ཁྱོད་ལ་རླུང་ཅི་འདྲ་ཡོད་ནའང་མོའི་གཟུགས་པོ་ཐོག་མ་བཏོན། བཟའ་ཚང་དབར་ཕན་ཚུན་བསམ་གཞིགས་དགོས། འོན་ཀྱང་འཚོ་བའི་ནང་གི་ལམ་འགྲོ་མ་རྒྱུགས་པ་ཚང་མ་མོ་ལ་ཁ་གཏད་དགོས་དོན་མེད། མོས་དཔའ་ངར་ཅན་ཡིན་རློམ་པའི་ཁྱོད་ཀྱི་རླུང་ལང་ཆོག་ཆོག་དེར་ཉན་ནའང་འགྲིག་མོད། འོན་ཀྱང་ཁྱོད་ཀྱིས་ཀྱང་རྒྱུན་དུ་མོའི་མཛེས་སྡུག་དང་སྡུག་ངལ་ལ་བསམ་གཞིགས་དགོས་པ་རེད།
བརྒྱད། མོ་ཁྱོད་ཀྱི་རླུང་བཏོན་ས་མ་རེད།
ལག་པ་བཀྱག་ནས་མོ་རྡུང་ན་མི་འགྲིག དེ་རྩ་བ་ནས་མི་འགྲིག གནས་སྟངས་ཅི་འདྲའི་འོག་ཏུ་ཡིན་ཡང་དེ་འདྲ་མི་བྱས་ན་དགའ། མོས་ཁྱོད་ལ་རླུང་ལང་བྱེད་ཀྱི་སྐད་ཆ་ཅི་འདྲ་ཞིག་བཤད་ཀྱང༌། ཁྱོད་དེར་སེམས་པ་སྡུག་ནའང་འདྲ། ཁོང་ཁྲོ་ཟའང་འདྲ། ཐག་རིང་སར་སོང་ནའང་འགྲིག འོན་ཀྱང་ཁྱོད་ཀྱི་མོ་ལ་ལག་པ་བཀྱག་མི་ཉན། གལ་ཏེ་མོ་ལ་རྡུང་པ་ཙམ་གྱིས་དེ་ནས་བཟུང་ཁྱོད་ལ་ཁ་གཡར་ས་གང་ཡང་མེད། དེ་བས་བུད་མེད་ངོས་ནས་ཀྱང་ཁྱོད་ལ་གུ་ཡངས་གཏོང་མི་འོས། དེར་གུ་ཡངས་ཐེངས་གཅིག་ཙམ་ཡིན་ཡང་གཏོང་མི་དགོས།
དགུ མོ་ཁྱོད་ཀྱི་ཨ་མ་མ་རེད།
གནས་ཚུལ་ག་རེ་ཡིན་ཡང་མོས་ཁྱོད་ལ་རོགས་པ་དགོས་པ་ལྟར་མ་བྱེད། མོ་ཁྱོད་ཀྱི་ཕྲུ་གུ་ཚོའི་ཨ་མ་རེད། མོ་ཁྱོད་ཀྱི་སྒེར་བདག་གི་ཅ་དངོས་མ་རེད། ཁྱོད་རང་ལོ་ཉི་ཤུ་བརྒལ་ཚར་བའི་མི་ཞིག་རེད། ཁྱོད་ནི་འགུལ་སྤྱོད་ལ་ན་ཚ་ཡོད་པའི་དབང་པོ་སྐྱོན་ཅན་མི་ཞིག་མ་རེད། ཁྱོད་ཀྱིས་ཁ་གདང་ནས་ཟས་ཟ་ཞིང་ལག་བཀྱང་ནས་གོས་གྱོན་ཆོག་ཆོག་གི་དབང་ཆ་དེ་འདྲ་མེད། མོ་ཁྱོད་ཀྱི་ཨ་མའི་དབར་རྩོད་གླེང་ཡོད་ན་ཁྱོད་ཀྱི་ཐག་གཅོད་བྱེད་དགོས་པ་ལས་ལྡོག་སྟེ་རིང་ས་ཤིག་ལ་བསྡད་དེ་སོ་སོ་དབུས་མ་ཞིག་ལ་གནས་ཡོད་མདོག་མདོག་དགོས་དོན་མེད། དེ་བས་ཁྱོད་རང་གིས་སོ་སོ་སྐྱེས་པ་ཕོ་ཞིག་དང་འདྲ་བ་ཨ་མ་དང་མནའ་མའི་དབར་གྱི་གནད་དོན་དེར་འགན་འཁྱེར་དགོས་པ་ལས་ཕྲུ་གུ་ནང་བཞིན་ཨ་མའི་གཟུགས་པོར་འཁྱུད་པ་ལྟར་བསྡད་རྒྱུ་མེད།
བཅུ་པ། མོ་ཁྱོད་ཀྱི་དགྲ་མ་རེད།
གལ་ཏེ་མོ་དང་ཁ་བྲལ་འདོད་ན། ཁྱོད་ཀྱིས་དེ་སྔོན་མོ་ནི་ཁྱོད་ཀྱི་ཆེས་དགའ་ཤོས་དེ་ཡིན་མྱོང་བ་དེ་ཡིད་ལ་ཟུངས། བུད་མེད་མང་ཆེར་གྱིས་ཁྱོད་ཀྱིས་མོ་ལ་ཡག་པོ་ཉུང་ཙམ་བྱས་ན་དེའི་དྲིན་ལན་དུ་ལྡབ་ཀྱིས་མཇལ་སྲིད་པ་རེད། འོན་ཀྱང་གལ་ཏེ་ཁྱོད་ཀྱིས་མོ་རེ་བ་ཆད་པའི་གཡང་སར་འདེད་ན་མོས་ཁྱོད་ལ་དེའི་ལྡབ་འགྱུར་གྱིས་འཁོན་ལན་ཡང་བསློག་སྲིད་པ་རེད།


c: text/html

text:
འབྲོང་བུ་ཚེ་རིང་རྡོ་རྗེས་བརྩམས།
དབང་དྲག་རྡོ་རྗེས་བསྒྱུར།
གཅིག
བོད་ཞི་བས་བཅིངས་འགྲོལ་བཏང་ཚུན་གྱི་ལོ་ངོ་དྲུག་ཅུ་ལྷག་ཙམ་རིང་གི་འཕེལ་རྒྱས་དང་བསམ་གཞིག་གི་འཕེལ་འགྱུར་ལ་བརྟག་སྐབས། མདོ་དབུས་མཐོ་སྒང་དུ་འཚོ་བའི་སྐྱེ་བོ་རྣམས་ཀྱིས་བག་ལ་ཞ་བའི་ཚུལ་གྱིས་ཚན་རྩལ་རིག་གནས་ཀྱི་ཉིང་བཅུད་དུ་གྱུར་བའི་བསམ་བློ་དང་ཚན་རྩལ་གྱི་འབྲས་བུ་རྒྱུན་འཛིན་བྱེད་ཀྱི་ཡོད་པ་དང་། ཐ་ན་ཚན་རིག་ལག་རྩལ་གྱི་ཐབས་ལ་བརྟེན་ནས་འགྲོ་འདུག་སྤྱོད་གསུམ་ལ་སོགས་པས་མཚོན་པའི་དངོས་ཡོད་གནས་ཚུལ་ལ་བསྒྱུར་བཅོས་གཏོང་གི་ཡོད། ཡིན་ནའང་། ནང་སེམས་ཀྱི་དུངས་ཞེན་གྱི་ངོས་ནས་འཕེལ་འགྱུར་འདི་དག་ཚན་རྩལ་གྱི་སྟོབས་ལས་བྱུང་བར་ཁས་ལེན་མི་འདོད་ལ། ཁས་བླངས་ཚེ་སྲོལ་རྒྱུན་རིག་གནས་དང་ཁ་གཏད་དུ་ལངས་པར་ཡང་བསམ་གྱི་ཡོད་པ་རེད། དེ་བས། ང་ཚོས་སྲོལ་རྒྱུན་རིག་གནས་ཀྱིས་དངོས་ཡོད་སྤྱི་ཚོགས་ནང་གོ་གནས་དང་ནུས་པ་གང་འདྲ་ཞིག་བཟུང་བར་བསམ་ཞིབ་བྱེད་སྐབས། མི་འགའ་རེས་ཁོ་བོར་ “སྲོལ་རྒྱུན་རིག་གནས་ལ་སྐྱོན་ཆ་ག་རེ་ཡོད་དམ། སྲོལ་རྒྱུན་རིག་གནས་ལ་ཉེས་པ་ག་རེ་ཡོད་དམ། ” ཞེས་འདྲི་བར་བྱེད་ཀྱང་། ཁོ་བོས་ཕྱོགས་ཡོངས་སུ་དོན་དངོས་དང་མཐུན་པའི་སྒོ་ནས་སྲོལ་རྒྱུན་རིག་གནས་ལ་གདེང་འཇོག་བྱེད་པ་ལས། མཐའ་གཅིག་ཏུ་དགག་མི་རུང་ལ། མཐའ་གཅིག་ཏུ་རྒྱུན་འཛིན་བྱེད་པ་ཞིག་མིན་ཞེས་ལན་བསྐྱོན་པ་ཡིན། རྒྱུ་མཚན་ནི། རིག་གནས་ཡོན་ཏན་དང་བསམ་བློའི་གོ་རྟོགས་མཐོན་པོ་ཡོད་པ། རིགས་པའི་མཐའ་དཔྱོད་པ་ལ་འཇུག་པར་སྤྲོ་བའི་སྐྱེ་བོ་སུ་དང་སུ་ཡིན་རུང་། སྲོལ་རྒྱུན་རིག་གནས་མེད་ན། མིའི་རིགས་ཀྱི་ད་ལྟའི་འཕེལ་རྒྱས་འདི་ཡོད་མི་སྲིད་པ་དང་། ད་ ལྟའི་ཤེར་རྟོགས་རིག་པའི་བསམ་བློ་ཕུན་སུམ་ཚོགས་པོ་འདི་དང་ཚན་རྩལ་གྱི་འབྲས་བུ་འདི་དེ་བས་ཀྱང་འབྱུང་ཐབས་མེད་པ་གསལ་པོར་རྟོགས་ངེས་པས་རེད། འོ་ན། གནད་དོན་འདིའི་འབྱུང་རྐྱེན་གང་ལ་ཐུག་ཅེ་ན། ཁོ་བོས་བསམ་ན། ང་ཚོས་ནམ་ཡང་ལོ་རྒྱུས་དང་དངོས་ཡོད་གནས་ཚུལ། སྲོལ་རྒྱུན་རིག་གནས་དང་ཚན་རྩལ་རིག་གནས་དབར་གྱི་རྩོད་སྒྲུབ་ཀྱི་འབྲེལ་བ་དེ་ལ་བསམ་ ཞིབ་མི་བྱེད་པ་དང་། ལྷག་པར་དུ་ལོ་རྒྱུས་དང་སྲོལ་རྒྱུན་ནི་འདས་ཟིན་པའི་མིའི་རིགས་ཀྱི་ཤེས་རིག་ཅིག་ཡིན་པ་ལས། ད་ལྟ་དང་འབྱུང་ འགྱུར་གྱི་མིའི་རིགས་ཀྱི་ཤེས་རིག་ཅིག་གཏན་ནས་མ་ཡིན་པའི་གནད་ཀ་དེར་རིགས་པའི་ རྩོད་སྒྲུབ་ཀྱིས་རྟོག་དཔྱོད་མི་བྱེད་པ་དེ་རེད། ང་ཚོའི་བྱེད་སྟངས་ཀྱི་ཕྱོགས་ཐམས་ཅད་ལས་ལོ་རྒྱུས་ཀྱི་ཆེད་དུ་འཚོ་ཞིང་གཞེས་པ་དང་། ལོ་རྒྱུས་ཀྱི་ཆེད་དུ་དགའ་ཞིང་མགུ་པ། ལོ་རྒྱུས་ཀྱི་ཆེད་དུ་མི་ཚེ་བསྐྱལ་བའི་སྣང་ཚུལ་ཞིག་མངོན་གྱི་ཡོད་པ་དང་། དེ་ལྟར་བློ་བག་ལ་ཞ་བའི་ཚུལ་དུ་འདས་སོང་གི་ལོ་རྒྱུས་ཀྱིས་འུ་ཅག་གི་ད་ལྟའི་འཚོ་བ་དང་མ་འོངས་པར་འཇུག་པའི་ཤེས་རབ་ཀྱི་ཚབ་བྱས་ཡོད་ལ། མིའི་རིགས་ཀྱི་སྐྱེ་བོའི་རིན་ཐང་གི་ངོས་ནས་བཤད་ན། དུས་རབས་ཀྱི་འཕེལ་རྒྱས་ལ་འགན་འཁུར་བ་དང་། དུས་རབས་ཀྱི་ཆེད་དུ་ནུས་ཤུགས་ཡོད་རྒུ་འདོན་པ་ནི་མི་ཞིག་གི་ཆེས་རྩ་བའི་འགན་འཁྲི་ཡིན་པས། འདི་ནི་ལྡེམ་འགྱུར་གྱི་ཤེས་རབ་ཡིན་ལ། བསམ་གཞིག་གསར་པའི་ལོ་རྒྱུས་ལྟ་ཚུལ་ཀྱང་ཡིན། ལོ་རྒྱུས་ཞིབ་འཇུག་དང་དུས་རབས་ཀྱི་འཕེལ་རྒྱས་ལ་ཤེས་རབ་གསར་བ་དང་སྟོབས་ཤུགས་གསར་བ་སྦྱིན་པའི་སྒུལ་ཤུགས་ཀྱང་ངོ་། ། དེའི་ཕྱིར་ན། འདིར་ཁོ་བོས་ལོ་རྒྱུས་རིག་པའི་མཁས་དབང་དུང་དཀར་བློ་བཟང་འཕྲིན་ལས་ཀྱི་བསམ་ གཞིག་གསར་བའི་ལོ་རྒྱུས་ལྟ་ཚུལ་གཞིར་བཟུང་སྟེ་གོང་གི་གནད་དོན་དེ་ལ་ལན་གདབ་ རྒྱུ་ཡིན།
གཉིས།
དུང་དཀར་བློ་བཟང་འཕྲིན་ལས་ནི་དེང་རབས་བོད་ཀྱི་ མཁས་པའི་ཁྲོད་ན་སྐད་གྲགས་ཤིན་ཏུ་ཆེ་བ་ཞིག་ཡིན་པ་དང་། ཁོང་གིས་མར་ཁེ་སི་དངོས་གཙོ་རིང་ལུགས་ཀྱི་ལོ་རྒྱུས་ལྟ་ཚུལ་ཉིད་བོད་ཀྱི་ལོ་ རྒྱུས་ལ་ཞིབ་འཇུག་བྱེད་པའི་བསམ་བློའི་མཛུབ་སྟོན་དུ་བཟུང་སྟེ་བོད་ཀྱི་ལོ་ རྒྱུས་ལ་ཞིབ་འཇུག་བྱས་པར་བརྟེན། བོད་ཀྱི་ཆོས་སྲིད་ཟུང་འབྲེལ་ལམ་ལུགས་ཀྱི་རུལ་སུངས་ཀྱི་ཚུལ་དེ་མངོན་པར་ཕྱུང་ བའི་ལོ་རྒྱུས་སྨྲ་བ་སྐད་གྲགས་ཅན་ཞིག་ཏུ་གྱུར་བ་དང་། བོད་ཀྱི་ལོ་རྒྱུས་ཞིབ་འཇུག་དང་སྤྱི་ཚོགས་རིང་ལུགས་ཀྱི་རིག་གནས་བྱ་གཞག་དར་སྤེལ་གྱི་ཕྱོགས་ལ་མཛད་རྗེས་བླ་ན་མེད་པ་ཞིག་བཞག་ཡོད། ཁོང་གི་མི་ཚེ་གང་བོ་ནི་རིག་གཞུང་ཞིབ་འཇུག་གི་འོད་སྟོང་གསར་དུ་འཚེར་བའི་མི་ཚེ་ཞིག་ཡིན་ལ། རིག་གཞུང་ཁྱབ་ཁོངས་སོ་སོ་ན་ཞིབ་འཇུག་གི་འབྲས་བུ་གཡུར་དུ་ཟ་ཞིང་། གསར་གཏོད་ཀྱི་ལམ་བུ་བཏོད་པའི་ཕྱག་རྗེས་གང་མང་བཞག་ཡོད་དེ། དཔེར་ན། བོད་ཀྱི་ཆོས་ལུགས་ཟུང་འབྲེལ་གྱི་ལམ་ལུགས་སྐོར་ལ་ཞིབ་འཇུག་གནང་བ་དང་། བོད་ཀྱི་དཀར་ཆག་རིག་པར་ཞིབ་འཇུག་བྱེད་པ། བོད་ཀྱི་སློབ་གསོ་རིག་པའི་ཐད་ཞིབ་འཇུག་གནང་བ་ལྟ་བུའོ། །དེ་ལས་ >ཞེས་པའི་བསྟན་བཅོས་གྲགས་ཅན་དེའི་ཞིབ་འཇུག་གི་ཐབས་ལམ་དང་བསམ་གཞིག་གི་རིགས་ལམ་དེ་ནི། ལོ་ཚིགས་གུང་བསྒྲིགས་པ་ཙམ་དང་ལོ་རྒྱུས་དོན་རྐྱེན་གྱི་བྱུང་རིམ་གཙོ་བོར་སྟོན་པའི་ལོ་རྒྱུས་ཞིབ་འཇུག་ཙམ་ལས་འདས་ཏེ། མཐའ་དཔྱོད་དང་དགག་སྒྲུབ་ཀྱི་འཇུག་པ་ཡངས་པའི་ལོ་རྒྱུས་ཤེར་རྟོགས་རིག་པའི་ཁྱབ་ ཁོངས་སུ་སླེབས་ཡོད། ཁོང་གིས་ཆོས་སྲིད་ཟུང་འབྲེལ་ལམ་ལུགས་ལས་བྱུང་བའི་སྐྱོ་གར་ལ་ཞིབ་འཇུག་བྱེད་ པའི་ཚེ། བོད་མི་རང་ཉིད་བརྒྱུད་མྱོང་བ་དང་རང་ཉིད་ཀྱིས་བྱས་བྱས་ཐམས་ཅད་ལ་ཞིབ་འཇུག་ བྱེད་པ་མ་ཡིན་པར། རང་ཉིད་བོད་མི་ ཞིག་ཡིན་པའི་ངོས་ནས་རང་ཉིད་ཀྱི་འདས་སོང་གི་ཆོས་སྲིད་ཟུང་འབྲེལ་གྱི་ལམ་ལུགས་ལ་བསམ་ཞིབ་དང་དཔྱོད་གླེང་བྱེད་རྒྱུ་ཞིབ་འཇུག་གི་གནད་གཙོ་བོར་བཟུང་ཡོད་པ་དང་། གནད་དོན་ཅན་གྱི་ལོ་རྒྱུས་ལམ་ལུགས་ཀྱིས་བོད་ཀྱི་སྤྱི་ཚོགས་འཕེལ་རྒྱས་ལ་འགོག་རྐྱེན་ཐེབས་ཚུལ་ཐོག་མཐའ་བར་གསུམ་དུ་མངོན་པར་བསྟན་ཡོད། སློབ་དཔོན་ཆེན་མོ་དུང་དཀར་ལགས་ཀྱི་སྐད་གྲགས་ཆེ་བའི་བསྟན་བཅོས་གཞན་ཞིག་ནི་ >ཞེས་པ་དེ་ཡིན། བསྟན་བཅོས་དེས་བོད་ཀྱི་དེང་རབས་དཀར་ཆག་རིག་པའི་སྟོང་ཆ་བསྐངས་ཡོད་པ་མ་ཟད། གཞུང་ལུགས་ཀྱི་མ་ལག་ཚང་ཞིང་ཅུང་ཆ་ཚང་བའི་བོད་ཡིག་གི་དཀར་ཆག་རིག་པ་ཞིག་ཡིན་ལ། གསར་གཏོད་རང་བཞིན་དང་སྟོང་ཆ་ཁ་གསབ་རང་བཞིན་ལྡན་པའི་བསམ་གཞིག་གསར་པའི་ཁྱད་རྩོམ་ཞིག་ཡིན།
དུང་དཀར་བློ་བཟང་འཕྲིན་ལས་ལགས་ཀྱིས་འུ་ཅག་ཕྱི་རབས་པ་རྣམས་ལ་རིག་གཞུང་གི་ལེགས་སྐྱེས་ཕུན་སུམ་ཚོགས་པོ་ཞིག་བཞག་ཡོད་ཀྱང་། ད་ལྟའི་དུས་ཀྱི་ལོ་རྒྱུས་སྨྲ་བའི་སྡེ་དང་སློབ་གསོ་སྨྲ་བའི་སྡེ། ཡང་ན་རིག་ཚན་འདི་དག་ལ་ཆེད་དུ་ཞིབ་འཇུག་བྱེད་མཁན་གྱི་སྡེ་གང་ཡིན་རུང་། རྩོམ་ཡིག་རེ་འབྲི་བའི་ཚེ་སློབ་དཔོན་ཆེན་མོ་དུང་དཀར་ལགས་ཀྱི་ཞིབ་འཇུག་གི་འབྲས་བུ་དཔྱད་ཡིག་གི་ཚུལ་དུ་ལུང་རེ་འདྲེན་པ་མ་གཏོགས། སློབ་དཔོན་ཆེན་མོ་དུང་དཀར་ལགས་ཀྱི་རིག་གཞུང་བསམ་བློ་ལ་ཆེད་དུ་ཞིབ་འཇུག་བྱེད་མཁན་ནམ་མཁའི་པདྨོའི་ཟླར་གྱུར་འདུག་པས། འདི་ནི་འུ་ཅག་ཕྱི་རབས་པ་རྣམས་ངོ་གནོང་དགོས་པའི་བྱ་བ་ཞིག་མ་ཡིན་ནམ།
སྔར་བྱུང་བའི་གནད་དོན་ཅན་གྱི་ལོ་རྒྱུས་དང་གནད་དོན་ཅན་གྱི་ལམ་ལུགས་དེས་ངེད་ཅག་གི་སེམས་པར་གསོ་དཀའ་བའི་རྨ་ཁ་བཟོས་པ་དང་། ངེད་ཅག་འཚོ་བའི་དུས་རབས་འདིའི་འཕེལ་རྒྱས་ལ་འགོག་རྐྱེན་དང་། ངེད་ཅག་མདུན་དུ་སྐྱོད་པའི་ལམ་ཁར་བཀག་སྡོམ་རབ་དང་རིམ་པ་བཟོས་ཏེ། མཐར་ངེད་ཅག་གིས་མིའི་རིགས་ཀྱི་ཤེས་རིག་གི་ཉིང་བཅུད་བསྡུ་ལེན་བྱ་རྒྱུར་འགོག་རྐྱེན་ཚད་མེད་བཟོས་ཡོད་པས། སློབ་དཔོན་ཆེན་མོ་དུང་དཀར་མཆོག་གིས་ལོ་རྒྱུས་ཐོག་གནད་དོན་ཅན་གྱི་ལམ་ལུགས་དེས་བཟོས་པའི་རྨ་ཁ་གསོ་ཆེད་ “ཆོས་སྲིད་ཟུང་འབྲེལ་ལམ་ལུགས་”ལས་བྱུང་བའི་ལོ་རྒྱུས་ཀྱི་སྐྱོ་གར་དེ་ལ་ཐུགས་ ནུས་ཡོད་ཚད་ཀྱིས་རྒྱུས་ལོན་དང་། ཕྱོགས་སོ་སོ་ནས་ཞིབ་འཇུག་གནང་སྟེ་མཐོ་སྒང་པ་ཚོས་གནད་དོན་ཅན་གྱི་ལམ་ལུགས་ དེར་གོང་བཀུར་དང་ཇི་ཙམ་ཞུགས་དྲགས་པ་ལས་ཕྱིས་ཀྱི་ལོ་རྒྱུས་འཕེལ་རྒྱས་ལ་གསབ་ དཀའ་བའི་གྱོང་ཀུན་བཟོས་ཡོད་པའི་སྣང་ཚུལ་ལ་གསེད་འགྲོལ་གང་ལེགས་མཛད་ཡོད། ང་ ཚོ་ད་དུང་འདི་ལྟར་གཉིད་དུ་ཡུར་རྒྱུ་ཡིན་ནམ། ང་ཚོས་མུ་མཐུད་སྣང་ལ་མ་ངེས་པའི་གཏན་ཚིགས་ཀྱི་བསམ་བློ་རྒྱུན་འཛིན་བྱེད་རྒྱུ་ ཡིན་ནམ། ཡང་ན། ཁོང་གི་རླབས་ཆེ་བའི་མཛད་རྗེས་འདི་དང་ལེན་བྱེད་མི་འདོད་པ་ཨེ་ཡིན། གནད་དོན་འདིའི་སྐོར་ལ་ཁོ་བོས་ >(༢༠༡༤ལོའི་ཟླ་༣ཚེས་༡༨ཉིན་གྱི་བོད་ལྗོངས་ཉིན་རེའི་ཚགས་པར་ལ་གཟིགས།)ཅེས་པའི་རྩོམ་ཡིག་དེར་དཔྱད་གླེང་བྱས་ཡོད།
དུང་དཀར་བློ་བཟང་འཕྲིན་ལས་མཆོག་སློབ་དཔོན་ཆེན་མོ་ཞིག་ཡིན་པའི་ངོས་ནས། སློབ་མ་འགའ་རེ་བསྐྱངས་གནང་པ་དང་། རང་ཉིད་ཀྱི་དཔྱོད་ཤེས་མ་ཞུགས་པའི་གཞུང་ལུགས་དེ་བློ་འཛིན་དང་གསུང་རྒྱུན་ཇི་བཞིན་གཞན་ལ་ངོ་སྤྲོད་པ་ཙམ་གཏན་ནས་མ་ཡིན་པར། མཐའ་དཔྱོད་ལ་འཇུག་པའི་རིགས་པ་དང་དགག་སྒྲུབ་ཀྱི་རིགས་ཤེས། བསམ་ གཞིག་གསར་པའི་ལོ་རྒྱུས་ལྟ་ཚུལ་གྱི་ལམ་ནས་རང་ཉིད་ཀྱི་ངེས་ཤིང་འདྲོངས་པའི་ བསམ་བློའི་ཉིང་བཅུད་དེ་སློབ་བུ་རིགས་པ་སྨྲ་བ་རྣམས་ལ་གནང་པ་དེ་ཡིན། དེ་ ལྟའི་སློབ་སྟོན་གྱིས་རིག་གནས་ཤེས་བྱའི་ཉིང་ཁུ་བརྒྱུད་སྤྲོད་ཐུབ་པ་མ་ཟད། བསམ་གཞིག་གསར་པའི་ལོ་རྒྱུས་ལྟ་ཚུལ་ཀྱང་ཀུན་ལ་གནང་ཐུབ་པ་བྱུང་ཡོད།
གསུམ།
དུང་དཀར་བློ་བཟང་འཕྲིན་ལས་མཆོག་ནི་མར་ཁེ་སི་རིང་ལུགས་ཀྱི་དགོངས་པར་སློབ་སྦྱོང་བྱེད་པ་དང་དེ་དངོས་སུ་བེད་སྤྱོད་གནང་ཐུབ་མཁན་ཞིག་དང་། མར་ ཁེ་སི་དངོས་གཙོ་རིང་ལུགས་ཀྱི་ལོ་རྒྱུས་ལྟ་ཚུལ་གྱི་མཛུབ་སྟོན་འོག་བོད་ཀྱི་ ལོ་རྒྱུས་རིག་གནས་ལ་ཞིབ་འཇུག་བྱེད་མཁན་གྱི་དུས་རབས་འདིའི་ལོ་རྒྱུས་སྨྲ་བའི་ དེད་དཔོན་ལྟ་བུ་ཞིག་ཡིན། ཁོང་གི་ ལོ་རྒྱུས་ཞིབ་འཇུག་གི་བསམ་གཞིག་དེ་ནི་ལྷ་སྒྲུང་གི་སྒྲོག་གིས་བཅིངས་པའི་ སྲོལ་རྒྱུན་ལོ་རྒྱུས་རིག་པའི་ལྟ་ཚུལ་ལས་རབ་ཏུ་བརྒལ་ཅིང་། རྩ་བའི་ཆ་ནས་སྲོལ་རྒྱུན་ལོ་རྒྱུས་རིག་པའི་བསམ་བློའི་མཛུབ་སྟོན་དང་ཞིབ་འཇུག་ཐབས་ལམ་ཞལ་ཀྱིས་མི་བཞེས་པར། རིགས་ཤེས་དང་ཚན་རིག་ཟུང་དུ་སྦྲེལ་བའི་བསམ་གཞིག་གསར་བའི་ལོ་རྒྱུས་ལྟ་ཚུལ་དར་སྤེལ་གནང་ཡོད། ཕྱོགས་གཞན་ཞིག་གི་ཆ་ནས་བཤད་ན། བོད་ ཀྱི་སྲོལ་རྒྱུན་ལོ་རྒྱུས་རིག་པའི་ཞིབ་འཇུག་བྱེད་ཐབས་ཉིད་མཇུག་སྒྲིལ་པ་དང་ བསམ་གཞིག་གསར་པའི་རིགས་ལམ་འོག་ལོ་རྒྱུས་ཤེར་རྟོགས་རིག་པར་ཞིབ་འཇུག་བྱེད་ པའི་སྒོ་གླེགས་ཕྱེ་ཟིན་པ་ནི། སློབ་དཔོན་ཆེན་མོ་དུང་དཀར་མཆོག་གི་ >ཞེས་པའི་བསྟན་བཅོས་དེའི་སྟེང་ནས་གསལ་བོར་མཚོན་ཐུབ། དེ་ཡང་ཡིན་ཏེ། ལོ་ རྒྱུས་ལ་ཞིབ་འཇུག་བྱས་པ་དེས་མི་རྣམས་ལ་མྱོང་བ་དང་ཤེས་བྱ་མཁོ་སྤྲོད་གནང་བ་ ཙམ་མ་ཟད། ཆེས་གལ་ཆེ་བ་ནི་མི་ལ་རྩོད་སྒྲུབ་ཀྱི་བསམ་གཞིག་ཅིག་མཁོ་སྤྲོད་བྱེད་པ་དང་། མི་རྣམས་ལ་ལོ་རྒྱུས་ཀྱི་གོ་རྟོགས་ཟབ་མོ་ཞིག་དང་མིག་རྒྱང་རིང་མོ་ཞིག་གིས་འདས་སོང་གི་དུས་རབས་ལ་བལྟ་བ་དང་། ད་ལྟ་ཉིད་བདེན་པར་འཚོལ་ཞིང་། མ་ འོངས་པར་སྔོན་དཔག་བྱེད་དགོས་ཚུལ་བསྟན་ཡོད་པ་དེ་རེད། ང་ཚོས་ལོ་རྒྱུས་ཀྱི་སྐྱོ་གར་དང་གནད་དོན་ཅན་གྱི་ལོ་རྒྱུས་ཀྱི་ངོ་བོ་ལེགས་པར་ ངོས་ཟིན་ཚེ། ད་གཟོད་གཞི་ནས་དངོས་ཡོད་སྤྱི་ཚོགས་ཀྱི་འཚོ་གནས་གནད་དོན་ཉིད་ཐག་གཅོད་བྱེད་ཐུབ་པ་དང་། ལོ་རྒྱུས་ཀྱི་ཆོས་ཉིད་དང་མཐུན་པའི་འཕེལ་རྒྱས་ཀྱི་མདུན་ལམ་ཞིག་ཡང་དག་པའི་སྒོ་ནས་འཚོལ་རྟོག་དང་གདམ་གསེས་བྱེད་ཐུབ།
མདོར་ན། ཀྲུང་གོ་གསར་བ་དབུ་བརྙེས་ཏེ་བོད་ཞི་བས་བཅིངས་འགྲོལ་བཏང་བ་ནས་བཟུང་། བོད་ཀྱི་སྤྱི་ཚོགས་འདི་ཉིད་ཤེས་རིག་ལྡན་པ། སེམས་ཤུགས་ཆེ་བ། འཕེལ་རྒྱས་དང་བསྒྱུར་བཅོས་ཀྱི་ཚ་རླབས་དགུང་དུ་འཕྱུར་བའི་དུས་སྐབས་ཤིག་ཏུ་སླེབས་པ་དང་། བོད་ཀྱི་སྤྱི་ཚོགས་ཉིད་སྲོལ་རྒྱུན་ཅན་གྱི་སྤྱི་ཚོགས་ནས་ཚན་རྩལ་གྱི་ཤེས་རིག་ལ་སྙེག་པའི་དུས་རབས་སུ་འཕོ་འགྱུར་བྱུང་བའི་དུས་སྐབས་ཤིག མཐོ་སྒང་གི་ཤེས་རིག་ཉིད་དེང་རབས་ཚན་རྩལ་རིག་གནས་ཀྱི་གདོང་ཐུག་འོག་འཕེལ་འགྱུར་འབྱུང་བཞིན་པའི་ཐོབ་རྒལ་གྱི་དུས་སྐབས་ཤིག་ཀྱང་ཡིན། སློབ་དཔོན་ཆེན་མོ་དུང་དཀར་མཆོག་ནི་སྤྱི་ཚོགས་གསར་རྙིང་གི་ལམ་ལུགས་གཉིས་ཀར་རྒྱུས་ཡོད་པ་དང་། མི་རིགས་ཤིག་གི་ལས་དབང་དང་འཕེལ་རྒྱས་ཀྱི་མདུན་ལམ་ལ་སྒྱུར་བཅོས་གཏོང་དགོས་ན། ངེས་པར་དུ་ཤེར་རྟོགས་རིག་པའི་བསམ་གཞིག་ཅིག་དང་ལོ་རྒྱུས་ཀྱི་བསམ་གཞིག་ཅིག་ལ་བརྟེན་དགོས་པ་གསལ་པོར་རྟོགས་ཡོད་པ་རེད། ཁོང་ གིས་སྔོན་བྱུང་གི་ངོ་མཚར་བའི་ལོ་རྒྱུས་ཉིད་ང་ཚོ་དེང་རབས་ཀྱི་སྐྱེ་བོ་རྣམས་ སྤོབས་པ་སྐྱེད་བྱེད་ཀྱི་མ་རྩ་གཏན་ནས་མ་ཡིན་པ་གསལ་རྟོགས་བྱུང་ཡོད་པ་དང་། རང་ཉིད་ལོ་རྒྱུས་རིག་གནས་ལ་ཞིབ་འཇུག་བྱེད་མཁན་ཞིག་ཡིན་པའི་ཆ་ནས། མར་ཁེ་སིའི་དངོས་གཙོ་རིང་ལུགས་ཀྱི་ལོ་རྒྱུས་ལྟ་བར་སློབ་སྦྱོང་དང་། ལོ་རྒྱུས་དངོས་གཙོ་རིང་ལུགས་ཀྱི་ལྟ་བ་ལ་བརྟེན་ནས་བོད་ཀྱི་ལོ་རྒྱུས་ལ་ཞིབ་འཇུག རིག་གནས་བསམ་གཞིག་གི་ལྟ་ཚུལ་གསར་བ་ཞིག་གི་སྒོ་ཕྱེ་སྟེ། བོད་ཀྱི་སྤྱི་ཚོགས་འཕེལ་རྒྱས་སུ་འགྲོ་བའི་མདུན་ལམ་ཞིག་འཚོལ་སྙེག་བྱེད་པ་ནི་ཁོང་ཉིད་སྤོབས་པ་སྐྱེད་བྱེད་ཀྱི་མ་རྩ་རུ་གྱུར་ཡོད། སློབ་དཔོན་ཆེན་མོ་དུང་དཀར་མཆོག་གི་ལོ་རྒྱུས་ལྟ་ཚུལ་དེ་ཉིད་དོན་དངོས་ལ་ཉེ་བར་རེག་ཅིང་ཕྱི་རོལ་ཡུལ་གྱི་ཆོས་ཉིད་དང་མཐུན་པས། མཐོ་སྒང་ན་འཚོ་ཞིང་བཞེས་པའི་སྐྱེ་བོ་རྣམས་ཀྱི་རྒྱུན་སྲོལ་གྱི་ཤེས་རིག་དང་། རིག་གནས་བསམ་གཞིག སྤྱི་ཚོགས་སྲོལ་ལུགས་སྒྱུར་བཅོས་གཏོང་བའི་ཕྱོགས་ལ་སྟོབས་ཤུགས་ཆེན་པོ་ཞིག་གནང་ཡོད། དེའི་ རྒྱུ་མཚན་གྱིས། ཁོ་བོས་བསམ་ན་སློབ་དཔོན་ཆེན་མོ་དུང་དཀར་མཆོག་གིས་སྲོལ་ཕྱེ་བའི་བསམ་གཞིག་ གསར་པའི་ལོ་རྒྱུས་ལྟ་ཚུལ་དང་ཕྱི་དོན་རྣམ་བདེན་རིང་ལུགས་ཀྱི་ཞིབ་འཇུག་བྱེད་ ཐབས་སམ་ཚན་རིག་དང་མཐུན་པའི་ཕྱི་དོན་ཞིབ་འཇུག་གི་ཐབས་ལམ་ཀྱིས། ང་ཚོ་ཕྱི་རབས་པའི་ལོ་རྒྱུས་ཞིབ་འཇུག་པ་རྣམས་ལ་ལོ་རྒྱུས་ནི་མིའི་རིགས་ཀྱི་སྤྱི་ཚོགས་སྔོན་དུ་བསྐྱོད་རྒྱུ་མ་ཟད། ཕྱི་རོལ་ཆོས་ཉིད་དང་མཐུན་ཞིང་མི་རང་ཉིད་ཀྱིས་བསྐྲུན་པའི་ལོ་རྒྱུས་ལྟ་ཚུལ་ཞིག་ཡིན་པར་རྐང་ཚུགས་ཡོད་པས། བོད་ཀྱི་ལོ་རྒྱུས་ལྷ་སྒྲུང་གི་འཁྲུལ་གཞི་ལས་གྲོལ་པ་རེད་སྙམ། འདི་ ནི་ཁོ་བོས་མཁས་དབང་དུང་དཀར་བློ་བཟང་འཕྲིན་ལས་མཆོག་བསམ་གཞིག་གསར་པའི་ལོ་ རྒྱུས་ལྟ་ཚུལ་གྱི་སྲོལ་འབྱེད་པ་ཡིན་པར་བརྗོད་པའི་རྒྱུ་མཚན་གཙོ་བོ་དང་རིགས་ པའི་ཁུངས་སྐྱེལ་སའི་གཞི་འཛིན་ས་གཙོ་བོའང་ཡིན། །
ཟུར་བལྟའི་དཔྱད་གཞི།
1འབྲོང་བུ་ཚེ་རིང་རྡོ་རྗེ། དུང་དཀར་བློ་བཟང་འཕྲིན་ལས་ཀྱི་དཔྱད་རྩོམ་ལེགས་བཏུས། [G] ཀྲུང་གོའི་བོད་རིག་པ་དཔེ་སྐྲུན་ཁང་། 2014ལོ།
2ཀྲང་ཞོའུ་ཧྥན། ལོ་རྒྱུས་ཀྱི་གནད་དོན་དང་གནད་དོན་གྱི་ལོ་རྒྱུས། [G] རྒྱང་རིང་དཔེ་སྐྲུན་ཁང་། ༢༠༠༨ལོ།
3ལིའུ་ཞི། མིའི་སེམས་ངོས་ཀྱི་ལོ་རྒྱུས། [M] སི་ཁྲོན་མི་རིགས་དཔེ་སྐྲུན་ཁང་། 1987ལོ།
4འབྲོང་བུ་ཚེ་རིང་རྡོ་རྗེ། དུང་དཀར་བློ་བཟང་འཕྲིན་ལས་ཀྱི་རིག་གཞུང་བསམ་བློའི་དཔྱད་རྩོམ་ཕྱོགས་བསྒྲིགས། [G] ཀྲུང་གོའི་བོད་རིག་པ་དཔེ་སྐྲུན་ཁང་།
5ཀྲུའུ་ཀོན་ཆན་གྱི་རྩོམ་ཡིག་ཕྱོགས་བསྒྲིགས། [G]ཨན་ཧའེ་སློབ་གསོ་དཔེ་སྐྲུན་ཁང་། 1992ལོ།
6འབྲོང་བུ་ཚེ་རིང་རྡོ་རྗེ། རིག་གཞུང་སྨྲ་བའི་རྣམ་དཔྱོད། དངོས་སྟོབས་རིག་པའི་ཤེས་རབ། [N]བོད་ལྗོངས་ཉིན་རེའི་ཚགས་པར། 2014ལོའི་ཟླ3ཚེས་18ཉིན།
7ཐཱེན་ཧྲུན་ཁང་དང་ཅིན་ཀྲུང་ཡོན། དེང་རབས་ནུབ་ཕྱོགས་ལོ་རྒྱུས་རིག་པའི་གྲུབ་མཐའི་རྩོམ་བཏུས། [G]ཧྲང་ཧེའི་མི་དམངས་དཔེ་སྐྲུན་ཁང་། 1982ལོ།
དེང་རབས་ཅན་དུ་བསྐྱོད་པའི་བསམ་གཞིག
འབྲོང་བུ་ཚེ་རིང་རྡོ་རྗེས་བརྩམས།
དབང་དྲག་རྡོ་རྗེས་བསྒྱུར།
འཛམ་བུ་གླིང་གི་རིག་གནས་གང་ཞིག་ཡིན་རུང་ཐམས་ཅད་ཕན་ཚུན་ཤོང་རྒྱ་ཡངས་པ་དང་། ཕན་ཚུན་འབྲེལ་འདྲིས་ཡོད་པ། ཕན་ཚུན་ཤུགས་རྐྱེན་ཡོད་པ་ཞིག་ཡིན་ལ། མཐའ་མར་མི་རིགས་སོ་སོ་ཕྱོགས་ཡོངས་ནས་འཕེལ་རྒྱས་འགྲོ་བའི་སྒུལ་ཤུགས་ཤིག་ཏུ་འགྱུར་བ་མ་ཟད། དུས་ཡུན་རིང་མོའི་འབྲེལ་འདྲིས་ཁྲོད་སྣ་གཅིག་ཅན་དང་སྣ་མང་ཅན་གྱི་རིག་གནས་གསར་བའི་རྒྱུ་རིམ་གྱིས་གྲུབ་པ་ཞིག་ཡིན། དེ་ལྟ་བུའི་བརྒྱུད་རིམ་འདིའི་ནང་དུ། དཔྱོད་པ་ལ་འཇུག་པའི་མི་རིགས་དག་རང་ཉིད་འཚོ་བའི་དུས་རབས་དེའི་ཤེས་རིག་གི་མདུན་གྲལ་དུ་ཚུད་པ་མ་ཟད། དེང་རབས་ཅན་གྱི་ཕྱོགས་སུ་བསྐྱོད་པའི་རྨང་གཞི་བསྐྲུན་ཡོད། ཡིན་ནའང་། མི་རིགས་ཁ་ཤས་ནི་ད་དུང་གནའ་བོའི་བསམ་གཞིག་གི་རྣམ་པའི་འོག་འཚོ་བ་བསྐྱལ་བཞིན་ཡོད། དེ་བས། དེང་ རབས་ཅན་ཞེས་པའི་ཡིག་འབྲུ་གསུམ་པོ་འདི་ཡར་རྒྱས་ལ་སྙེག་པའི་མི་རིགས་ཤིག་ལ་ མཚོན་ནས་བཤད་ན་ཆེས་རྒྱུས་ཡོད་པ་དང་། འཕེལ་རྒྱས་ཀྱི་ནུས་པ་མཚོན་པའི་དེང་རབས་ཅན་གྱི་མིང་བརྡ་ཞིག་ཡིན་ཀྱང་། གསོ་བྱེད་དབྱཱང་གིས་དབུལ་བའི་མཐོ་སྒང་དུ་འཚོ་ཞིང་གཞེས་པ། སྲོལ་རྒྱུན་རིག་གནས་ཀྱིས་བཟི་བར་བྱས་པའི་མཐོ་སྒང་པར་མཚོན་ན། དེངས་རབས་ཅན་ཞེས་པའི་ཡིག་འབྲུ་གསུམ་པོ་འདིའི་སྙིང་བོ་རྟོགས་རྒྱུ་དང་དེང་ རབས་ཤེས་རིག་གི་ལམ་དུ་བསྐྱོད་རྒྱུ་ནི་ཤིན་ཏུ་དཀའ་ཚེགས་ཆེ་བ་དང་། ཤིན་ཏུ་སྙིང་ན་བའི་གནས་ཤིག་རེད་ཅེས་ཀྱང་བཤད་ཆོག ང་ཚོས་སྤྱི་ལོ་༡༩༥༡ལོའི་ཡར་སྔོན་གྱི་བོད་ཀྱི་དཔལ་འབྱོར་འཕེལ་རྒྱས་དང་དམངས་ཀྱི་འཚོ་བའི་གནས་ཚུལ་ལ་ཕྱིར་དྲན་དང་། འཕེལ་རྒྱས་ཀྱི་བསམ་གཞིག་གི་ངོས་ནས་གནད་དོན་འདི་ལ་འདང་རྒྱབ་ཚེ། མཐོ་སྒང་པ་ཅིའི་ཕྱིར་རྗེས་ལུས་དང་། རྙིང་ཞེན། ཅིའི་ཕྱིར་དུས་རབས་ཀྱི་འགྲོས་དང་བསྟུན་ཏེ་འཕེལ་རྒྱས་སུ་འགྲོ་མ་ཐུབ་པའི་རྒྱུ་མཚན་ལས་སླ་པོར་རྟོགས་ངེས། དེ་ཡང་ཡིན་ཏེ། གནད་དོན་དེ་དག་ཐམས་ཅད་སྲོལ་རྒྱུན་གྱི་བསམ་གཞིག་རྙིང་བ་ཁོ་ནར་བརྟེན་ནས་བྱུང་བ་ ཞིག་མ་ཡིན་པར་དུས་རབས་འདིར་འཚོ་ཞིང་གཞེས་པའི་ཤེས་ཡོན་ཅན་དག་གིས་དུས་རབས་ ཀྱི་འགན་མ་འཁུར་བར་ཡང་འབྲེལ་བ་ཆེན་པོ་ཡོད།
བོད་ཀྱི་ས་ཁམས་ཆགས་ཚུལ་དང་རིག་གནས་བསམ་སྤྱོད་ཁྱད་པར་ཅན་ཡིན་པའི་སྟེང་། ཕྱི་ནས་འོངས་པའི་རིག་གནས་ལ་དད་ཞེན་ཤིན་ཏུ་ཆེ་བའི་ཁར། མདོ་དབུས་མཐོ་སྒང་དུ་ས་སྐྱེས་རྡོ་སྐྱེས་སུ་གྱུར་བའི་བོན་གྱི་རིག་གནས་དེའང་སངས་ རྒྱས་ཆོས་ལུགས་ཀྱི་བསམ་བློས་ཚབ་བྱས་ཏེ་མིང་གི་ལྷག་མར་གྱུར་བ་ཞིག་རེད། དུས་དེ་ནས་བཟུང་། མཐོ་སྒང་པས་སྤྱི་ཚོགས་འཕེལ་རྒྱས་ཀྱི་བརྒྱུད་རིམ་ཁྲོད་རང་ཉིད་ཀྱིས་གདམ་གསེས་དེ་ལ་དོགས་སློང་གཞར་ཡང་བྱས་མ་མྱོང་ཞིང་། གདམ་གསེས་བྱས་པའི་སངས་རྒྱས་པའི་རིག་གནས་དེ་ནི་ཡ་ང་བའི་དངོས་ཡོད་ཀྱི་གནས་ཚུལ་ ཁྲོད་ནུས་མེད་ཉམས་ཆུང་ཡིན་པའི་གནས་ཚུལ་དེར་བསམ་གཞིག་གཞར་ཡང་བཏང་མ་མྱོང་། སྤྱི་ལོ་༡༩༨༨ལོར་དབྱིན་ཇི་བཙན་རྒྱལ་རིང་ལུགས་པའི་སྒྱོགས་མདེལ་དེས་གངས་རི་ར་བའི་ལྷིང་འཇགས་ཀྱི་སྒོ་མོ་བཙན་གྱིས་གཏོར་བའི་རྗེས་སུ། སངས་རྒྱས་ཆོས་ལུགས་ཀྱི་ཤེས་རབ་ལས་གཞན་པའི་སྟོབས་དང་ལྡན་པའི་དངོས་ཡོད་ཀྱི་ཤེས་རིག་ཅིག་ཡོད་པ་ཐོལ་གྱིས་རྟོགས་པ་དང་། དེ་འདྲའི་སྟོབས་ལྡན་གྱི་སྒྱོགས་རྫས་དང་སྲོལ་རྒྱུན་གྱི་རལ་གྲི་དང་འུར་རྡོ་ཕན་ཚུན་བསྡུར་བའི་ཚེ། སྲོལ་རྒྱུན་ཤེས་རིག་དང་ཚན་རྩལ་ཤེས་རིག་གསར་བའི་དབར་གྱི་ཧེ་བག་དེའང་གསལ་ལེར་རྟོགས་བྱུང་བ་རེད། རྒྱུ་མཚན་དེའི་དབང་གིས། རྒྱལ་དབང་སྐུ་ཕྲེང་བཅུ་གསུམ་པའི་སྐབས་སུ། དབྱིན་ཇིར་ཕྱིན་ཏེ་ཚན་རྩལ་རིག་གནས་སློབ་སྦྱོང་དང་། སྲིད་སྐྱོང་ཐབས་ཇུས། སྤྱི་ཚོགས་ལམ་ལུགས་བསྒྱུར་བཅོས། བོད་གསར་བརྗེའི་ཏང་བཙུགས་པ་སོགས་བསམ་གཞིག་སྣ་ཚོགས་ཀྱི་ཚ་རླབས་ཤིག་དགུང་དུ་འཕྱུར་ནའང་། ཡིད་སྐྱོ་བ་ཞིག་ནི། རིག་གནས་རྒྱུན་སྲོལ་དང་སྤྱི་ཚོགས་ཧྲིལ་པོའི་བསམ་གཞིག་གི་མྱུ་གུ་གསར་དུ་འབུས་བཞིན་པའི་སྐབས་ཡིན་པས། བསྒྱུར་བཅོས་ཀྱི་བསམ་གཞིག་གང་ཡིན་ཀྱང་ཕམ་ཁའི་ངང་ནས་མཇུག་བསྒྲིལ་བ་ཞིག་རེད། མིའི་རིགས་ཀྱིས་རང་ཉིད་ཀྱི་ལས་དབང་ལ་བཅོས་བསྒྱུར་དང་། ཤེས་རིག་དང་ལྡན་པའི་ལོ་རྒྱུས་གསར་དུ་བཏོད་པའི་བརྒྱུད་རིམ་ཁྲོད་ཕམ་ཉེས་འབྱུང་མི་ཆོག་པ་ཞིག་ག་ལ་ཡིན་ཀྱང་། མདོ་དབུས་མཐོ་སྒང་གི་ཕྱི་རབས་པས་ནམ་ཡང་རང་ཉིད་ཕམ་ཉེས་བྱུང་བའི་རྒྱུ་རྐྱེན་ལ་བསམ་གཞིག་མི་གཏོང་བའི་རྒྱུ་མཚན་ཅི་ཡིན་ནམ། དུས་ རབས་ཉི་ཤུ་པའི་དུས་འགོར་དགེ་འདུན་ཆོས་འཕེལ་གྱིས་བསྒྱུར་བཅོས་བསམ་གཞིག་བཏང་ པའི་ཕྱི་ཡི་ཚུལ་དང་ནང་གི་བདེན་པར་ང་ཚོས་ནམ་ཡང་བསམ་ཞིབ་བྱས་མ་མྱོང་ལ། བསྒྱུར་ བཅོས་བྱེད་པའི་བསམ་བློའི་མཛུབ་སྟོན་དང་དམིགས་ཡུལ་ཅི་ཞིག་ཡིན་པར་ཞིབ་འཇུག་ དང་དཔྱོད་གླེང་བྱེད་མཁན་བོད་པ་ཤེས་ལྡན་དེ་བས་བྱུང་མྱོང་མེད། འདི་ནི་དེ་སྔའི་བསྒྱུར་བཅོས་བསམ་གཞིག་ལ་ལོ་རྒྱུས་ཀྱིས་བདེན་དཔང་འབྱུང་མ་ཐུབ་པའི་རྒྱུ་རྐྱེན་ཞིག་དང་། འབྱུང་འགྱུར་གྱི་བསྒྱུར་བཅོས་བསམ་གཞིག་གང་ནས་འགོ་བརྩམས་དགོས་པའི་འགག་རྩའི་གནད་དོན་ཞིག་ཡིན་ལ། ད་ལྟའི་ཤེས་ལྡན་སྐྱེ་བོ་རྣམས་ཀྱིས་བསམ་གཞིག་གཏོང་དགོས་པ་དང་མདུན་དུ་བསྣར་བའི་དངོས་ཡོད་ཞིབ་འཇུག་གི་ལས་གཞི་ཆེན་པོ་ཞིག་ཀྱང་རེད།
ཀུན་གྱིས་མཁྱེན་གསལ་ལྟར། བཙན་པོ་དར་མ་འཇོན་ནུས་མ་ལྡན་པའི་སྟབས་ཀྱིས་བཙན་པོའི་རྒྱལ་རབས་འཐོར་ཞིག་ཏུ་སོང་སྟེ། མདོ་དབུས་མཐོ་སྒང་གི་ཆབ་སྲིད་མི་བརྟན་སིལ་བུར་གྱུར་བ་དང་། སྤྱི་ཚོགས་ཀྱི་སྒྲིག་གཞི་རྙོག་འཛིང་ཆེ་བ། རིག་གནས་དང་དད་མོས་ཉམས་ཉེས་སུ་འགྱུར་བའི་དུས་རབས་ཤིག་ཏུ་སླེབས་པ་རེད། སིལ་བུར་འཐོར་བའི་རྗེས་ཀྱི་འཕེལ་འགྱུར་གྱི་ཁ་ཕྱོགས་ཇི་ལྟར་གདམ་གསེས་བྱེད་རྒྱུ་དང་། ཤེས་ རྟོགས་དང་རིག་གནས་བསམ་གཞིག་ཡོད་ཚད་ཇི་ལྟར་གསར་འཛུགས་བྱེད་རྒྱུ་དེ་ནི་དུས་ སྐབས་དེའི་མཐོ་སྒང་པའི་མདུན་དུ་ལྷགས་པའི་དངོས་ཡོད་ཀྱི་གནད་དོན་ཆེན་པོ་ཞིག་རེད། སྐབས་དེར། སྤྱི་ཚོགས་འཐོར་ཞིག་སོང་བ་དང་མི་རྣམས་ཟང་ཟིང་དུ་གྱུར་ཡོད་པས། མཐོ་སྒང་གི་ཤེས་ཡོན་ཅན་རྣམས་ལ་མ་འོངས་པའི་འཕེལ་རྒྱས་ཀྱི་ཁ་ཕྱོགས་ལ་མནོ་བསམ་གཏོང་བའི་གོ་སྐབས་མང་པོ་ཞིག་འབྱུང་ཐབས་མེད། རྒྱུ་མཚན་ནི། མིའི་ རིགས་ཀྱི་འཚོ་གནས་དང་གོ་ལ་རིལ་པོའི་འཕེལ་རྒྱས་ཀྱི་ཆོས་ཉིད་ལྟར་ན་བློ་སྒོ་ ཡངས་པོར་ཕྱེ་བའི་རྗེས་སུ་བསྐྱར་དུ་གདམ་གསེས་བྱེད་དགོས་ན་ངེས་པར་དུ་བསམ་ གཞིག་མཁྲེགས་འཛིན་གྱི་ཕྱོགས་སུ་འགྲོ་བ་དང་། སེམས་ཁམས་བཀག་སྡོམ་གྱི་ལམ་དུ་འགྲོ་སྲིད། དེ་ལྟ་བུའི་བསམ་གཞིག་རྙིང་བ་དང་མཁྲེགས་འཛིན་ཅན་གྱིས་ཅི་ཞིག་གསལ་བཤད་བྱེད་ཀྱི་ཡོད་དམ། གལ་ཏེ་ཁྱེད་རང་དེང་རབས་ཀྱི་མི་ཞིག་ཡིན་པ་དང་། དངོས་ཡོད་སྤྱི་ཚོགས་ནང་འཚོ་བ་རོལ་བཞིན་པའི་ཤེས་ལྡན་པ་ཞིག་གི་ངོས་ནས་བསམ་ཞིབ་བྱས་ཚེ། སྲོལ་རྒྱུན་གྱི་བསམ་པའི་དཔལ་ཡོན་དེ་དེང་རབས་ཅན་གྱི་ཤེས་རིག་དང་ལྷན་དུ་གནས་དུས། ཇི་འདྲའི་ཉམས་ཆུང་ཞིང་བག་འཁུམས་པ། དེང་རབས་ཤེས་རིག་གིས་རྡོག་བརྫིས་དང་རྩིས་མེད་གཏོང་བའི་རྒྱུ་མཚན་མཐའ་དག་གསལ་བོར་ཤེས་རྟོགས་ཐུབ་ངེས། གཅིག་བྱས་ན་འདི་ནི་ང་ཚོ་དེང་རབས་ཀྱི་མིས་སྲོལ་རྒྱུན་རིག་གནས་ཀྱི་ཕྱི་ཡི་ཚུལ་དང་ ནང་གི་བདེན་པར་བསམ་ཞིབ་བྱེད་སྐབས་འཛེམ་དོགས་མེད་པར་དང་ལེན་བྱེད་དགོས་པའི་ལོ་རྒྱུས་ཀྱི་གནད་དོན་ཞིག་ཡིན་པ་དང་། ང་ཚོ་དེང་རབས་ཀྱི་མིའི་ཀླད་པའི་ནང་རྙིང་ཞེན་གྱི་ཚོར་བ་དང་བློ་ཕམ་ཡིད་ཆད་འབྱུང་བའི་རྒྱུ་རྐྱེན་གཙོ་བོའང་ཡིན་རྒྱུ་རེད།
དཔལ་འབྱོར་འཛམ་གླིང་རང་བཞིན་ཅན་དུ་གྱུར་བའི་ད་ལྟའི་དུས་འདིར། མདོ་དབུས་མཐོ་སྒང་པས་དེང་རབས་ཅན་གྱི་ཆོ་འཕྲུལ་འདི་ཁས་ལེན་མི་བྱེད་ཐབས་མེད་དུ་གྱུར་ཡོད། སྤྱིར་དེང་རབས་ཅན་གྱིས་རྒྱུས་མེད་ཀྱི་དངོས་པོ་གསར་བ་གང་ཞིག་བསྐྲུན་པ་དང་། ང་ཚོ་ལ་འཇིག་ཉེན་ཅི་ཞིག་བསྐྱལ་འོང་ནའང་། དེང་རབས་ཅན་དང་ལེན་མི་བྱེད་པ་ནི་མིའི་རིགས་ཀྱི་འཇིག་རྟེན་དང་ཁ་བྲལ་བསམ་པ་དང་། མིའི་རིགས་ཉེ་བར་འཚོ་བའི་གོ་ལ་ཟླུམ་པོ་དང་ཁ་བྲལ་འདོད་པ་དེ་རེད། དེང་རབས་ཅན་དང་ལེན་མི་བྱེད་པ་ནི་དབུལ་པོ་དང་རྗེས་ལུས། བླུན་རྨོངས་ཀྱི་འཚོ་བ་ཞིག་དང་ལེན་བྱས་པ་དང་ཆ་མཚུངས་ཤིང་། མིའི་རིགས་ཀྱི་སྤྱི་ཚོགས་དང་ཁ་བྲལ་བའམ་དེ་ལ་འཚོ་སྡོད་བྱེད་པའི་དུས་རབས་དང་ཁ་བྲལ་བ་ཞིག་རེད། དེང་རབས་ཅན་དང་ལེན་མི་བྱེད་པའི་བྱེད་ཐབས་ལ་བརྟེན་ན་མིའི་རིགས་ཀྱིས་རང་ཉིད་ཀྱི་སྲོལ་རྒྱུན་རིག་གནས་རྒྱུན་འཛིན་བྱེད་ཐབས་བྲལ་བས། དེང་རབས་ཅན་དང་ལེན་མི་བྱེད་པའི་མཇུག་འབྲས་ཇི་ལྟ་བུ་ཞིག་ཡིན་པ་བློས་དཔོག་ཐུབ་པ་སྟེ། མཐོ་སྒང་གི་སྲོལ་རྒྱུན་རིག་གནས་ཉིད་ཉམས་རྒུད་དང་རྩ་མེད་དུ་འགྲོ་བའི་ལམ་ཁ་ཞིག་ཏུ་བསྐྱལ་བཞིན་པ་དེའོ། །དེའི་རྒྱུ་མཚན་གྱིས། ང་ཚོས་དེང་རབས་ཅན་དང་སྲོལ་རྒྱུན་རིག་གནས་གཉིས་འགལ་བ་ལྟག་སྤྲོད་དུ་མི་བསམ་པ་དང་། དེང་རབས་ཅན་དུ་སྙེག་པའི་མཐར་ཐུག་གི་དམིགས་པ་ནི། མཐོ་སྒང་གི་ ཕུལ་དུ་བྱུང་བའི་སྲོལ་རྒྱུན་རིག་གནས་འདི་ཉིད་སྲུང་སྐྱོབ་དང་། དར་སྤེལ། རྒྱུན་འཛིན། བདག་གཅེས་བྱེད་པའི་ཕྱིར་དུ་ཡིན་པས། ཁྱེད་ཀྱིས་དེ་འདྲ་བསམ་གྱི་མེད་དམ།
གལ་ཏེ་དེང་རབས་ཅན་མེད་ན། ཐོན་སྐྱེད་ནུས་ཤུགས་ཀྱི་སྒོ་འབྱེད་མི་ཐུབ་པས། མི་རྣམས་ཀྱིས་སྲོལ་རྒྱུན་རིག་གནས་སྲུང་སྐྱོབ་བྱེད་འདོད་ཀྱང་སྲུང་སྐྱོབ་བྱེད་ནུས་སམ། ཤེས་ རིག་ལྡན་ཞིང་སྤྲོ་སྐྱིད་ལྡན་པའི་ཡིད་འོང་གི་མཐོ་སྒང་ཞིག་གསར་དུ་བསྐྲུན་ འདོད་ཀྱང་བསྐྲུན་ནུས་སམ། འབྱུང་བར་འགྱུར་བའི་འཕེལ་རྒྱས་ཀྱི་འཆར་འགོད་ཅིག་བཟོ་འདོད་ཀྱང་བཟོ་ནུས་སམ། གལ་ཏེ་དེ་ལྟར་མི་ནུས་ན། ང་ཚོས་བསམ་གཞིག་ཡོད་ཚད་ཀྱི་ཤེས་རྟོགས་དང་རིན་ཐང་གི་གནད་དོན་ལ་བསྐྱར་དུ་དཔྱད་འཇོག་བྱེད་དགོས་པ་དང་། ང་ཚོའི་བསམ་གཞིག་གི་ཤེས་རྟོགས་དང་མིའི་རིགས་ཀྱི་སྤྱི་ཚོགས་འཕེལ་བའི་ཆོས་ཉིད་ཟུང་འབྲེལ་གྱིས་དེང་རབས་ཅན་དང་ལེན་བྱས་ཏེ། དངོས་ཡོད་དང་འཚམ་པའི་མི་ཞིག་བྱེད་དགོས། སྤྱི་ཚོགས་འཚོ་བའི་ཁྲོད་དུ་སྣང་བས་མུན་པའི་ཚབ་བྱེད་པ་དང་། ཤེས་རབ་ཀྱིས་གཏི་མུག་གི་ཚབ་བྱེད་པ། བློ་སྒོ་ཡངས་པོས་བཀག་སྡོམ་གྱི་ཚབ་བྱེད་པ། དེང་རབས་ཅན་གྱིས་རྗེས་ལུས་དང་དབུལ་བོའི་ཚབ་བྱེད་ཀྱི་ཡོད་པས། འདི་ནི་མདོ་དབུས་མཐོ་སྒང་འཕེལ་རྒྱས་སུ་འགྲོ་བའི་གདམ་གསེས་ཉག་གཅིག་ཡིན་ལ། མདོ་དབུས་མཐོ་སྒང་ཉིད་ཡར་རྒྱས་གོང་འཕེལ་གྱི་ལམ་ཁ་ཞིག་ཏུ་བསྐྱོད་པའི་ཐབས་ལམ་ཉག་གཅིག་ཀྱང་ཡིན།

robotstxt: allowed

filter: keep


text:
བོན་དང་དམངས་ཁྲོད་དད་མོས་སྐོར་གྱི་ཞིབ་འཇུག་དཔེ་ཚོགས་ལས་ཞིབ་འཇུག་པ་ལྕགས་མོ་མཚོའི་བརྩམས་དེབ་གཏམ་ཤུལ་དགའ་ཐང་འབུམ་པ་ཆེ་ནས་རྙེད་པའི་བོན་གྱི་གནའ་དཔེའི་ཞིབ་འཇུག
ནང་དོན་གནད་བསྡུས། དེབ་འདིར་གཙོ་བོ་ལེའུ་ལྔ་རུ་བགོས་ཡོད་ཅིང་། ལེའུ་དང་པོའི་ནང་དུ་ཡིག་རྙིང་སྤྱིའི་གནས་ཚུལ་ངོ་སྤྲོད་བྱེད་སྐབས་རྙེད་སའི་ཡུལ་གྱི་གནས་ཚུལ་དང་ཡིག་རྙིང་རང་སྟེང་གི་གནས་ཚུལ་གསལ་བོར་བརྗོད་ཡོད་དེ། དང་པོ་ཡུལ་ཁམས་མཚོ་སྨད་རྫོང་གི་གནས་ཚུལ་དང་གནའ་དེང་གི་འབོད་སྲོལ། གནས་དེའི་ཡུལ་མིའི་དད་མོས་དང་། མཐའ་འཁོར་གྱི་དགོན་སྡེ་སོགས་ཀྱི་གནས་ཚུལ་བྲིས་ཡོད། གཉིས་པ་དགའ་ཐང་འབུམ་པ་ཆེའི་མཆོད་རྟེན་གྱི་གནས་ཚུལ་གླེང་སྐབས་མཆོད་རྟེན་བཞེངས་མཁན་སུ་ཡིན་མིན་གྱི་སྐོར་དང་། མཆོད་རྟེན་དེ་དང་སྨྲ་བོ་ལྕོག་དགོན་འདབས་སུ་ཡོད་པའི་མཆོད་རྟེན་དེ་གཉིས་ཀྱི་བཞེངས་ལུགས་མི་འདྲ་ཚུལ་སོགས་བྲིས་ཡོད། གསུམ་པ་ཡིག་རྙིང་སྤྱིའི་ཕྱི་ཚུལ་གྱི་རྣམ་པ་སྟེ་དཔེ་ཆའི་རྣམ་པ་དང་ཡིག་གཟུགས། བརྡ་རྟགས། དབུ་མེད་དབུ་ཅན་གཉིས་འདྲེས་ནས་དབུ་ཅན་དུ་ཕབ་པའི་སྐབས་སུ་བྱུང་བའི་ཡིག་སྐྱོན་སོགས་བྲིས་ཡོད། ལེའུ་གཉིས་པའི་ནང་དུ་གཙོ་བོ་འདིར་བརྗོད་བྱར་གྱུར་པའི་གནག་རབས་སོགས་ཀྱི་རབས་ནི་གནག་པ་བཅའ་བའི་སྒྲུང་སོགས་རབས་མི་མཐུན་པ་བཞིས་གྲུབ་པ་དང་། རྣེལ་དྲི་འདུལ་ཐབས་སོགས་ཞེས་པའི་རབས་དེ་ནི་གྲི་བོན་ར་ལྗགས་སྤྱི་རྒྱལ་གྱིས་བརྩམས་པའི་གྲི་འདུལ་གསེར་གྱི་ཡང་ཞུན་བྱ་བའི་ཤིང་དཔར་མ་དེའི་ཆོ་གའི་ནང་དོན་དང་བསྡུར་ནས་གྲི་འདུལ་གྱི་ཆོ་ག་དེ་ཡིག་རྙིང་དང་འབྲེལ་ནས་དཔྱད་བསྡུར་བྱས་ཡོད་པར་མ་ཟད། ཡིག་རྙིང་ཁྲོད་ཀྱི་རྣེལ་གྲི་བྱ་བ་ནི་གྲི་སྣ་བཅུ་གསུམ་གྲས་ཀྱི་རྣིལ་གྲི་བྱ་བ་ཡིན་ཏེ། དེ་ནི་མའི་མངལ་ལས་བྱུང་བའི་གྲི་ཞིག་ཡིན། ཤ་རུ་ཤུལ་སྟོན་གྱི་རབས་ནི་གོང་གི་རྣིལ་གྲིའི་ཆོ་གའི་ནང་ཚན་ཞིག་ཡིན་ཏེ། གྲི་འདུལ་སྐབས་གྲི་བོའི་བླ་འགུགས་པ་དང་། གྲི་བོའི་བླ་དེ་ནམ་རྒྱུན་ཤ་བའི་རྭ་ཅོའི་སྟེང་དུ་འཕོ་བར་བྱེད་པས། ཤ་རུ་ཤུལ་སྟོན་གྱི་རབས་འདིའི་ནང་དུ་གྲི་བོའི་བླ་དེ་ཤ་བཅུ་རུའི་གོང་དུ་བསྡད་པ་གྲི་བོན་ར་ལྗགས་སྤྱི་རྒྱལ་གྱིས་གྲི་འདུལ་གྱི་ཆོ་ག་སྤེལ་ནས་ཚུར་བཀུགས་པའི་གནས་ཚུལ་གླེང་ཡོད། སྨན་དཔྱད་ཀྱི་རབས་ཀྱི་ནང་དུ་རང་གིས་རིགས་པས་དུས་ཆེས་སྔ་བའི་སྨན་ཡིག་འདིའི་ཁྲོད་ཀྱི་སྨན་རྩྭའི་མིང་དེ་དག་དེང་སྐབས་ཀྱི་འཁྲུངས་དཔེ་སོགས་ཀྱི་གསོ་རིག་གི་ཚིག་མཛོད་སྤྱད་ནས་རེ་རེ་བཞིན་བཙལ་བསྡུར་བྱས་ཡོད་པའི་ནང་དོན་མདོར་བསྡུས་ཀྱིས་བསྟན་ཡོད། ལེའུ་གསུམ་པའི་ནང་དུ་གཙོ་བོ་སྟོན་པ་གཤེན་རབ་དེ་ཏུན་ཧོང་དང་དགའ་ཐང་སོགས་ཀྱི་ཡིག་རྙིང་ཁྲོད་དུ་བྱུང་བའི་མིང་དང་བྱེད་ལས་དང་། རིག་གཞུང་ཞིབ་འཇུག་ཁྲོད་ཀྱི་ལྟ་བ། སྟོན་པའི་མདོའི་ནང་གི་སྟོན་པ་གཤེན་རབ་སོགས་གཤིབ་བསྡུར་གྱིས་མི་སྣ་གཞི་གཅིག་ཏུ་འབབ་ཐུབ་པར་བཅུག་ནས་ཁོང་ནི་བོད་རང་ས་ནས་སྐྱེས་པའི་སྐྱེས་བུ་ཞིག་ཡིན་པ་དང་། དང་ཐོག་ཆོ་ག་བསྒྲུབ་པའི་གཤེན་པོ་མཐུ་ནུས་ཅན་ལས་རིམ་གྱིས་སྟོན་པར་བཀུར་བའི་ལྟ་བ་བཏོན་ཡོད། གཞན་ཡིག་རྙིང་ཁྲོད་དུ་བྱུང་བའི་གྲི་བོན་ར་ལྗགས་སྤྱི་རྒྱལ་སོགས་གཤེན་པོ་དང་དེའི་ཆོ་ག་རྣམས་བོན་གྱི་མདོ་སོགས་སུ་བྱུང་བ་རྣམས་དང་བསྡུར་ནས་དཔྱད་པ་བཏང་ཡོད་པར་མ་ཟད། ཁྱད་དུ་གླེང་རིན་ཡོད་པ་ཞིག་ནི། རྣེལ་གྲི་འདུལ་བའི་རབས་དེ་བོན་གྱི་བརྟེན་འགྱུར་ཁྲོད་ཀྱི་གྲི་འདུལ་གསེར་གྱི་ཡང་ཞུན་བྱ་བའི་ཆོ་གར་གཞིགས་ཏེ་དེ་ནི་མའི་མངལ་ལས་བྱུང་བའི་རྣིལ་གྲི་སྟེ། གྲི་ཁམས་དབང་དུ་བསྡུ་བའི་གྲི་བོན་ར་ལྗགས་སྤྱི་རྒྱལ་གྱིས་གཉེར་བའི་གྲི་སྣ་བཅུ་གསུམ་གྲས་ཀྱི་གཅིག་ཡིན་པ་དཔྱད་པ་གཏིང་ཟབ་བྱས་ཡོད་པར་མ་ཟད། ཐར་བོན་གྲུ་སྐྱོལ་དང་ཐར་གྱི་ཆོ་ག བྱོལ་བོན་མུས་དཔལ་ཕྲོགས་རོལ་དང་བྱོལ་གྱི་ཆོ་ག་སོགས་ཡིག་རྙིང་དང་མདོ་སོགས་བསྡུར་བ་བྱས་ཡོད་པ་དང་། ཏུན་ཧོང་ཡིག་རྙིང་ཁྲོད་ཀྱི་རྒྱལ་ཕྲན་སིལ་མའི་ཡུལ་དང་རྗེ་བོ། མཁར་མིང་ཡུལ་མིང་སོགས་དང་དགའ་ཐང་འབུམ་ཆེའི་ཁྲོད་དུ་བྱུང་ཡོད་པ་རྣམས་དང་བསྡུར་བ་བྱས་ཡོད། གཞན་ཡིག་རྙིང་དུ་བྱུང་བའི་ཆོས་ལུགས་ཀྱི་ཐ་སྙད་སྐོར་ཞིག་ལའང་རང་གི་ལྟ་ཚུལ་གྱིས་དཔྱད་པ་བཏང་ཡོད། ལེའུ་བཞི་པའི་ནང་དུ་དགའ་ཐང་འབུམ་པ་ཆེ་ནས་རྙེད་པའི་ཡིག་རྙིང་འདི་དང་ཏུན་ཧོང་ཡིག་རྙིང་། བོན་གྱི་དཔེ་རྙིང་ཁུ་བྱུག་སྔོན་མོའི་གསུང་སྙན་སོགས་དང་གོ་བསྡུར་གྱིས་དེའི་བརྡ་སྤྲོད་ཀྱི་ཁྱད་ཆོས་ལ་དཔྱད་པ་བཏང་ཡོད། ལེའུ་ལྔ་པའི་ནང་དུ་དགའ་ཐང་འབུམ་པ་ཆེའི་ཡིག་རྙིང་ལས་འཕྲོས་པའི་བཙན་པོའི་དུས་སྐབས་ཀྱི་བོན་པོའི་བསམ་བློ་དང་། གཏོ་དང་གླུད་ཀྱི་བྱུང་འཕེལ་དང་དེའི་ཤུགས་རྐྱེན། ཡིག་རྙིང་འདིའི་བརྗོད་བྱའི་དགེ་མཚན་དང་རིན་ཐང་། ཐུན་མིན་གྱི་ཁྱད་ཆོས་སོགས་གླེང་ནས་མཇུག་མཐར་ཡིག་རྙིང་འདིའི་བརྗོད་བྱའི་དོན་དང་རྗོད་བྱེད་ཀྱི་ཚིག དེ་ལས་འཕྲོས་པའི་རིག་གནས་ཀྱི་སྣང་ཚུལ་འགའ་ཞིག་ལས་ཡིག་རྙིང་འདིའི་དུས་ཚོད་ལ་དཔྱད་པ་བཏང་ཡོད་པའོ། །
རྩོམ་པ་པོ་ལྕགས་མོ་མཚོ། ༢༠༠༤ལོ་ནས་ཀྲུང་དབྱང་མི་རིགས་སློབ་གྲྭ་ཆེན་མོར་ཞུགས་ཏེ་སྔ་ཕྱིར་དངོས་གཞི་དང་ཞིབ་འཇུག་སློབ་མའི་བསླབ་གནས་བླངས་ཤིང་། ༢༠༡༡ལོར་སློབ་མཐར་ཕྱིན་རྗེས་མཚོ་སྔོན་མི་རིགས་དཔེ་སྐྲུན་ཁང་དུ་རྩོམ་སྒྲིག་པའི་ལས་ཀ་གཉེར། ད་ལྟ་ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པ་ཞིབ་འཇུག་གླིང་དུ་འབུམ་རམས་ཞིབ་འཇུག་སློབ་མའི་བསླབ་གནས་ལ་བརྩོན་བཞིན་ཡོད་ཅིང་། ཞིབ་འཇུག་གི་ཁ་ཕྱོགས་གཙོ་བོ་ནི་བོན་གྱི་རིག་གནས་ལོ་རྒྱུས་དང་ཡིག་རྙིང་སྐོར་ཡིན། སྔ་ཕྱིར《ཀྲུང་གོའི་བོད་རིག་པ》སོགས་ཀྱི་དུས་དེབ་ཏུ་《བོན་གྱི་ཡིག་རྙིང་གནག་རབས་ཞེས་བྱ་བའི་བརྡ་སྤྲོད་ཀྱི་ཁྱད་ཆོས་ལ་དཔྱད་པ》སོགས་ཀྱི་དཔྱད་རྩོམ་བཅོ་ལྔ་ལྷག་སྤེལ་ཡོད། ༢༠༡༦ལོའི་ཟླ་དྲུག་པར་ནོར་ཝེ་པིར་ཀིན་ནས་བསྡུས་པའི་རྒྱལ་སྤྱིའི་བོད་རིག་པའི་དཔྱད་གླེང་གྲོས་ཚོགས་སྐབས་བཅུ་བཞི་པར་ཞུགས་ཏེ《བོན་གྱི་དམངས་ཁྲོད་ཀྱི་བྱ་རྡང་ཡིག་ཆར་དཔྱད་པ》ཞེས་པའི་དཔྱད་རྩོམ་སྒྲོག་སྦྱངས་བྱས་པར་མ་ཟད། ཐེངས་དུ་མར་ལྷ་ས་དང་སི་ཁྲོན་སོགས་ནས་བསྡུས་པའི་ཞང་ཞུང་རིག་གནས་རིག་གཞུང་དཔྱད་གླེང་ཚོགས་འདུར་ཞུགས་ཏེ་དཔྱད་རྩོམ་སྒྲོག་སྦྱངས་བྱས།
955 total views, 1 views today


text:
- མདུན་ངོས་སུ། »
- གསར་འཕྲིན། , ཚན་རིག་ཤེས་བྱ། »
- གྲོག་རིགས་གསར་རྙེད།
སྤེལ་མཁན། : Tsenrig 11/30/2009
ཚན་རིག་པ་ཚོར་བྷེརེ་ཛིལ་གྱི་ཨ་མེ་ཛོན་ནགས་ཚལ་ནང་དུ་ཡ་མཚན་ཅན་གྱི་འབུ་གྲོག་མའི་རིགས་གསར་པ་ཞིག་རྙེད་སོན་བྱུང་ཡོད། འབུ་དེའི་གཟུགས་པོའི་ཁ་མདོག་ནི་སྐྱ་ཤིང། མིག་མེད་པ་དང་ཁའི་ཆ་ཤས་དེ་རང་གི་མགོའི་ཆ་ཤས་གཞན་ལས་ཆེ་བ་ཡོད་པ་ཞིག་ཡིན། གལ་ཏེ་རྒྱུས་མངའ་མེད་པའི་མི་ཞིག་གི་འགྲོ་ལམ་དུ་དེ་ལྟ་བུའི་འབུ་ཞིག་འཕྲད་ཚེ་དེ་ནི་ང་ཚོའི་གོ་ལ་འདི་ལས་གཞན་པའི་གཟའ་ཞིག་ནས་ཡོང་བའི་སྲོག་ཆགས་ཤིག་ལ་ངོས་འཛིན་བྱེད་སྲིད། ཚན་རིག་པ་ཚོས་འབུ་དེའི་མིང་ལའང་རྩེད་མོ་དང་བཅས་གཟའ་མིག་དམར་ནས་ཡོང་བ་ལྟར་བྱས་ཏེ་མཱར་ཤེ་ལིས་ཧུ་རེ་ཀ་ Martialis heureka ཞེས་བཏགས་ཡོད།
གསར་རྙེད་འདི་ལ་བརྟེན་ནས་ད་བར་ང་ཚོས་གྲོག་མའི་བྱུང་རབས་ཀྱི་ལོ་རྒྱུས་གང་ཤེས་པ་དེར་བསྐྱར་དུ་བསམ་གཞིགས་བྱེད་དགོས་པ་ཆགས་ཡོད། གྲོག་རིགས་འདི་ཐོག་མར་ཏེཀ་སེས་གཙུག་ལག་སློབ་གྲྭ་ University of Texas ནས་ཡིན་པའི་ཀི་རིས་ཤིན རེབ་ལིང་ལགས་ Christian Rabeling ཀྱིས་གསར་རྙེད་བྱུང་ཡོད་པ་དང་། གྲོག་མ་མཱར་ཤེ་ལིས་ཧུ་རེ་ཀའི་རིགས་རྫས་ལ་བརྟག་དཔྱད་བྱེད་སྐབས་གྲོག་རིགས་གཞན་དང་ཉེ་འབྲེལ་དེ་ཙམ་མེད་པ་ཤེས་རྟོགས་བྱུང་ཡོད། གསར་རྙེད་འདི་ནི་དེ་སྔོན་༡༩༢༣ལོར་གྲོག་རིགས་གསར་པ་ཞིག་རྙེད་པའི་རྗེས་ཀྱི་གྲོག་རིགས་གསར་རྙེད་ཐོག་མ་དེ་ཆགས་ཡོད་པ་དང་། བརྟག་དཔྱད་ཀྱི་བརྒྱུད་ནས་ཤེས་རྟོགས་བྱུང་བར་གཞིགས་ན་གྲོག་མ་མཱར་ཤེ་ལིསེ་ནི་འཛམ་གླིང་ཐོག་གྲོག་མ་གཞན་ལས་ཆེས་སྔ་མོའི་དུས་སུ་བྱུང་བ་ཞིག་ཡིན། གྲོག་མ་འདིའི་གཟུགས་པོ་སྐྱ་མདོག་ཡིན་པ་དང་མིག་མེད་པ་ལ་བརྟེན་ནས་འབུ་འདི་རིགས་སའི་འོག་ཏུ་ཡུན་རིང་པོ་གནས་ཡོད་པ་དང་འཚོ་གནས་ཀྱང་སའི་འོག་ཏུ་བྱེད་ཀྱི་ཡོད་པ་ཤེས་ཐུབ། དེ་སྔོན་ཤེས་རྟོགས་ཡོད་པའི་གྲོག་རིགས་རྙིང་གྲས་འགའ་ཞིག་ཀྱང་ས་འོག་ཏུ་གནས་མཁན་ཡིན་པར་བརྟེན་ད་ཆ་ཚན་རིག་པ་ཚོས་གྲོག་མའི་རིགས་འདི་དག་ཐོག་མར་ས་འོག་ནས་འཕེལ་འགྱུར་བྱུང་བ་ཞིག་ཡིན་དང་ཡང་ན་ས་སྟེང་དུ་འཕེལ་འགྱུར་བྱུང་བ་ཞིག་ཡིན་མིན་ཐད་བསམ་གཞིག་བྱེད་བཞིན་ཡོད། །


text:
གསེར་གཡུ་གཉིས་འཁྲུགས་པའི་སྒྲུང་དཔེ་རྙིང་པ་ལག་བྲིས་མ།
སྒྲུང་འདིའི་བཤེར་དཔེ་བྲག་མགོ་རྫོང་ནས་ཡིན་པའི་དགེ་རྒན་དབང་རྒྱལ་ལགས་ཀྱིས་མཁོ་སྤྲོད་མཛད།
༡ སྒྲུང་དཔེ་འདི་ཉིད་སྣ་འབྲིང་ཤོག་རྙིང་གི་དངོས་སུ་དབུ་མེད་ལག་བྲིས་ཤོག་ངོས་མང་ཕྱོགས་ཐིག་ཕྲེང་བཅོ་ལྔ་དང་བཅུ་གསུམ་ཅན་གྱི་ཤོག་གྲངས(༤༠)ཡོད་པ་ཞིག་ཡིན་པ་དང་།ཁ་བྱང་མི་བཞུགས་ཤིང་མཇུག་ཡང་ཆ་ཚང་བྲིས་སྔ་ཕུད་མི་འདུག་ལ། ཕབ་འབྲི་གནང་མཁན་སུ་ཡིན་ཡང་གཞི་ནས་མི་གསལ།དཀྱུས་ཡོངས་ལ་གཏེར་ཚེག་བྲིས་ཡོད་པ་དང་དབུ་ཁྱུད་བརྡ་ཡིག་གི་རྣམ་པར་བཀོད་ཡོད་པ་ཞིག་རེད།
༼ མི་མཇེད་ཞིང་གི་སྟོན་པ་ཤཱཀྱའི་རྒྱལཿ དེས་གསུངས་ཆོས་སྒོ་བརྒྱད་ཁྲི་བཞི་སྟོང་མཛོདཿ སྤྲུལ་བའི་ཉན་ཐོས་དགེ་འདུན་ཚོགས་ཀྱི་ཞིངཿ མཆོག་གསུམ་མི་འབྲལ་སྤྱི་བོའི་རྒྱན་དུ་མཆོདཿསྟུག་པོ་བཀོད་དུ་ཆོས་སྐུ་རྡོ་རྗེ་འཆངཿ བདེ་ལྡན་ཞིང་ནས་ལོངས་སྐུ་ཚེ་མཐའ་ཡསཿ དྲི་མེད་མཚོ་གླིང་སྤྲུལ་སྐུ་ཨོ་རྒྱན་རྗེའིཿ ངོ་མཚར་བཀོད་པས་བསམ་ཡས་འདྲེན་པར་འདུདཿ པོ་ཊ་ལ་རུ་བྱང་སེམས་སྤྱན་རས་གཟིགསཿ རི་བོ་རྩེ་ལྔར་རྗེ་བཙུན་འཇམ་པའི་དབྱངསཿ ལྕང་ལོ་ཅན་ནས་གསང་བདག་རྡོ་རྗེ་འཛིནཿ དབྱེར་མེད་དགྲ་འདུལ་དཔའ་བོས་བདག་སྐྱོངས་ཤིགཿ དེ་ལ་འདིར་འཛམ་གླིང་སེང་ཆེན་རྒྱལ་པོའི་རྣམ་ཐར་དྲག་པོའི་སྒོ་ནས་གདུལ་བྱ ༴༴༴༽ སོགས་ནས་མགོ་བརྩམས་ཏེ་དཀྱུས་དོན་དང་མཇུག་ཏུ།
༼ ཅེས་གླུ་མཇུག་རྫོགས་པ་དང་མཉམ་དུ་འཕུང་སྟྭར་གྱིས་གཡུག་པར་བརྩམས་ཚེཿ ཁོང་རྟ་མགྲིན་དམར་པོའི་རྣལ་འབྱོར་ཡིན་པས་[བསྲུང]་མ་དམ་ཅན་སྤུན་ལྔས་ནམ་མཁའ་ནས་ཕུང་སྟྭར་ལག་གི[་ཕྲོག་]སོང་བས་ཅི་ཡང་མ་[ཐུབ་སོཿ] ཁོས་ཐན་གྲིའི་གྲི་མགོ་ཕུར་ནས་སྡང་སེམས་མེ་ལྟར་འབར་བཞིན་གླིང་ལྷའི་ཆོ་འཕྲུལ་གྱིས་(མི་གསལ)་་་ལག་ཕུང་སྟྭར་[ཕྲོག་]སོང་བ་འདི་ངེད་གཡུ་[རུང་]རྒྱལ་བློན་རྣམས་མི་བདེ་སྔ་ལྟས་ཡིན་ངེས་རེད་སྙམས་ནས་གླུ་ལན་བསྒུག་བསྡད་དོཿ༽ དེ་ཙམ་མ་གཏོགས་མཇུག་ཆ་ཚང་དུ་བྲིས་མི་འདུག་ཅིང་།ཡི་གེའི་དག་ཐོབ་ཀྱང་འབྲིང་ཙམ་དུ་འདུག།
༢ བརྗོད་བྱའི་ནང་དོན་གླིང་ཆེ་རྒྱུད་གསེར་བའི་ས་ཁོངས་སུ་གྲགས་པའི་གསེར་ཁོག་སྒུ་རུའི་ཤོག་ནས་ཡིན་པའི་ཨ་སྐྱོ་སྟེ་(འདི་ལ་ཡུལ་སྐད་ལ་ལར་ཨ་ལྕོ་ཡང་ཟེར།)གནས་སྐོར་སྤྲང་འཁྱམས་པ་གཉིས་ཀྱིས་གླང་ཞིག་ལ་འཚོ་ཆས་བཀལ་ཏེ་རྒྱ་ནག་གི་གནས་ཆེན་འགའ་ལ་གནས་སྐོར་ཕྱག་མཆོད་བྱས་རྗེས། ཕྱིར་མདོ་ཁམས་ཟལ་མོ་སྒང་རྒྱུད་ཀྱི་གཡུ་རོང་སྨད་དུ་སླེབས་སྐབས།གནས་དེའི་ས་བདག་ནག་ཕྱོགས་པ་སྒེག་ཙི་ལེན་རྒྱལ་པོའམ་གཡུ་རོང་བཙན་རྗེ་རྒྱལ་པོ་ཞེས་ཤཱཀྱའི་ཆོས་ལ་ལོག་པར་ལྟ་ཞིང་། མི་དགེ་སྡིག་པའི་ཕྱོགས་ལ་བརྩི་མཐོང་བྱེད་མཁན།འཁོར་དུ་ནག་ཕྱོགས་ལ་མོས་པའི་ནང་བློན་བྲག་ནག་ཐོད་རྒྱལ། ཕུང་བྱེད་རི་བོང་རྒོད་རྒྱལ།འགོང་སྲིན་སྤྲེའུ་གདོང་ལག་རིང་། མི་བཟན་ཁྱི་མགོ་ལྕགས་སེན། འགོང་རྒྱལ་སྟག་སྨྱོ་སོགས་བཀའ་བློན་འགོང་པོ་སྤུན་དགུ་ཟེར་བ་དང་། སྟག་བློན་བརྒྱ་དང་སོ་བཞིའི་ཕོ་ཉ་འགྱེད་པ་ཞིག་ཡོད་པ་དེའི་ཆབ་འོག་གི་ལམ་སྲུང་བ་དག་གིས།གསེར་ཁོག་ཕྱོགས་ཀྱི་གནས་སྐོར་བ་གཉིས་པོར་བརྡུང་བརྙས་ཅི་རིགས་དང་། གླང་གསོན་པོའི་རྒྱབ་ནས་ལྷམ་ངོ་ཆ་གཅིག་གསོན་དྲས་བྱས་པ་སོགས་མནར་གཅོད་ཚབས་ཆེན་བྱས་ཏེ་བཏང་བ་ལ་རྐྱེན་བྱས། སྒུ་རུས་གསེར་བའི་དཔོན་པོ་ཉི་འབུམ་ལ་ཞུ་གཏུགས་བྱས་པར་བརྟེན། གསེར་གཡུ་གཉིས་པོ་གཡུལ་འཁྲུགས་དྲག་པོ་ལངས་ཤིང་།མཐར་གཡུ་རོང་བ་ཕམ་པར་བརྒྱབས་པའི་གནས་ཚུལ་འབྲི་བསྐྲུན་བྱས་པ་ཞིག་རེད། སྒྲུང་འདི་ཉིད་སི་ཁྲོན་ཞིང་ཆེན་གེ་སར་ཞིབ་འཇུག་ཁང་དང་བྲག་མགོ་རྫོང་མི་རིགས་ཆོས་ལུགས་ལས་དོན་ཁང་གཉིས་མཉམ་འབྲེལ་གྱིས་སྒྲུང་དཔེ་འདིའི་ཁ་བྱང་ལ《གཡུ་རོང་བསེ་རྫོང་》ཞེས་ཁ་བྱང་སོགས་བཀོད་དེ། སྤྱི་ལོ༢༠༠༥ ལོའི་ཟླ་ ༤ བར་སི་ཁྲོན་མི་རིགས་པར་སྐྲུན་ཁང་ནས་པར་བསྐྲུན་འགྲེམ་སྤེལ་གནང་འདུག་མོད་དེའི་མཇུག་ཀྱང་ཚང་མི་འདུག་པས།ང་ཚོའི་ལག་སོན་གྱི་དཔེ་གཞི་གཅིག་ཡིན་ངེས་སུ་འདུག །
༣ དཔེ་རྙིང་འདིའི་བརྗོད་བྱའི་ཐད་ལ་ཅུང་ཙམ་གཞིགས་ན། སྤྱིར་གླིང་གེ་སར་དངོས་ཀྱི་ལོ་རྒྱུས་རྩད་གཅོད་ལ་དཔྱད་གཞིའི་ས་མིང་དང་གནའ་ཤུལ་མང་ཙམ་ལོ་རྒྱུས་དང་གོ་བསྡུར་ཐུབ་པའི་ཧོར་གླིང་གཡུལ་འགྱེད་ལྟ་བུའི་བྱུང་བརྗོད་ངག་རྒྱུན་ལོ་རྒྱུས་ལ་གཞི་བཅོལ་བའི་རྩོམ་སྒྲུང་གི་སྐོར་དང་། སྐྱེས་ཆེན་དག་གིས་སྔོན་གནས་རྗེས་དྲན་དང་འབྲེལ་བའི་རྫས་གཏེར་དང་དགོངས་གཏེར་ལས་དྲངསརིགས།གསང་བ་བསམ་མི་ཁྱབ་པའི་ཡུལ་དག་སྣང་སྙན་རྒྱུད་སོགས་རྣམ་འབྱོར་བའི་དད་མོས་ཉམས་རྩལ་གྱི་ཤར་ཆ་ལྟར་ཕབ་པའམ།ཡང་ན་བླ་དཔོན་ག་གེ་མོའི་མཛད་པ་རྣམ་ཐར་དང་བོད་ཡུལ་སྟོད་སྨད་བར་གསུམ་གྱི་བསྟན་སྲིད་ཀྱི་དར་རྒུད་ཆགས་འཇིག་གི་སྐོར་གླིང་རྗེ་གེ་སར་རྣམ་ཐར་གྱིས་ཡོངས་སུ་གབ་ཏེ་བྲིས་རྗེས་སྤྱི་ཚོགས་ཀྱིས་གླིང་སྒྲུང་གྲགས་ཆེན་དུ་བརྩིས་ནས།གླིང་གེ་སར་གྱི་རྟོགས་བརྗོད་དངོས་ལ་རམ་འདེགས་ལྟ་བུར་གྱུར་བའི་སྒྲུང་དང་། དེ་བཞིན་དུ་གླིང་གེ་སར་རྗེ་བློན་མི་སྣ་ཙམ་གཞིར་བཟུང་ནས་འཆར་ཡན་གྱིས་གང་བྱུང་བྱུང་དུ་དཔའ་བོའི་བསྟོད་སྒྲུང་བྲིས་པ་ལྟ་བུའི་རྣམ་གྲངས་མང་པོ་མཆིས་ལ། དེ་ལས་ཀྱང་འདིར་ཤེས་དགོས་པ་ཞིག་ནི་དབལ་ཤུལ་གསེར་རྟའི་ས་ཕྱོགས་ནི།གླིང་གེ་སར་དངོས་བཞུགས་ཀྱི་དུས་སྐབས་སུ་ཆེ་རྒྱུད་གསེར་བའི་ཕྱོགས་ཀྱི་བདག་ས་ཡིན་པ་གནའ་རྫས་རིག་དངོས་དང་ངག་རྒྱུན་ལོ་རྒྱུས་ཁུངས་ལྡན།སྤྲུལ་བའི་སྐྱེས་ཆེན་དུ་མའི་སྔོན་གནས་རྗེས་དྲན་མི་ཉུང་བས་བདེན་དཔང་ཡོད་པ་དང་།གསེར་ཁོག་ཏུ་ལྡོང་གསེར་བའི་ཉི་འབུམ་དར་ཡག་གི་མཁར་ཤུལ་དུ་གྲགས་པ་ཞིག་ཀྱང་ཡོད་པ་སོགས་དོན་དངོས་མཐོང་གི་དཔྱད་གཞི་མང་པོས་ར་སྤྲོད་བྱས་ཡོད་མོད། ད་ལྟ་སྐབས་སུ་གླེང་བཞིན་པའི 《གཡུ་རོང་བསེ་རྫོང་》ཞེས་པ་འདི་ནི་ངག་གི་ཟློས་གར་ཙམ་ལས། འདིའི་བརྗོད་སྙིང་ནི་གླིང་གེ་སར་དངོས་ཀྱི་མཛད་པ་རྣམ་ཐར་བརྗོད་པའི་སྒྲུང་ཞིག་མ་ཡིན་པར།བོད་རབ་བྱུང་བདུན་པའི་རྗེས་དང་། རབ་བྱུང་བཅོ་ལྔ་བའི་སྟོད་སྨད་ཡས་མས་གང་རུང་ཞིག་ཏུ་བྱུང་བའི་མདོ་ཁམས་དབལ་ཤུལ་གསེར་རྟ་དང་གཡུ་རོང་ཕྱོགས་ཡར་མར་གྱི་ཚོ་སྡེ་ཕན་ཚུན་གཉིས་བར་གྱི་བན་བོན་ཆོས་ལུགས་གྲུབ་མཐའ་འམ་ཡང་ན་སྡེ་གྱོད་གང་རུང་གི་དོན་རྐྱེན་ལས་བྱུང་བའི་འཁྲུགས་རྩོད་ཅིག་གི་ནང་དོན།གླིང་གེ་སར་སྒྲུང་གི་འགྲོས་དང་སྦྱར་དེ་བྲིས་པ་ཞིག་ཡིན་ངེས་རེད་སྙམ་པའི་དཔྱད་སྒོ་ཆེན་པོ་འདུག་སྙམ། (ཡང་བྲག་མགོ་རྫོང་རྩང་རོང་ཕྱོགས་ན་བཤད་སྒྲོས་ཤིག་ཡོད་པ་ནི།སྒྲུང་འདི་ར་ཉག་བསྐལ་བཟང་དགོན་ཟེར་བ་ནས་ཡིན་པའི་བླ་དཔོན་གསེར་བའི་ཉི་འབུམ་གྱི་རྣམ་སྤྲུལ་དུ་གྲགས་པ་ཞིག་གི་རྣམ་ཐར་ལ་སྦྱར་བ་རེད་ཟེར་བ་ཞིག་ཀྱང་འདུག་པས་དཔྱད།)གང་ལྟར་རྩོམ་པ་པོས་གསེར་རྟའི་ཕྱོགས་སོགས་གླིང་དང་།གཡུ་རྩང་གཉིས་པོའི་ཕྱོགས་ཀྱི་མི་སྣ་རེ་ཟུང་ལྡོག་ཕྱོགས་སུ་བཟུང་སྟེ་ངག་གི་ཟློས་གར་བྱས་པའི་ལོ་རྒྱུས་ཤིག་གླིང་སྒྲུང་གི་རྣམ་པར་བཟོས་པ་ཞིག་ཡིན་པ་ནི་འཁྲུལ་མེད་རེད་སྙམ། གང་ཞེ་ན།
གཅིག ། ཕབ་བྲི་མཁན་གྱིས་ཕན་ཚུན་གསེར་གཡུ་ཕྱོགས་གཉིས་ཀྱི་ས་གནས་བཞེངས་སྐྲུན་གྱི་ཆ་ན་གསལ་བའི།རྒྱ་ནག་ལྕགས་ཟམ་ཆེན་མོ། མདོ་ཆེན་ལྕམ་ལུང་།རྫེས་བྲག་མདོ། རྩང་སྟོད་སྨད།འཛི་ཆེན། རྟའུ་ཚྭ་ཕྲེང་། སྒེག་ཚྭ་ལུང་། ལི་རྩང་སྒང་། ཆུ་བར།སྒེག་སྨད་ཁྱ་ལུང་། སྒེག་སྟོད་གདོང་ལ། ལྷ་རྩེ། ཙ་མདོ། རྒྱ་མེས། རྦོས་བཙན་རིའི་གདོང་སོགས་ས་མིང་མང་པོ་ཞིག་སྤྱི་ལོ༢༠༡༢ ལོའི 《ཁམས་པའི་འཛུམ་རིས》སྤྱིའི་འདོན་ཐེངས་བདུན་པ། 《གླིང་གེ་སར་གྱི་ཕ་ཡུལ་དང་གླིང་གེ་སར་གྱི་རིག་གནས། 》ཆེད་བསྒྲིགས་ཀྱི་ནང་དུ་བློ་མཐུན་དགེ་འདུན་དར་རྒྱས་ཞེས་པའི་ཆེད་རྩོམ།《གླིང་སེང་ཆེན་རྒྱལ་པོའི་རྟོགས་པ་བརྗོད་པ་ལས་གཡུ་རོང་བསེ་རྫོང་ཕབ་པའི་ལོ་རྒྱུས་མདོར་བསྡུས་དང་ས་མིང་ངོ་སྤྲོད་སྐོར།》ཞེས་པའི་ནང་གསལ་བའི། ༡ རྒྱ་ནག་ལྕགས་ཟམ་ཆེན་མོ། དཀར་མཛེས་ཁུལ་ལྕགས་ཟམ་རྫོང་དུ་ཡོད། ཅེས་པ་ནས། ༤༥གཡུ་མདོ། གཡུ་མདོ་ནས་མར་སོང་བའི་འཛམ་ཐང་དང་ཆུ་ཆེན་ཕྱོགས་ཀྱི་ཁྲོ་སྐྱབས་རོང་སྡེ་ལ་གོ ། ཞེས་ས་མིང་བཞི་བཅུ་ཞེ་ལྔ་གསལ་བོར་ངོ་སྤྲོད་གནང་ཡོད་པ་བཞིན།ས་མིང་ཕལ་ཆེ་བ་ད་ལྟ་མིང་ཟུར་ཙམ་ཡང་མ་ཉམས་པར་དངོས་སུ་ཡོད་འདུག་ན། སྒྲུང་རྩོམ་པས་ཆེད་དུ་ས་གནས་འདི་རིགས་གསལ་དག་དམིགས་འཛིན་དགོས་པའི་ཆ་ནས་གཞལ་ན། གསེར་གཡུ་གཉིས་ལ་ཆེད་དུ་ཁ་གཏད་པའི་ལོ་རྒྱུས་ཤིག་ཡིན་པ་གསལ་ཐུབ་པ་དང་།
གཉིས། རྩོམ་པ་པོས་གླིང་གི་མི་སྣ་བཞེངས་སྐྲུན་གྱི་ཆ་ནས་གེ་སར་དང་།ཁུ་བོ་ཁྲོ་ཐུང་། ཉི་འབུམ་དར་ཡག སྒུ་རུ་ལྟ་བུ་གཏམ་སྒྲུང་ཟློས་གར་འདིའི་སྤྱི་འགེབ་བྱེད་ཙམ་གྱི་མི་སྣ་རེ་ཟུང་དཔེ་ལེན་དུ་བཀོད་ཡོད་ན་ཡང་།རྩ་བའི་བརྗོད་གཞིའི་མི་སྣ་མང་ཆེ་བ་ནི་ཡོངས་ཁྱབ་ཀྱི་གླིང་གེ་སར་རྣམ་སྒྲུང་ནང་གཙོ་རྒྱུག་ཆེ་བའི་མི་སྣ་དག་གཞི་ནས་མ་ཡིན་པར།ཉེ་བའི་ཆར་མདོ་ཁམས་གསེར་རྟ་རྫོང་ཁོངས་དང་ཧོར་བྲག་རྫོང་། རྟའུ་རྫོང་སོགས་ཀྱི་ཁོར་ཡུག་གི་ས་མིང་དང་།རུས་རྒྱུད་ཚོ་མིང་གསལ་བྱེད་ཀྱི་མི་སྣ་ཁོ་ན་ཡིན་པ་དཔེར་ན། གླིང་ཕྱོགས་ལྡོང་གསེར་བའི་ཉི་འབུམ་དུ་ཟློས་པའི་བློན་པོ་དང་དམག་དཔོན་གཙོ་བོ་དག་ནི།རྗེ་དཀར་པདྨ་བསྟན་འཛིན། ཝ་ཤུལ་བསོད་ནམས་དཔལ་ལྡན། ཆོས་སྐོར་བཙན་ལྷ་ནོར་བུ།ཨ་སྐྱབས་གསེར་ལྷ་དབང་རྒྱལ། ཎི་ཟོག་ལྷ་ཆེན་དཔའ་བོ། ཨ་བོ་རྟ་མགྲིན་ཡ་མེད།སྟོང་དཔོན་འཆི་མེད་སྟོབས་ལྡན། དམུ་ཚ་ཚེ་དབང་ལྷུན་འགྲུབ། སྙུག་སྟོད་རྗེ་དཀར་དཔལ་འཛིན། གེ་འཕེན་ཆོས་དབང་སོགས་མིང་ཐོས་པ་ཙམ་གྱིས་ད་ལྟའི་དབལ་ཤུལ་གསེར་རྟའི་ཁོར་ཡུག་གི་རྒན་པོ་ཏག་ཏག་གི་ངོ་གདོང་ཡིད་ལ་འཆར་བྱེད་ཁོ་ན་ཡིན་པ་དང་། ཕར་ཕྱོགས་གཡུ་རོང་གི་དཔའ་བོ་སྟག་ཐུལ་རྣམས་ཀྱི་མིང་ནང་དུ་ཡང་རྩང་རོང་སྟག་ཐུལ་ཀོང་དཔལ་དང་། རྩང་རོང་སྟག་ཐུལ་ཚེ་འཛིན། རྩང་སྟག་ཐུལ་དཔའ་ལི། རྩང་རོང་སྟག་ཐུལ་ནོར་བུ། རྩང་རོང་སྟག་ཐུལ་གཟི་འབུམ།རྩང་རོང་སྟག་ཐུལ་དོམ་ཐར་སོགས་མང་པོ་ཞིག་གི་མིང་སྔོན་གྱི་སྟག་ཐུལ་ཞེས་པ་དོར་ནས། རྩང་རོང་ཚེ་འཛིན་དང་། དཔའ་ལི། ནོར་བུ། གཟི་འབུམ། དོམ་ཐར་རྣམས་ནི་ད་ལྟའི་བྲག་མགོ་རྫོང་གཏོགས་ཀྱི་རྩང་སྟོད་སྨད་ཀྱི་ས་སྡེ་ཁོ་ན་ལས་དྲངས་ཤིང་། ད་ལྟའི་མི་མིང་འདོག་ཁོ་ན་གསལ་བྱེད་ལས་མ་འདས་པའི་ཚུལ་གྱིས་ཀྱང་ཆེད་དུ་གསལ་བཤད་ཐུབ་འདུག །
གསུམ། ཡང་འདིར་མངོན་པའི་ས་མིང་དང་མི་སྣ་གཞན་གྱིས་གླིང་གེ་སར་གྱི་རྟོགས་བརྗོད་ཀྱི་ཟློས་གར་མ་གཏོགས་གླིང་དུས་དངོས་མིན་པ་གསལ་བཤད་ཐུབ་པ། གླིང་གེ་སར་ནི་ལོ་རྒྱུས་པ་ཡོངས་གྲགས་ཀྱིས་བོད་ཀྱི་རབ་བྱུང་དང་པོའི་གོང་གི་དྲུག་ཅུའི་སྐོར་དུ་འཁྲུངས་པར་ངོས་འཛིན་མཁན་དང་། གནའ་དེང་གི་དཔྱད་བརྗོད་མང་ཤོས་ཤིག་གིས་རབ་བྱུང་དང་པོ་བགྲང་བྱ་བཅུ་གཉིས་པ་ས་སྟག་སྟེ།སྤྱི་ལོ ༡༠༣༨ ལ་འཁྲུངས་པར་བཞེད་པ་གཅིག་གྱུར་གྱིས་ཐག་གཅོད་ཀྱིན་ཡོད་པ་ཤུགས་ཆེ་ལ། ལྷག་པར་རླངས་སྟོན་གྱི་ལུང་བསྟན་བཞིན་དགུང་གྲངས་ཡང་བརྒྱད་ཅུའི་ནང་དུ་འདས་པར་བཞེད་པ་སྤྱི་མཐུན་ཡིན་ན། གཡུ་རོང་བསེ་རྫོང་དུ་གྲགས་པ་འདིའི་ས་མིང་གི་སྐབས་སུ་རྒྱ་ནག་ལྕགས་ཟམ་ཆེན་པོ་ཞེས་གསལ་བར་བསམ་ན། ལྕགས་ཟམ་ཞེས་ས་མིང་ཐོགས་དུས་ནི་ཕལ་ཆེར་གྲུབ་ཆེན་ཐང་སྟོང་རྒྱལ་པོའི་དུས་ཚུན་གྱི་མིང་ཞིག་ངེས་པར་དུ་ཡིན་དགོས་སྙམ་པ་དང་། ལྷག་པར་ལྡོང་གསེར་བའི་ཉི་འབུམ་དུ་ཟློས་པའི་གླུ་ནང་དུ། དཔལ་ས་སྐྱ་འོག་མིན་ཕོ་བྲང་ནསཿ འགྲོ་མགོན་ཆོས་རྒྱལ་འཕགས་པ་ལཿའཁོར་རྒྱུད་རིམ་བུ་སློབ་འབུམ་ཚོས་སྐོརཿ དུས་དེ་རིང་མི་འདིའི་རྒྱུད་བྱིན་རློབསཿ ཞེས་བོད་ཀྱི་རབ་བྱུང་བཞི་བའི་ཤིང་ལུག་སྟེ། སྤྱི་ལོ ༡༢༣༥ལ་འཁྲུངས་པའི་དཔལ་ས་སྐྱའི་བླ་ཆེན་འགྲོ་མགོན་ཆོས་རྒྱལ་འཕགས་པ་ལ་གསོལ་བ་བཏབ་ཡོད་པ་དང་། དེ་བཞིན་དུ་གསེར་གྲུབ་ཆེན་བདུད་ལྷ་དཔའ་བོ་ཞེས་པའི་གླུ་ནང་དུ། གནས་དཔལ་རི་ཚེ་ཡི་བྲག་ཕུག་ནསཿ གྲུབ་ཆེན་ཐང་སྟོང་རྒྱལ་པོ་མཁྱེནཿ ཞེས་གོང་དུ་བཤད་པའི་འགྲོ་མགོན་ཆོས་རྒྱལ་འཕགས་པ་གསལ་ཚུལ་སོགས་ལ་གཞིགས་ན།འདི་ཡང་བོད་ཀྱི་རབ་བྱུང་དྲུག་པའི་ལྕགས་གླང་། སྤྱི་ལོ ༡༣༦༡ལོར་གཙང་ལ་སྟོད་དུ་སྐུ་འཁྲུངས་པའི་བརྩོན་འགྲུས་བཟང་པོའམ་གྲུབ་ཆེན་ལྕགས་ཟམ་པ་ཐང་སྟོང་རྒྱལ་པོ་ལ་གསོལ་བ་བཏབ་ཡིན་ངེས་པ་འདི་རིགས་ཀྱིས་གཞལ་ན་ཡང་།ལྡོང་གསེར་བའི་ཉི་འབུམ་གྱི་རྣམ་སྤྲུལ་ཞིག་གི་མཛད་རྣམ་ལ་སྦྱར་བ་ཡིན་ཟེར་ན་མ་གཏོགས།གླིང་རྗེ་གེ་སར་སྐྱེས་བུ་མཆོག་དང་ལྡོང་གསེར་བའི་ཉི་འབུམ་དར་ཡག་དངོས་ཀྱི་སྐུ་དུས་ཀྱི་མཛད་རྣམ་བརྗོད་པ་ཞིག་མ་ཡིན་པ་ནི་གསལ་བོར་མངོན་འདུག་སྙམ། འོ་ན་སྒྲུང་རྙིང་ཤོས་སུ་གྲགས་པའི་ལྷ་གླིང་གབ་ཙེ་དགུ་སྐོར་ན་ཡང་གྲུབ་ཆེན་ཐང་སྟོང་རྒྱལ་པོ་ཟེར་བ་ཞིག་བུད་མེད་དམ་ཟེར་ན། དེ་ནི་བདེན་མོད་གྲུབ་ཆེན་ཐང་སྟོང་རྒྱལ་པོ་ཟེར་བ་ཙམ་གྱིས་ལྕགས་ཟམ་པ་བརྩོན་འགྲུས་བཟང་པོ་ཡིན་དགོས་པའི་ངེས་པ་མེད་ཚུལ་ཕྲན་གྱིས་གཞན་དུ་བཤད་ཡོད་ལ།ལྷ་གླིང་གི་ནང་དུ་གྲུབ་ཆེན་དེའི་སྐོར་མང་ཙམ་མངོན་པར་བྱས་ཡོད་པར་གཞིགས་ན། སྒྲུང་མཁན་དེས་ཐང་སྟོང་རྒྱལ་པོ་ཟེར་བ་དེ་གྲུབ་པ་ཐོབ་པའི་སྐྱེས་བུ་ས་སྟོང་ཐང་སྟོང་ནས་ལྟ་བའི་རྒྱལ་པོའི་རང་ཞལ་སྐྱོང་མཁན་གྱི་རྣལ་འབྱོར་བ་ཞིག་ལ་ངོས་བཟུང་ཡོད་པ་མ་གཏོགས།ལྕགས་ཟམ་སོགས་མཛད་པ་རྣམ་ཐར་གྱི་ཟུར་ཙམ་ཡང་མངོན་པར་བྱས་མི་འདུག་པ་སོགས་ཀྱིས་ཤེས།ཡང་གཅིག་བསམ་ན་ལྷ་གླིང་སྐབས་ཀྱི་གྲུབ་ཆེན་ཐང་སྟོང་རྒྱལ་པོ་ཞུ་བ་ནི། རླངས་ཀྱི་གྲུབ་ཆེན་ཨ་མི་བྱང་ཆུབ་འདྲེ་བཀོལ་ལ་འབོད་པ་ཡིན་ནམ་སྙམ་པ་འདུག་མོད།ཕྱིས་སུ་དབྱེ་ཞིབ་མ་བྱས་པར་སྒྲུང་བ་རེ་རེ་གཉིས་རེས་གླིང་སྒྲུང་དུ་ཐང་སྟོང་རྒྱལ་པོ་ཞེས་རྒྱུན་འབྱམས་སུ་བྲིས་པ་གོར་མ་ཆགས། སྤྱིར་གླིང་གེ་སར་གྱི་སྒྲུང་ནི་བོད་ཡུལ་སྟོད་སྨད་བར་གསུམ་ནས་སྒྲིག་འཛུག་སོགས་མེད་པར་ལོ་ངོ་སྟོང་ལ་ཉེ་བའི་ནང་གང་འདོད་འདོད་དུ་བྲིས་པའི་དཔའ་བོའི་བསྟོད་པ་ཁོ་ནར་སོང་གཤིས་འདི་ཡིན་དང་འདི་མིན་གྱི་དབྱེ་བ་གཞི་ནས་བྱེད་རྒྱུ་མེད་མོད། འོན་ཀྱང་གཡུ་རོང་བསེ་རྫོང་ལྟ་བུ་ནི་གླིང་སྒྲུང་གི་སྤྱི་འགྲོས་ཀྱིས་ས་གནས་ག་གེ་མོའི་ལོ་རྒྱུས་གབ་ཏེ་བྲིས་པ་ཨེ་ཡིན་སྙམ་པའི་དཔྱད་སྒོ་འདུག་ན། འདི་རིགས་ལ་སྤྱིའི་ཆ་ནས་དབྱེ་ཞིབ་ཅུང་ཙམ་མ་བྱས་ཚེ་ཉེ་ལམ་གླིང་གེ་སར་དང་རྗེས་ཤུལ་ལ་ཞིབ་འཇུག་བྱེད་རྒྱུ་དྲན་མཁན་སྐོར་ཞིག་གིས་གཡུ་རོང་བསེ་རྫོང་ན་ཞེས་ཁུངས་ལུང་དུ་འདྲེན་མཁན་འགའ་མཐོང་རྒྱུ་འདུག ། འདི་ལྟར་སོང་ན་གླིང་སྐྱེས་བུའི་རྣམ་སྒྲུང་གི་མ་རྐང་གི་མི་སྣ་དང་། ལོ་ཚིགས་ཀྱི་གནད་ལ་འགལ་བ་ཇེ་ཆེ་ཇེ་རྡིག་ཏུ་འགྲོ་བར་དོགས་ནས་ཀུན་ལ་དཔྱད་གཞི་ཙམ་ལགས། འགལ་བ་ཤོར་ཚད་ལྷ་མི་གཉིས་ལ་སྙིང་ནས་འཆགས། ཞེས་གླིང་དགའ་བ་སྨིན་དབུས་ཨ་དཀར་ཞེས་རི་བོང་གནམ་བརྡིབ་ཀྱི་སེམས་ཁུར་ཅན་དེས་བཀླགས་ཟིན་དུ་༢༠༡༧ -༨-༦ལ་བྲིས།
ཟུར་ཞུ། ༡ གླིང་སྒྲུང་ཞིབ་འཇུག་པ་སྨན་ཤུལ་རིན་ཆེན་རྡོ་རྗེས་ >དེབ་ཀྱི་ཤོག་ངོས། ༢༤༩ རུ་ཡང་། གཡུ་རོང་བསེ་རྫོང་འདི་གླིང་གེ་སར་དངོས་ཀྱི་རྟོགས་བརྗོད་ཡིན་མིན་ཐད་ནས་གསལ་བཤད་དོགས་སློང་མཛད་ཡོད་པས་གཟིགས་འཚལ།
༢ ཉེ་ལམ་་གཡུ་རོང་འཁྲུགས་པའི་སྒྲུང་འདི་རྒྱལ་རོང་བླ་མ་རིག་བདེའི་གསུང་རེད་ཟེར་བའི་དཔྱད་གཞི་ཞིག་ཐོས་པས་རྒྱུས་ལོན་འཚལ།


text:
སེམས་ཀྱི་རྟོག་འགྱུ་ཐེངས་ཤིག་གིས་འདི་ལྟ་བུ་ཞིག་བློ་ཡིས་བསླངས་ཤིང་། གནོད་པའང་ཆེར་མ་མཐོང་བས། སུག་བྲིས་བྱས་པ་ལགས། ཅི་སྟེ་ཆོས་པ་ངོ་མ་དང་ཆོས་པ་རྫུན་པ་གང་རུང་གི་ཐུགས་ལ་ཕོག་པ་འདྲ་བྱུང་ཚེ། རྩོམ་རིག་བརྩམས་ཆོས་ཤིག་གམ། བྱིས་པ་རིག་རྒོད་ཅིག་གི་ཀུ་རེ་ཐེངས་ཤིག་ལ་བརྩིས་ཏེ་བཞད་མོ་ཐག་ཐག་ཅིས་བཞད་དེ་ལྷོད་ཀྱིས་བཞུགས་པར་ཞུ། བརྒྱ་ལ་སྐད་དག་མོ་ཞིག་གིས་བཏོན་ཏེ་སྒྲ་ལེན་པར་བྱས་ཏེ་ཉན་ན་ནི་བྲོ་བ་མི་འདྲ་བ་ཞིག་ལྡན་པར་ངེས། མདོ་དངོས་དང་དོན་གྱི་ཆ་ནས་ཀྱང་ཁྱད་པར་ཆེར་མེད་པས་བགྱི་བ་འདི་ལ་ཉེས་པའང་ཆེར་མ་མཐོང་ལ། འདིའི་དགོས་དམིགས་གཙོ་བོ་ནི་བསྟན་བཅོས་ཀྱི་སྐད་དང་ཕལ་སྐད་ཀྱི་བརྡ་ཕན་ཚུན་ལེགས་པར་ངོ་འཕྲོད་པའི་ཕྱིར་རོ།།
ཟླ་བ་གཞོན་ནུ།
ཤེབ་རབ་སྙིང་བོ།
རིག་ཤ་ཙ་ཡ་གི་སྙིང་།
རྒྱ་གར་གྱི་སྐད་ཀྱི་དབང་དུ་བྱས་ན། བྷ་ག་བ་ཏི་པྲ་ཛྙཱ་པ་ར་མི་ཏཱ་ཧྲྀ་ད་ཡ།
ང་ཚོ་བོད་སྐད་ལ་ལོ་ཙཱ་སློག་ན། བཅོམ་མཁན་མ་རིག་ཤ་ཙ་ཡ་གི་ཧ་རོལ་ལ་སོང་བའི་སྙིང་ཟེར་ནི་རེད།
ངས་འདི་མོ་ཟིག་ཐོས་ཐལ། གནའ་ཟིག་ལ་དག་བཅོམ་མཁན་ཁོང་རྒྱལ་ཁང་ཟེར་ནོ་གྲོང་ཁྱེར་དེའི་བྱ་རྒོད་ཕུང་བོ་ཟེར་ནོ་གི་རི་དེའི་མགོ་ལ་དགེ་སློང་མང་ང་ཟིག་དང་། ཆུབ་པ་སེམས་ཅན་གྱི་སྐོར་མང་ང་ཟིག་དང་མཉམ་པོར་བཞུགས་ནས་གདའ་དུས་སྐབས་ལ། སངས་རྒྱས་བཅོམ་མཁན་གིས་ཟབ་མོ་སྣང་བ་ཟེར་ནོ་གི་ཆོས་གི་དབྱེ་བའི་སྒོམ་ཞིག་རྒྱག་མགོ་བཙུགས་ནི་རེད། ཡང་དེའི་སྐབས་ལ་ཆུབ་པ་སེམས་ཅན་སེམས་ཅན་ཆེན་མོ་ལྟ་བ་ལྷ་རིག་ཤ་ཙ་ཡ་གི་ཧ་རོལ་ལ་སོང་བ་གཏིང་ཟབ་མོའི་སྤྱོད་པ་དེ་ལ་ཞེ་བསམ་པའི་གཏིང་ནས་བལྟས་ནི་རེད་ལ་ཧུང་བོ་ལྔ་བོ་དེ་ཆ་ག་ཡང་དོན་དངོས་སུ་སྟོང་བ་ཡིན་ནི་རེད་འདོད་ནི་རེད། དེ་ནས་སངས་རྒྱས་ཀྱི་བྱིན་རླབས་གི་དབང་གིས། ཚེ་རིང་རྒྱུ་བོ་ཤཱ་རིའི་ཞི་ལིས་ཆུབ་པ་སེམས་ཅན་ཆེན་པོ་མྱི་ཙ་ཡ་ལྟ་བ་ལྷ་ཟེར་ནོ་དེར་འདི་ག “བྱ་ཡས་ཁ་ཡས་རིག་ཤ་ཙ་ཡ་ཡི་ཧ་རོལ་ལ་སོང་བ་གཏིང་ཟབ་མོའི་སྤྱོད་པ་ལ་སྤྱད་འདོད་མཁན་དེ་ཆ་གས་ཆི་ག་སྦྱོང་དགོས་ནི་རེད?” དིག་ཟེར་ནོ་ལ། ཆུབ་པ་སེམས་ཅན་ཆེན་པོ་མྱི་ཙ་ཡ་ལྟ་བ་ལྷ་ཡིས་ཚེ་རིང་རྒྱུ་བོ་ཤཱ་རའི་ཞི་ལི་ལ་འདིག་ག་བཤད་རྒྱུ། “ཨ་རོགས! ཤཱ་རིའི་ཞི་ལི། ཞི་ལི་ཆ་ག་ཡིན་ན་ཆོག་གི ཞི་མོ་ཆ་ག་ཡིན་ན་ཆོག་གི སུ་ཟིག་ཡིན་ན་ར་རིག་ཤ་ཙ་ཡ་གི་ཧ་རོལ་ལ་སོང་བ་གཏིང་ཟབ་ནོའི་སྤྱོད་པ་ལ་སྤྱད་འདོད་ན་དེ་ཆ་གས་འདིག་ག་འདང་རྒྱག་དགོས་ནི་རེད། ཧུང་བོ་ལྔ་ཆ་བོ་ཡང་དོན་དངོས་སུ་སྟོང་བ་ཡིན་པར་ཡག་པ་བྱས་ནས་འདང་རྒྱག་དགོས་ནི་རེད། གཟུགས་སྟོང་བ་ཡིན་ནི་རེད། སྟོང་བ་སྟོང་བ་ཟེར་གོ་ནོ་དེ་ཡང་གཟུགས་ཡིན་ནི་རེད། གཟུགས་ལས་གཞན་པའི་སྟོང་བ་ཉིད་ཟིག་ཡོད་ནི་མ་རེད། སྟོང་བ་སྟོང་བ་ཟེར་བ་དེ་ལས་གཞན་པའི་གཟུགས་ཟིག་ར་ཡོད་ནི་མ་རེད། དེ་ནང་བཞིན་ང་ཚོ་གི་ཚོར་བ་ཡིན་ན་ཆོག་གི འདུ་ཤེས་ཡིན་ན་ཆོག་གི འདུ་བྱེད་ཡིན་ན་ར་ཆོག་གི རྣམ་ཤེས་ལ་སོགས་པ་ཚང་མ་སྟོང་བ་ཡིན་ནི་རེད། ཨ་རོགས! ཤཱ་རིའི་ཞི་ལི། དེ་ནང་བཞིན་དུ་དག་ཆོས་ཚང་མ་སྟོང་བ་ཡིན་ནི་རེད། མཚན་ཉིད་མེད་རྒྱུ། སྐྱེས་རྒྱུ་མེད་རྒྱུ། འགགས་རྒྱུ་མེད་རྒྱུ། ནག་ག་ནོག་གེ་མེད་རྒྱུ། ནག་ག་ནོག་གེ་མེད་ནོ་ཡང་མིན་རྒྱུ། འཆག་རྒྱུ་མེད་རྒྱུ། གང་རྒྱུ་མེད་རྒྱུ་ཡིན་ནི་རེད། ཨ་རོགས!ཤཱ་རི་ཚང་གི་ཞི་ལི། དེ་རྐྱེན་གིས་དག་སྟོང་བ་སྟོང་བ་ཟེར་གོ་ནོ་དེའི་དབང་དུ་བཏང་ན་གཟུགས་ཡོད་ནི་མ་རེད། ཚོར་བ་ཡོད་ནི་མ་རེད། འདུ་ཤེས་ཡོད་ནི་མ་རེད། འདུ་བྱེད་ཡོད་ནི་མ་རེད། རྣམ་ཤེས་ཡོད་ནི་མ་རེད། དམྱིག་ཡོད་ནི་མ་རེད། རྣ་འབྱོག་ཡོད་ནི་མ་རེད། སྣ་ཁུང་ཡོད་ནི་མ་རེད། ལྕེ་ཡོད་ནི་མ་རེད། ཧུང་བོ་ཡོད་ནི་མ་རེད། ཡིད་ཡོད་ནི་མ་རེད། གཟུགས་ཡོད་ནི་མ་རེད། སྒྲ་ཡོད་ནི་མ་རེད། དྲི་ཡོད་ནི་མ་རེད། རོ་ཡོད་ནི་མ་རེད། རེག་རྒྱུ་དེ་ཡོད་ནི་མ་རེད། ཆོས་ར་ཡོད་ནི་མ་རེད། དམྱིག་གི་ཁམས་ཡོད་ནི་མ་རེད། དེ་ནས་བཟུང་སྟེ་སྣ་ཁུང་དང་རྣ་འབྱོག ཡིད་ཀྱི་ཁམས་བར་དུ་ཡོད་ནི་མ་རེད། དམྱིག་གི་རྣམ་ཤེས་ཀྱི་ཁམས་ནས་མགོ་བཙུགས་ཏེ་ཡིད་ཀྱི་རྣམ་ཤེས་ཀྱི་ཁམས་བར་ལ་ཡོད་ནི་མ་རེད། མ་ཤེས་རྒྱུ་ཡོད་ནི་མ་རེད། མ་ཤེས་རྒྱུ་ཚར་སོང་ཟེར་རྒྱུ་ཡོད་ནི་མ་རེད། ན་རྒས་ནས་ཤི་བ་ལ་སོགས་པ་ཡང་ཡོད་ནི་མ་རེད། རྒས་ནས་ཤི་བ་ཚར་འགྲོ་རག་བར་དུའང་ཡོད་ནི་མ་རེད། དེ་ནང་བཞིན་སྡུག་བསྔལ་ཟེར་གོ་ནོ་དང་། རྒྱུ་ཟེར་གོ་ནོ་དང་། འགོག་པ་ཟེར་གོ་ནོ། ལམ་ཟེར་གོ་ནོ་ཚང་མ་ཡོད་ནི་མ་རེད། ཡེ་ཤེས་ཟེར་གོ་ནོ་ཡོད་ནི་མ་རེད། ཐོབ་རྒྱུ་ཟེར་གོ་ནོ་ཡོད་ནི་མ་རེད། མ་ཐོབ་རྒྱུ་ར་ཡོད་ནི་མ་རེད། ཨ་རོགས་ཤཱ་རིའི་ཞི་ལི! དེའི་རྐྱེན་གིས་དག་ཆུབ་པ་སེམས་ཅན་དེ་ཆ་ག་ཐོབ་རྒྱུ་ཡོད་ནི་མ་རེད། དེའི་རྐྱེན་གིས་རིག་ཤ་ཙ་ཡ་གི་ཧ་རོལ་ལ་སོང་བ་ལ་བརྟེན་ཞོར་དང་འདུག་པའི་ཞོར་ལ་སེམས་ལ་སྒྲིབ་པ་ཡོད་ནི་མ་རེད། དེའི་རྐྱེན་གིས་དག་སྐྲག་རྒྱུ་ཡོད་ནི་མ་རེད། ཤིན་འཇི་ལས་བརྒལ་ནས་སྡུག་བསྔལ་ལས་བྱུང་གི་བརྒལ་བཏང་ནི་རེད་ཨེ་གོ འདས་པ་དང་ད་ལྟ་བ་དང་མ་འོང་བ་ལ་སོགས་པའི་དུས་གསུམ་ན་ཡོད་ནོ་གི་སངས་རྒྱས་ཐམས་ཅད་པོ་ཡང་རིག་ཤ་ཙ་ཡ་ཡི་ཧ་རོལ་ལ་སོང་བ་ལ་བརྟེན་ནས་གོང་ན་མེད་པ་ཡག་པོ་ཡེད་ལེ་ཁེངས་པའི་ཆུབ་པ་ལ་མངོན་སུམ་དུ་སོང་ནོ་གི་སྔགས། རིག་ཤ་ཆེན་པོ་གི་སྔགས། གོང་ན་མེད་ནོ་གི་སྔགས། མི་མཉམ་པ་ལ་མཉམ་ནོ་གི་སྔགས། རྫུན་མིན་ནོ་གི་རྐྱེན་གྱིས་བདེན་པ་ཡིན་པར་ཤེས་དགོས་ནི་རེད། རིག་ཤ་ཙ་ཡ་ཡི་ཧ་རོལ་ལ་སོང་བའི་སྔགས་བཤད་རྒྱུར།
དཔེར་ན། སོང་དང་སོང་དང་ཧ་རོལ་ལ་སོང་དང་ཆུབ་པ་ཐོབ་གི་འཇུག་རོགས།
ཨ་རོགས! ཤཱ་རིའི་ཞི་ལི། ཆུབ་པ་སེམས་ཅན་སེམས་ཅན་ཆེན་པོ་དེ་ཆ་གས་འདིག་ག་རིག་ཤ་ཙ་ཡ་ཡི་ཧ་རོལ་ལ་སོང་བ་གཏིང་ཟབ་མོ་འདི་ལ་སྦྱོང་དགོས་ནི་རེད། དེའི་གཞུག་ནས་སངས་རྒྱས་བཅོམ་མཁན་གིས་སྒོམ་དེ་ནས་ཡ་ར་བཞེངས་ནས་ཆུབ་པ་སེམས་ཅན་སེམས་ཅན་ཆེ་གོ་བོ་དེས་མྱི་ཙ་ཡ་ལྟ་བ་ལྷ་ལ་ད་ཡག་གི་ཟེར་ནས། ད་ཧྲ་གི ད་ཧྲ་གི ཞི་ལི་ཧྭུ་རན་གོ དིག་ག་རེད་མོད། དིག་ག་ཡིན་ནི་རེད། ཁྱོས་ཆི་ག་བསྟན་ནོ་ལྟར་ར་རིག་ཤ་ཙ་ཡ་ཡི་ཧ་རོལ་ལ་སོང་བ་གཏིང་ཟབ་མོ་སྦྱང་རྒྱུ་ཡིན། དེ་ནང་བཞིན་ཤེས་མཁན་ཆ་བོ་ཡང་དེའི་ཞོར་ལ་སེམས་པ་དགའ་བཏང་ཐལ། བཅོམ་མཁན་གིས་དིག་ག་བཀའ་བསྩལ་བཏང་ཐལ་ར་དག ཚེ་རིང་རྒྱུ་བོ་ཤཱ་རི་དྭ་ཏིའི་ཞི་ལི་དང་། ཆུབ་པ་སེམས་ཅན་སེམས་ཅན་ཆེན་པོ་ལྟ་བ་ལྷ་དང་། མྱི་འཁོར་ཚང་མ་འཛོམས་པའི་དེ་ཆ་ག་དང་། ལྷ་ར། མྱི་ར། ལྷ་མ་ཡིན་ར། དྲི་ཟ་ནོ་དེ་ཚོ་ལ་སོགས་པ་ཚང་མ་སེམས་པ་ཞེ་གི་དགའ་ནས་སངས་རྒྱས་བཅོམ་མཁན་གྱིས་གསུངས་བཞག་ནོ་དེ་ལ་ཞེ་བསམ་པའི་གཏིང་ནས་བསྟོད་པ་ཡེད་དང་ཐལ།
མྱི་ཙ་ཡ་རིག་ཤ་ཙ་ཡ་ཡི་ཧ་རོལ་ལ་སོང་ནོ་གི་སྙིང་ཚར།
མཆན།
མྱི་ཙ་ཡ : འཕགས་པ།
རིག་ཤ་ཙ་ཡ : ཤེས་རབ།
ལྟ་བ་ལྷ : སྤྱན་རས་གཟིགས་དབང་ཕྱུག
བཅོམ་མཁན : བཅོམ་ལྡན་འདས།
སེམས་ཅན : སེམས་དཔའ།
སེམས་ཅན་ཆེན་མོ : སེམས་དཔའ་ཆེན་མོ།
ཆུབ་པ : བྱང་ཆུབ།
ཤིན་འཇི : ཕྱིན་ཅི་ལོག
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/letter/7688.html


text:
ལེའུ་བདུན་པ། རང་བཙན་གྱི་དོན་དུ་དམག་འཐབ།
རྩོམ་པ་པོ། ཆུང་ཚེ་རིང་།
སྤེལ་ས། བོད་ཀྱི་དུས་བབས།
སྤེལ་དུས། ༢༠༡༦།༢།༣ ལྷག་དཀར་ཉིན།
ཀློག་པ་པོས་དྲན་ངེས་པར་ལྟར། ཕྱི་ལོ་ ༡༧༧༦ ཟླ་བ་ ༣ ཚེས་ ༤ ཉིན་དབྱིན་དམག་རྣམས་བྷོ་སེ་ཊོན་གྱི་གྲུ་ཁ་ནས་འཐེན་ཏེ་ཁེ་ཎ་ཌའི་ཕྱོགས་སུ་ཉེན་གཡོལ་དུ་སོང་བ་རེད། འོན་ཀྱང་ཟླ་བ་བཞིའི་རྗེས་སུ་ཨ་རི་བ་ཚོས་རང་བཙན་གསལ་བསྒྲགས་ཀྱི་རྟེན་འབྲེལ་བྱེད་བཞིན་པའི་སྐབས་སུ། དབྱིན་དམག་གི་དམག་གྲུ་བརྒྱ་ཕྲག་མང་པོ་ཨ་རིར་ཚུར་ཡོང་སྟེ། ནིའུ་ཡོག་གི་གྲུ་ཁར་སླེབས་པ་མ་ཟད། དེ་ནས་བཟུང་སྟེ་ཉིན་རེ་བཞིན་དབྱིན་ཇིའི་མཚོ་གྲུ་ཟམ་མ་ཆད་པར་མུ་མཐུད་སླེབས། མཚོ་གྲུའི་ནང་དམག་མི་དང་། མེ་སྒྱོགས། མེ་མདའ། དམག་མཁོའི་བཟའ་བཅའ་སོགས་ཡོད། སྐབས་དེའི་དམག་མིའི་གྲངས་འབོར་ལ་མཚོན་ན། དབྱིན་ཇི་རང་གི་དམག་མི་ ༢༣༠༠༠ དང་། དབྱིན་ཇིར་དམག་རོགས་སུ་གླས་པའི་འཇར་མན་གྱི་དམག་མི་ ༨༠༠༠ བཅས་ཡོད། སྐབས་དེ་དུས་དབྱིན་ཇིའི་དམག་དཔུང་ནི་འཛམ་གླིང་གི་དམག་དཔུང་རྩེ་ཕུད་ཡིན་པ་མ་ཟད། འདི་ནི་དབྱིན་ཇིས་བཏང་བའི་མཚོ་དམག་སྟོབས་ཤུགས་ཆེ་ཤོས་དེ་ཡང་ཡིན་པ་རེད། དབྱིན་དམག་གི་དམག་སྤྱི་ནི་སྔར་བཞིན་སྐུ་ཞབས་ཧའོ་(Howe)རེད།
འཇོར་འཇི་ ཝ་ཤིང་ཊོན་གྱིས་དབྱིན་དམག་ནིའུ་ཡོག་ལ་ཡོང་ངེས་ཡིན་པ་ཚོད་དཔག་ཐུབ་ཡོད་སྟབས། རང་གི་དམག་དཔུང་གི་རྟེན་གཞི་ནིའུ་ཡོག་ཏུ་སྤོས་ཏེ། ནིའུ་ཡོག་གི་མི་མང་དང་མཉམ་དུ་དབྱར་ཁའི་ཚ་བའི་ནང་ཉིན་མཚན་མེད་པར་ལས་ཀ་བྱས་ནས། ཟླ་བ་གསུམ་ནང་དགྲ་འགོག་མཁར་རྫོང་ཁྱོན་ཉི་ཤུ་ལྷག་གསར་བསྐྲུན་བྱས་སྟབས་དམག་མི་ཚོ་ངལ་ཞིང་དུབ་པར་གྱུར་ཡོད། སྤྱིར་བཏང་ཨ་རིའི་དམག་དཔུང་ནང་། ལོ་རྒན་དྲུག་ཅུ་བརྒལ་བ་དང་། ལོ་གཞོན་བཅུ་བཞིར་མ་སོན་པ་དེ་འདྲ་ཡང་ཡོད་པ་མ་ཟད། ཁོང་ཚོར་གོ་མཚོན་དང་དམག་སྦྱོང་ཡག་པོ་བྱུང་མེད་ལ། མང་པོ་ཞིག་ལ་དམག་ཆས་ཀྱང་མེད། ལྷག་པར་དུ། ཨ་རིའི་དམག་མི་ཚོར་དམག་འཁྲུག་དངོས་ཀྱི་ནང་དུ་དམག་འཐབ་བྱས་པའི་ཉམས་མྱོང་གང་ཡང་མེད།
སྐབས་དེའི་ཉིའུ་ཡོག་གྲོང་ཁྱེར་ནི་གནད་འགག་ཆེན་པོ་ཆགས་ཡོད། གྲོང་ཁྱེར་དེའི་ནང་མི་ ༢༥༠༠༠ ཙམ་དང་། ཨ་རིའི་ཚོང་ལས་ཀྱི་གཞི་རྟེན་གལ་ཆེར་གྱུར་པའི་གྲུ་ཁ་ཡག་པོ་ཞིག་ཀྱང་ཡོད། གལ་སྲིད་ནིའུ་ཡོག་ཤོར་ན། དབྱིན་དམག་གིས་ལས་སླ་པོར་ནིའུ་ཡོག་གི་གཙང་པོ་བརྒྱུད་མངའ་སྡེ་གཞན་དང་། ལྷག་པར་ཨ་རིའི་ཆབ་སྲིད་ཀྱི་གཙོ་གནས་གྲོང་ཁྱེར་ཧྥེ་ལ་རྡ་ཕི་ཡར་དཔུང་འཇུག་བྱེད་བདེ་པོ་ཆགས་ངེས་ཡིན། ལོ་དུས་འདིའི་ཡས་མས་ནས་ཨ་རི་དང་དབྱིན་ཇིའི་བར་དམག་འཁྲུག་ཆེ་ཆུང་མང་པོ་ཞིག་བྱུང་བ་ཚང་མ་རྩོམ་ཡིག་འདིའི་ནང་ཞིབ་བཀོད་བྱས་ན། ཀློག་པ་པོ་རྣམས་ཉོབ་པའི་རྐྱེན་དང་། ཐ་ན་མགོ་བོ་རྨོངས་གཞིར་ཡང་འགྱུར་ཉེན་ཆེ་བས། འདིའི་འོག་ནས་ཨ་རིའི་གསར་བརྗེའི་འཕེལ་ཕྱོགས་མཚོན་ནུས་པའི་དམག་འཁྲུག་ཆེ་ཁག་འགའ་ཞིག་གླེང་བ་ལས། དམག་འཁྲུག་ཆུང་ཁག་རྣམས་གླེང་མེད་པ་དགོངས་འཇགས་ཞུ།
ཕྱི་ལོ་ ༡༧༧༦ ཟླ་བ་བརྒྱད་པའི་ནང་། དབྱིན་ཇིའི་དམག་དཔུང་གིས་ནིའུ་ཡོག་གྲོང་ཁྱེར་གྱི་ཆ་ཤས་ལོང་མཚོ་གླིང་ (Long Island)ལ་དཔུང་འཇུག་བྱས། དབྱིན་ཇིས་དཔུང་འཇུག་བྱས་འཕྲལ་ས་དེའི་ཞིང་པ་ཚོས་རང་གི་ཅ་དངོས་ཐེར་ཀའི་ནང་བླུགས་ཏེ་ཕྱོགས་གཞན་དུ་བྲོས། དབྱིན་དམག་གིས་ཉིན་དང་པོ་ཁོ་ནར་ཨ་རི་བ་ཆིག་སྟོང་ལྷག་བསད་རྨས་བྱས་ཤིང་ ཁང་པ་དང་ཞིང་ཁ་རྣམས་མེར་བསྲེགས། སྐབས་དེ་དུས་ཝ་ཤིང་ཊོན་གྱི་རྐང་དམག་ནང་ཡོད་པའི་དམག་མི་ལོ་ ༡༦ ལ་སོན་པ་འཇོ་སེབ་ མར་ཏིན་(Joseph Martin)ཞེས་པས། ཨ་རིའི་གསར་བརྗེའི་དམག་འཁྲུག་རིང་རང་གི་དངོས་སུ་མཐོང་བ་དང་མྱངས་པ་རྣམས་ཉིན་ཐོར་བཀོད་ཡོད་ཅིང་། སྐབས་དེའི་ཉིན་ཐོའི་ནང་། ལ་ལའི་ལག་པ་བཅག་ཅིང་། ། འགའ་ཞིག་གི་རྐང་པ་བཅག །ཁ་ཤས་ཀྱི་མགོ་རུས་བཅག”ཅེས་བྲིས་འདུག །དབྱིན་དམག་གིས་ཕྱོགས་གསུམ་ནས་ཚུར་རྒོལ་བྱས་ཏེ་ད་ཆ་ཝ་ཤིང་ཊོན་གྱི་དམག་མིའི་མཐའ་བསྐོར་ཡོང་བས། ཝ་ཤིང་ཊོན་གྱིས་དེ་ནི་ཉེན་ཁ་ཆེན་པོ་ཡིན་པ་ཤེས། ཨ་རིར་མཚོན་ན། དམག་དཔུང་སྟོབས་ཆེན་མེད་པས། དམག་འཁྲུག་ནང་རྒྱལ་ཁ་ཐོབ་རུང་མ་ཐོབ་རུང་། དམག་དཔུང་རྩ་འཐོར་མ་འགྲོ་བ་བྱ་རྒྱུ་དེ་གལ་ཧ་ཅང་ཆེན་པོ་ཆགས་ཡོད།
ལོང་མཚོ་གླིང་དང་མན་ཧ་ཊན་མཚོ་གླིང་(Manhattan Island)གཉིས་ཀྱི་བར་དུ། གཙང་པོ་ཨི་སེ་ཊི་(East River)ཞེས་པ་ཞིག་ཡོད་ཅིང་། ཝ་ཤིང་ཊོན་གྱི་དམག་དཔུང་རྣམས་ལོང་མཚོ་གླིང་ནས་ཕྱིར་འཐེན་གྱིས་མན་ཧ་ཊན་མཚོ་གླིང་ལ་འགྲོ་དགོས་ན། གཙང་པོ་ཨི་སེ་ཊི་ངེས་པར་བརྒལ་དགོས། སྟབས་ལེགས་པ་ཞིག་ལ་གློ་བུར་དུ་གནམ་གཤིས་སྡུག་ཏུ་སོང་སྟེ། སྨུག་པ་མཐུག་པོ་ཞིག་གིས་ལོང་མཚོ་གླིང་ཡོངས་སུ་ཁྱབ། ཝ་ཤིང་ཊོན་གྱིས་གྲོང་ཁྱེར་ནང་ཡོད་པའི་གྲུ་ཆེ་ཆུང་ཚང་མ་སྤྱད་དེ། རང་གི་དམག་མི་དགུ་སྟོང་རྣམས་མཚན་མོ་ལྐོག་ཏུ་ལོང་མཚོ་གླིང་ནས་གཙང་པོ་ཨི་སེ་ཊི་བརྒྱུད་དེ། མན་ཧ་ཊན་མཚོ་གླིང་ལ་ཕྱིར་འཐེན་བྱས། ཕྱི་ཉིན་དབྱིན་དམག་རྣམས་གཉིད་ལས་སད་དུ། ལོང་མཚོ་གླིང་དུ་ཨ་རིའི་དམག་མི་གཅིག་ཀྱང་ལྷག་མེད་པ་མཐོང་བས་ཧོན་འཐོར། ལོ་རྒྱུས་སྨྲ་བ་འགའ་ཞིག་གིས། དབྱིན་ཇིའི་དམག་སྤྱི་སྐུ་ཞབས་ཧའོ་སྐབས་དེར་ཨ་རི་བ་དང་ཞི་འགྲིག་གནང་འདོད་ཡོད་སྟབས། ཁོང་གིས་དམག་གྲུ་ཆེན་པོ་དེ་ཚོ་སྤྱད་དེ་ཨ་རིའི་གྲུ་ཆུང་རྣམས་རྩ་མེད་བཏང་མེད་པ་རེད་ཅེས་བཤད་ཀྱི་ཡོད། གང་ལྟར་དེའི་རྗེས་ཀྱི་གཟའ་འཁོར་ནང་། སྐུ་ཞབས་ཧོ་ཝེས་རང་གི་དམག་དཔུང་འཁྲིད་དེ་ག་ལེར་མདུན་སྐྱོད་བྱས་པ་ལས། ལམ་སང་ཨ་རིའི་དམག་གི་རྗེས་སུ་དེད་པ་སོགས་མ་བྱས། ལྷག་པར་དུ་ཁོང་གིས་ཨ་རིའི་རང་བཙན་གསལ་བསྒྲགས་ལ་མཚན་རྟགས་འགོད་མཁན་སྐུ་ཞབས་བྷན་ཇི་མན་ ཧྥེ་རན་ཀི་ལིང་(Benjamin Franklin) དང་། འཇོན་ ཨ་རྡམ་གཉིས་མགྲོན་འབོད་ཀྱིས་ཕྱི་ཟླ་དགུ་པའི་ཟླ་དཀྱིལ་དུ་ཞི་མོལ་ཡོང་ཐབས་བྱས་ཀྱང་། གནད་དོན་གང་གི་ཐོག་ལའང་འགྲིག་འཇགས་མ་བྱུང་།
དེར་བརྟེན་དམག་འཁྲུག་མུ་མཐུད། དབྱིན་དམག་གིས་དུས་ཐུང་ནང་ཝ་ཤིང་ཊོན་གྱི་དམག་མི་རྣམས་མན་ཧ་ཊན་མཚོ་གླིང་ནས་མཐའ་སྐྲོད་བཏང་། དམག་འཐབ་འགའ་ཞིག་གི་སྐབས་སུ། དབྱིན་དམག་གིས་མེ་མདའ་བརྒྱབ་འཕྲལ། ཨ་རིའི་མདུན་ཕྱོགས་དམག་མི་ཚོས་གོ་མཚོན་བསྐྱུར་ཏེ་བྲོས་འགྲོ་བ་དང་། དེ་མཐོང་དུས་རྒྱབ་ཕྱོགས་དམག་མི་ཚོ་ཡང་བྲོས་པའི་གནས་ཚུལ་བྱུང་བས། ཝ་ཤིང་ཊོན་འུ་ཐུག་སྟེ་དཀོན་མཆོག་མཁྱེན། ང་ལ་ད་དམག་མི་འདི་འདྲའི་ཐབས་རྡུག་དེ་འདྲ་འདུག་ཅེས་སྡུག་སྐད་ཤོར།
ཚ་བ་ཆེ་བའི་དབྱར་དུས་ནས་བསིལ་ཤས་ཆེ་བའི་སྟོན་དུས་ཤར་བས། ཨ་རིའི་དམག་མི་ཚོར་དཀའ་ངལ་ཆེན་པོ་འཕྲད། དམག་མི་ཚོ་མཚན་མོ་གནམ་གཤིས་གྲང་མོའི་ནང་། དབྱར་གོས་ཙམ་ལས་ཉལ་གོས་མེད་པར། ས་གྲང་རྡོ་གྲང་གི་སྒང་དུ་གཉིད་ཉལ་དགོས་པ་དང་། ལྷག་པར་དུ་བཟའ་བཅའ་ལྡང་ངེས་མེད་པས་དམག་མི་མང་པོ་ནད་ཀྱིས་མནར། དུས་སྐབས་དེར་ཨ་རིའི་བུད་མེད་མང་པོ་ཞིག་གིས་དམག་དཔུང་དང་མཉམ་དུ་སོང་སྟེ་དམག་དཔུང་གི་ཟ་མ་བཟོ་བ་དང་། དམག་མི་ནད་པར་ལྟ་སྐྱོང་བྱེད་པ་སོགས་བྱས་ཤིང་། བུད་མེད་ཁ་ཤས་ཀྱིས་བུ་ལ་བརྫུས་ཏེ་དམག་འཐབ་ནང་ཞུགས། དཔེར་ན་བུ་མོ་ལོ་གཞོན་རྡེ་བྷོ་ར་ སམ་སོང་(Deborah Sampson)ཞེས་པས་བུ་ལ་བརྫུས་ཏེ་དམག་འཁྲུག་ནང་ཞུགས་ཤིང་། མཐར་ཁོང་ནད་མནར་གྱིས་སྨན་པས་སྨན་བཅོས་བྱེད་སྐབས་གཞི་ནས་བུད་མེད་ཡིན་པ་ཤེས་པ་ལྟ་བུ་ཡིན།
བསིལ་ཤས་ཆེ་བའི་སྟོན་དུས་ནས་གྲང་ངར་ཤིན་ཏུ་ཆེ་བའི་དགུན་དུས་ཤར་དུས་ཨ་རིའི་དམག་མིའི་དཀའ་ངལ་དེ་བས་ཀྱང་ཆེ་རུ་སོང་། ད་ཆ་ནིའུ་ཡོག་དབྱིན་དམག་ལ་ཡོངས་སུ་ཤོར་ཏེ་ཁོང་ཚོའི་རྒྱལ་སར་གྱུར། དབྱིན་དམག་གིས་ཨ་རིའི་དམག་མི་ནིའུ་འཇར་སི་(New Jersey)བརྒྱུད་ལྷོ་ཕྱོགས་རྡེ་ལ་ཝ་རེ་གཙང་པོའི་(Delawara River)ཕ་རོལ་གྱི་ཡུལ་པེན་ས་ཝེ་ནི་ཡ་(Pennsylvania)བར་དུ་མཐའ་སྐྲོད་བཏང་། ཡུལ་པེན་ས་ཝེ་ནི་ཡར་སླེབས་དུས་ཝ་ཤིང་ཊོན་ལ་དམག་མི་ ༣༠༠༠ མ་གཏོགས་ལྷག་མེད་ཅིང་། དེ་དག་ཀྱང་ངལ་དུབ་དང་བཀྲེས་ལྟོགས་ཀྱིས་མནར་ཡོད། དེ་མིན་གྱི་དམག་མི་རྣམས་དམག་སར་བསད་པའམ། ནད་ཀྱིས་གྲོངས་པ། ཡང་ན་རང་ཁྱིམ་དུ་ལོག་སོང་བ་རེད། དེར་བརྟེན་ཝ་ཤིང་ཊོན་ལ་རེ་བ་ཧ་ལམ་མེད་པར་གྱུར། ཁོང་གིས་ཨ་རིའི་ལྷན་ཚོགས་ལ་དཔུང་སྣོན་མང་ཙམ་གཏོང་རོགས་ཞུས་ཀྱང་། དེ་སྔོན་ལག་སན་ཊོང་(Lexinton)དང་བྷོ་སེ་ཊོན་ནས་ཨ་རིར་ལས་སླ་པོར་རྒྱལ་ཁ་ཐོབ་སྟབས། ཨ་རིའི་ལྷན་ཚོགས་ཀྱི་སེམས་ནང་། དབྱིན་ཇིའི་དམག་དཔུང་ནི་སྟོབས་ཤུགས་དེ་ཙམ་ཆེན་པོ་མིན་པ་དང་། ཝ་ཤིང་ཊོན་ལ་དམག་རོགས་དགོས་གལ་མེད་པའི་ངོས་འཛིན་ནོར་བ་བྱུང་ཡོད་པས། ཁོང་ཚོས་དམག་རོགས་དང་དམག་སྣོན་བཏང་མེད། མདོར་ན། ཨ་རིའི་ལྷན་ཚོགས་ཀྱིས་བློ་ཐག་ཆོད་པོས་ཨ་རི་རང་བཙན་རྒྱལ་ཁབ་ཅིག་བྱ་རྒྱུའི་ཐག་གཅོད་བྱས་པ་མ་ཟད། རང་བཙན་གྱི་གསལ་བསྒྲགས་ཀྱང་འཛམ་གླིང་ཡོངས་ཁྱབ་ཏུ་སྤེལ་རྗེས། དུས་ཐུང་ནང་ཨ་རིའི་དམག་དཔུང་གིས་ཁོང་ཚོས་སྙིང་ནས་འདོད་པའི་རང་བཙན་དེ་སྲུང་སྐྱོབས་མི་ཐུབ་པའི་མཚམས་སུ་སླེབས།
དབྱིན་ཇིའི་ཕྱོགས་ནས་གྲང་ངར་ཆེ་བའི་དགུན་ཁའི་དུས་ཡུན་རིང་དམག་འཁྲུག་མི་བྱེད་པའི་ཐག་གཅོད་བྱས་ཏེ། ཝ་ཤིང་ཊོན་གྱི་སྒར་ས་ནས་སྤྱི་ལེ་ཉི་ཤུ་ཙམ་གྱི་སར་ཡོད་པའི་ནིའུ་འཇར་སིའི་ཁོངས་ཋེ་རན་ཊོན་(Trenton)ཞེས་པའི་ས་ཁུལ་དུ་འཇར་མན་གྱི་དམག་མི་གཅིག་སྟོང་ཙམ་བཞག་པ་ལས། དེ་མིན་གྱི་དམག་མི་ཡོངས་རྫོགས་ནིའུ་ཡོག་ཏུ་བཞག་ཡོད། ཨ་རིའི་མི་རྣམས་རེ་བ་ཡོངས་སུ་བརླག་ཉེན་ཡོད་པའི་མཚམས་དེར། ཝ་ཤིང་ཊོན་གྱི་སེམས་ནང་ཐབས་བྱུས་གསར་པ་ཞིག་འཁོར།
ཕྱི་ཟླ་ ༡༢ ཚེས་ ༢༤ ཉིན་གསང་མྱུལ་བརྒྱུད་དེ་ཁོང་གིས་འཇར་མན་གྱི་དམག་མི་རྣམས་ཡི་ཤུའི་འཁྲུངས་སྐར་དང་སྟབས་བསྟུན་གྱིས་ཆང་འཐུང་གླུ་གར་ལ་རོལ་བཞིན་ཡོད་པ་ཤེས་རྟོགས་བྱུང་། དེར་བརྟེན་ཝ་ཤིང་ཊོན་གྱི་སེམས་ནང་། འཇར་མན་གྱི་དམག་མི་ཚོས། ཨ་རིའི་དམག་མི་རྣམས་ད་ཆ་ཕམ་ཉེས་སུ་སོང་སྟེ་ཚུར་རྒོལ་བྱེད་པའི་ནུས་པ་རྩ་བ་ནས་མེད་པ་རེད་དྲན་བཞིན་ཡོད་ངེས་ཡིན་པས། ད་རེས་ཁོང་ཚོར་འཇབ་རྒོལ་ཞིག་བྱས་ན་ཏག་ཏག་རེད་དྲན།
ས་རུབ་པ་དང་ཝ་ཤིང་ཊོན་དང་ཁོང་གི་དམག་མི་རྣམས་གྲུ་ལ་ཞུགས་ཏེ་རྡེ་ལ་ཝ་རེ་གཙང་པོ་བརྒྱུད་དེ་སོང་། ཧན་རེའི་ ནོག་སེ་(Henry Knox)ཞེས་པ་གོང་དུ་ཡ་ཡུད་ཆེན་པོས་མེ་སྒྱོགས་འདྲེན་མཁན་དེ་ཡང་ད་ཐེངས་ཝ་ཤིང་ཊོན་དང་མཉམ་དུ་ཡོད་ཅིང་། ཁོང་ཚོས་གྲུ་གཟིངས་ཐོག་མེ་སྒྱོགས་དང་། ལྗིད་ཁོག་ཆེ་བའི་མེ་མདའ། རྟ་བཅས་ཀྱང་བླུགས་ཏེ་སོང་། ཨ་རིའི་དམག་མི་ཚོ་གཙང་པོ་བརྒྱུད་ནིའུ་འཇར་སི་ལ་འགྲོ་དུས། རླུང་དྲག་པོ་ལྡང་སྟེ་དམག་མི་ཚོའི་ངོ་གདོང་ལ་གངས་དང་འཁྱག་ཕྱེ་འཐོར་ཡོང་གི་ཡོད། གཙང་ཆུའི་ནང་གངས་དང་འཁྱག་ཕྱེ་མང་པོ་ཡོད་སྟབས་གྲུ་གཟིངས་མགྱོགས་པོ་འགྲོ་ཐུབ་ཀྱི་མེད་པས་དཀའ་ཚེགས་ཤིན་ཏུ་ཆེན་པོ་བྱུང་། དམག་མི་རྣམས་ནིའུ་འཇར་སི་ཕྱོགས་ཀྱི་རྡེ་ཝ་རེ་གཙང་པོའི་འགྲམ་དུ་སླེབས་སྐབས་གནམ་གཤིས་དེ་བས་ཀྱང་སྡུག་ཏུ་སོང་། འོན་ཀྱང་ཝ་ཤིང་ཊོན་གྱིས་བློ་ཐག་ཧ་ཅང་ཆོད་པོས་མདུན་སྐྱོད་བྱས།
ནམ་མ་གསལ་གོང་འཇར་མན་གྱི་དམག་མིའི་སྒར་སར་སླེབས་པར་ད་དུང་ཡང་སྤྱི་ལེ་བཅུ་བཞི་འགྲོ་དགོས། གངས་ཇེ་མཐུག་ཏུ་འགྲོ་བ་མ་ཟད། རླུང་འཚུབ་ཆེ་བས་གོམ་བགྲོད་བྱེད་པར་དཀའ་ཚེགས་ཧ་ཅང་ཆེ། ལྷག་པར་དུ་ཝ་ཤིང་ཊོན་གྱི་དམག་མི་འགའ་ཞིག་ལ་ལྷམ་གྱོན་རྒྱུ་མེད་པས། དེ་ཚོ་འགའ་ཞིག་གིས་རྐང་པར་རས་དཀྲིས་ཏེ་སོང་བ་དང་། འགའ་ཞིག་རྐང་རྗེན་མར་མདུན་སྐྱོད་བྱས། ཝ་ཤིང་ཊོན་གྱིས་བློ་རྩ་བརྟན་པོ་དང་རེ་བ་ཆེན་པོས་འགྲོ་ཞོར། དམག་མིར་ཚོར་མདུན་སྐྱོད་བྱེད་དགོས་པའི་བཀོད་འདོམ་གནང་བས་དམག་མི་གཅིག་གིས་ཀྱང་དེ་ལ་མ་འདོད་པ་མ་བྱས་པར་མདུན་སྐྱོད་བྱས། དེ་ལྟར་གང་ཙམ་སོང་བ་དང་དམག་མི་འགའ་ཞིག་གི་རྐང་པར་རྨ་ཆགས་ཏེ་གངས་ཀྱི་ཐོག་ཏུ་ཁྲག་རྗེས་དོད།
ཨ་རིའི་དམག་མི་ཚོས་འཇར་མན་གྱི་དམག་སྒར་ཐོག་ཏུ་འཇབ་རྒོལ་བྱ་རྩིས་ཡོད་པའི་གནས་ཚུལ་དེ། དབྱིན་ཇིར་དགའ་བའི་གསང་མྱུལ་བ་ཞིག་གིས་ཤེས་ཚོར་བྱུང་སྟེ། འཇར་མན་གྱི་དམག་དཔོན་ལ་གནས་ཚུལ་དེ་སྙན་གསན་ཞུ་བར་མྱུར་སྟབས་ཀྱིས་སོང་། འོན་ཀྱང་འཇར་མན་གྱི་དམག་དཔོན་དེ་སྐབས་དེར་ཆང་རག་འཐུང་བཞིན་ཏག་སེ་རྩེ་བཞིན་ཡོད་པས། གསང་མྱུལ་དེར་ཐུག་འཕྲད་མ་གནང་། གསང་མྱུལ་བ་དེར་ཐབས་ཤེས་གཞན་མ་བྱུང་སྟབས་ཨ་རི་བ་འཇབ་རྒོལ་བྱེད་པར་ཡོང་གི་ཡོད་པའི་ཉེན་བརྡའི་གནས་ཚུལ་ཤོག་བུ་ཞིག་གི་ཐོག་བྲིས་ཏེ། འཇར་མན་གྱི་དམག་དཔོན་དེར་འབུལ་རྒྱུར་བསྐུར། འོན་ཀྱང་དམག་དཔོན་གྱིས་དེར་མིག་ཙམ་ཡང་མ་བལྟས་པར་སྟོད་གོས་ཀྱི་ཁུག་མའི་ནང་བཅུག །
མ་གཞི་གངས་ཆེན་པོ་བབས་པ་དེས་ཝ་ཤིང་ཊོན་གྱི་དམག་མི་ཚོ་འགྲུལ་བཞུད་བྱེད་པར་དཀའ་ངལ་ཆེན་པོ་བཟོས་ཀྱང་། དེས་ཁོར་ཡུག་ཡོངས་རྫོགས་ཁུ་སིམ་སིམ་བཟོ་བའི་ཕན་ནུས་ཐོན། དེའི་དབང་གིས་ཨ་རིའི་དམག་མི་དང་རྟ། མེ་སྒྱོགས་བཅས་སྤྱི་ལེ་མང་པོའི་ས་ནས་ཡོང་ཡང་འཇར་མན་གྱི་དམག་མིས་ཤེས་ཚོར་རྩ་བ་ནས་མ་བྱུང་།
ཕྱི་ཟླ་ ༡༢ ཚེས་ ༢༦ ཉིན་གྱི་ཞོགས་པ་ཆུ་ཚོད་བརྒྱད་པར། ཨ་རིའི་དམག་མིས་གློ་བུར་དུ་འཇར་མན་གྱི་དམག་སྒར་ཐོག་གཤར་ཏེ་མེ་མདའ་འཕངས། འཇར་མན་གྱི་དམག་མི་ཚོ་མཚན་གང་ཡི་ཤུའི་འཁྲུངས་སྐར་གྱི་སྤྲོ་སྐྱིད་ལ་རོལ་ཏེ་གཉིད་ཁུག་བཞིན་ཡོད་པས། གློ་བུར་མེ་མདའི་སྒྲ་ཐོས་སྐབས་ག་བྱེད་འདི་བྱེད་མི་ཤེས་པར་གྱུར། འཇར་མན་གྱི་དམག་དཔོན་གྱིས་རྟ་ལ་བཞོན་ཏེ་རང་དམག་ལ་བཀོད་འདོམ་བྱ་རྩིས་བྱས་ཀྱང་ཨ་རིའི་དམག་གིས་ཁོ་པའི་མགོ་ལ་མེ་མདའ་བརྒྱབ་སྟེ་དེ་ག་རང་ལ་བསད། དེ་འདྲའི་གནས་སྟངས་འོག་འཇར་མན་གྱི་དམག་མི་རྣམས་མགོ་མ་བསྒུར་རང་བསྒུར་ཡིན་པས། ཉིན་དེར་འཇར་མན་དམག་ཆིག་སྟོང་ཙམ་འཛིན་བཟུང་བྱས།
ཨ་རིའི་དམག་དཔུང་ལ་རྒྱལ་ཁ་ཐོབ་པའི་གནས་ཚུལ་དེ་མངའ་སྡེ་ཁག་ཏུ་འཕྲལ་དུ་ཁྱབ། སྤྱི་ཡོངས་ནས་བཤད་ན་རྒྱལ་ཁ་དེ་ཆེན་པོ་ཞིག་མིན་རུང་། སྐབས་དེར་ཨ་རིའི་འཐབ་རྩོད་ནང་རྒྱལ་ཁ་ཆུང་ངུ་ཞིག་ཡིན་རུང་མི་མང་གི་སེམས་ཤུགས་ལ་ཕན་ཐོགས་ཧ་ཅང་ཆེན་པོ་ཡོང་གི་ཡོད། ལྷག་པར་ད་རེས་ཀྱི་རྒྱལ་ཁ་དེ་ནི་རེ་བ་ཧ་ལམ་མེད་པའི་དུས་སྐབས་ཤིག་ལ་ཐོབ་པ་ཡིན་པས། དེ་ནི་གྲང་ངད་ཆེ་བའི་དགུན་དུས་སུ་མཁོ་སྤྱོད་ཆེ་བའི་མེ་དྲོད་ལྟར། ཕམ་ཉེས་ཆེན་པོའི་གྲང་ངར་གྱིས་བཅོམ་པའི་ཨ་རི་བ་ཚོའི་སེམས་ལ་བདེ་དྲོད་འཕེལ་བྱེད་ཉག་ཅིག་ཏུ་གྱུར།། །།
ཨ་རིས་རང་བཙན་གསལ་བསྒྲགས་བྱས་པར། དབྱིན་ཇི་ཁྲོས་ཏེ་འཇར་མན་གྱི་དཔུང་དང་བསྡེབས་ནས་ཨ་རིར་དཔུང་རྒོལ་ཤུགས་ཆེ་བྱས་པའི་དམག་ཤུགས་མ་བཟོད་པར། ཨ་རིའི་དམག་ཕམ་ཅིང་། མང་ཚོགས་སེམས་ཤུགས་ཆག་ཉེའི་མཚམས་སུ། འཇོར་ཇི་ཝ་ཤིང་ཊོན་གྱི་ཐབས་བྱུས་དང་ཆོད་སེམས་ལ་བརྟེན་ནས་རྒྱལ་ཁ་བླངས་པའི་ལེའུ་སྟེ་བདུན་པ་རྫོགས་སོ།། ཨ་རིའི་གསར་བརྗེར་ཕྱིའི་རྒྱལ་ཁབ་ནས་རོགས་རམ་ཇི་ཙམ་ཐོབ་མིན་དང་། ཨ་རིའི་དམག་དཔུང་གིས་མུ་མཐུད་དཀའ་ངལ་མ་འཛེམས་པར་འཐབ་རྩོད་བྱས་ཚུལ་མཁྱེན་པར་འདོད་ན། ལེའུ་བརྒྱད་པ། ཚེགས་ཆེའི་དགུན་དུས་རིང་པོ། ཞེས་པར་གཟིགས།
(རྩོམ་ཡིག་འདི་བྲིས་ཚར་རིམ་བཞིན་ལྷག་དཀར་ནམ་ཡིན་ལ་རིམ་ཅན་དུ་སྤེལ་བ་ཞིག་ཡིན། དུས་ཚོད་དཀོན་པའི་དབང་གིས་ཚིག་དོན་གཉིས་ཀར་སྐྱོན་ཆ་ཡོད་ངེས་པས། ཀློག་པ་པོ་ཚོས་ཡིག་ནོར་གཅིག་མཐོང་ཡང་གཤམ་དུ་མཆན་གྱི་ཚུལ་དུ་བཀོད་དེ་བཟོ་བཅོས་ཀྱི་རོགས་རམ་གནང་རོགས། གཞན་ཡང་རྩོམ་འདི་བཀླགས་པ་ལས་བྱུང་བའི་མྱོང་ཚོར་དང་བསམ་ཚུལ་ག་རེ་བྱུང་ཡང་གཤམ་དུ་མཆན་གྱི་ཚུལ་དུ་བཀོད་ན་དགའ་བསུ་ཡོད། ཐུགས་རྗེ་ཆེ།)
Leave a Reply
བརྙན།
སྒྲ
དྲ་འབྲེལ།
བརྗོད་བྱ་གསར་པ།
རིག་པ་གསར་ཤོས།
སྡོམ་གྲངས།
- སྤྱིའི་སྤེལ་གྲངས། (༡༣)
- སྤྱིའི་མཆན་གྲངས། (༥༩)
- སྤྱིའི་ཀློག་གྲངས། (༥༨༧༨)


text:
བཙན་བྱོལ་བོད་མིར་ཧིན་སྒོར་ས་ཡ་༢༡༠ དངུལ་བུན་གཏོང་རྒྱུ་རེད་འདུག
ཟླ་འདིའི་ཕྱི་ཚེས་༢༢ ཉིན་གྱི་ཉིན་གུང་ཆུ་ཚོད་༡༢ ཐོག་དྷ་ས་གངས་སྐྱིད་བོད་མིའི་སྒྲིག་འཛུགས་བཀའ་དྲུང་གི་ཚོགས་ཁང་དུ། སྲིད་སྐྱོང་བློ་བཟང་སེངྒེ་དབུ་བཞུགས་ཐོག བཙན་བྱོལ་བོད་མིའི་འཚོ་རྟེན་རོགས་སྐྱོར་ལས་གཞི་གཉིས་པར་དངུལ་བུན་སྒོར་ས་ཡ་༢༡༠ གཏོང་རྒྱུའི་གསར་འགོད་གསལ་བསྒྲགས་ཤིག་སྤེལ་སོང་།
བུན་གཡར་ལས་གཞིའི་གསར་འགོད་བསྒྲགས་གཏམ་ནང་“སྔར་ལོར་སུད་ཚོང་རོགས་སྐྱོར་ལས་གཞི་ཚགས་ཚུད་གང་ལེགས་དང་། མ་དངུལ་བརྒྱ་ཆ་བརྒྱ་ཕྱིར་སློག་བྱུང་བར་བརྟེན། དཔལ་འབྱོར་སྤྱི་ཚོགས་ཡར་རྒྱས་ཐེབས་རྩ་ནས་འདི་ལོར་དངུལ་འབོར་ལྡབ་གཅིག་ལྷག་རྒྱས་བཅད་ཀྱིས་ལས་གཞི་གསར་པ་ཁག་གསུམ་ས་གནས་འགོ་འཛིན་བརྒྱུད་རིང་མིན་ལག་བསྟར་ཞུ་རྒྱུ་ཡིན། ལས་གཞི་གསར་པ་ཁག་ནི་བཙན་བྱོལ་སྤྱི་ཚོགས་ཀྱི་ས་ཁུག་དང་འཚོ་བའི་རྟེན་གཞི་ཞན་པ་ཚོའི་ཆེད་དུ་ཡིན། དེ་ཡང་ནམ་དུས་གཅིག་ལ་ལམ་ཟུར་དུ་ཙག་ཙིག་ཚོང་ལས་གཉེར་མཁན་དང་། སྲོལ་རྒྱུན་གྱི་རྟ་དྲེལ་དོ་སྐྱེལ་བ། གཞིས་ཆགས་ནང་འགྲུལ་སྐྱེལ་གླ་འཁོར་གཏོང་མཁན་ཚོ་བཅས་ཀྱི་ཆེད་དུ་དམིགས་པ་ཞིག་ཡིན། བཙན་བྱོལ་བོད་མིའི་ཚོང་པའི་ཚོགས་པ་དང་། གོང་གསལ་བོད་མིའི་སྡེ་ཚོགས་ཁག་གི་ཚོགས་ཆུང་སོ་སོས་འདེམས་སྒྲུག་གིས་མི་གྲངས་༡༥༢༥ ཙམ་ལ་ཁེ་ཕན་དམའ་ཚད་དངུལ་འབོར་སྒོར་འབུམ་༡ ནས་མཐོ་ཚད་སྒོར་འབུམ་༦ བར་གཏོང་རྒྱུ་ཡིན། ལས་གཞི་འདིའི་ཕུགས་དམིགས་གཙོ་བོ་ནི་བཙན་བྱོལ་བོད་མིར་དགོས་ངེས་ནོར་སྲིད་ཀྱི་རྨང་གཞི་གསར་འཛུགས་དང་། རང་ཁ་རང་གསོ། སྤྱི་སྒེར་ཡོངས་ལ་དཔལ་འབྱོར་ཞབས་ཞུ་ཚད་ལྡན་སྤྲོད་རྒྱུ་དེ་ཡིན། དེ་ལྟར་ཡོང་བར་ལོ་རེའི་ལས་གཞི་ཁག་ཆད་ལྷག་མེད་པ་ཚགས་ཚུད་དགོས་སྟབས། དཔལ་འབྱོར་ལས་ཁུངས་ཀྱི་སྤྱི་ཚོགས་ཡར་རྒྱས་ཐེབས་རྩར་ཕྱོགས་ཚང་མས་འཕྱར་གྲུ་མཉམ་འདེགས་ཡོང་བའི་འབོད་སྐུལ་ཞུ་”ཨ་རིའི་ཐེབས་རྩ་དང་བོད་ཀྱི་ཐེབས་རྩས་ལས་གཞིར་རོགས་སྐྱོར་གནང་བར་ཐུགས་རྗེ་ཆེ་ཞུ་བཅས་སོགས་འཁོད་འདུག
གསར་འགོད་གསལ་བསྒྲགས་སྐབས་སྲིད་སྐྱོང་བློ་བཟང་སེང་གེས་“ན་ནིང་ལོར་སུད་ཚོང་བ་རྣམས་ལ་རོགས་དངུལ་ཟེར་ན་རེད། ཕྱག་རོགས་གནང་བ་དེ་ཧ་ཅང་ལམ་ལྷོངས་བྱུང་སོང་ཟེར། དེ་ཚང་མས་མ་གཞི་ནས་མཁྱེན་གྱི་ཡོད་ཀྱི་རེད། ན་ནིང་ཁྱོན་བསྡོམས་པས་ང་ཚོས་ཧིན་སྒོར་འབུམ་༩༠༠ ལྷག་ཁོ་རང་ཚོར་འབུལ་ཐུབ་འདུག དེ་ནས་ཚུར་བརྒྱ་ཆ་བརྒྱ་སློག་ཟིན་པ་མ་ཟད། སྤྱི་ཟླ་༤ པའི་ནང་ཚུད་དུ་སློག་དགོས་ཀྱི་ཡོད་རེད་དེ། སྤྱི་ཟླ་༣ པའི་ནང་ཚང་མས་སློག་ཟིན་ཡོད་རེད། དེར་ཨ་རིའི་ཐེབས་རྩ་ཧང་སང་སང་བྱེད་ཀྱི་འདུག ཁོ་རང་ཚོས་འཛམ་གླིང་ནང་རོགས་དངུལ་དེ་འདྲ་གནང་བའི་ལས་གཞི་མང་པོ་སྤེལ་ཡོད་དེ། བརྒྱ་ཆ་བརྒྱ་ཚུར་སློག་པ་དང་། དེ་ཡང་དུས་བཅད་ཀྱི་སྔོན་དུ་སློག་པ་དེ་འདྲ་བྱུང་ཡོད་མ་རེད་ཟེར་ནས་དེར་ཧང་སང་སང་བྱེད་ཀྱི་འདུག”ཅེས་དང་། དེས་བོད་མི་རིགས་ཀྱི་ཡ་རབས་བཟང་སྤྱོད་དང་བྱམས་སྙིང་རྗེ་སྟོན་གྱི་ཡོད་སྐོར་དང་། ན་ནིང་ལོའི་སུད་ཚོང་མཐུན་རྐྱེན་སྦྱོར་སླད་ཀྱི་ལས་གཞི་ལམ་ལྷོངས་བྱུང་ཚེ་ཕྱིས་སུ་རོགས་དངུལ་ལས་གཞིའི་དངུལ་འབོར་སྤར་རྒྱུ་ཡིན་ཞེས་བརྗོད་པ་བཞིན། ད་ལོའི་སུད་ཚོད་རོགས་སྐྱོར་ལས་གཞིའི་དངུལ་འབོར་འབུམ་ཆིག་སྟོང་སུམ་བརྒྱ་ཡིན་ཞིང་། དེ་ནི་ལོ་སྔོན་མའི་རྩིས་གཞི་དང་བསྡུར་ན་འབུམ་བཞི་རྒྱ་སྤར་བ་ཡིན་སྐོར། ས་གནས་ཁག་ཁ་ཤས་ནང་ཞིབ་འཇུག་བྱེད་དུས་ད་ལྟའི་ཆར་བོད་པ་འགྲུལ་སྐྱེལ་གླ་འཁོར་གཏོང་མཁན་༤༥༠ ཡས་མས་ཡོད་པ་ལས། དེའི་ཁྲོད་མི་བརྒྱ་ལ་འབུམ་དྲུག་རེའི་བུན་གཡར་མཐུན་རྐྱེན་སྦྱོར་རྒྱུ་དང་། དེ་ཡང་བུན་གཡར་གཏོང་ནས་ཟླ་གསུམ་ཟིན་རྗེས་བུ་ལོན་སློག་འགོ་བཙུག་སྟེ་ལོ་གསུམ་ནང་སློག་ཚར་དགོས་པ་དང་། ལ་དགས་དང་འབྲས་ལྗོངས་ཕྱོགས་ཀྱི་བོད་པ་རྟ་དྲེལ་དོ་སྐྱེལ་བ་རྣམས་ལ་འབུམ་རེ་རེའི་བུན་གཡར་གནང་རྒྱུ་དང་། དེ་བཞིན་ཡུལ་སྐོར་སྤྲོ་འཆམ་ཡོང་སའི་ས་གནས་རྣམས་སུ་ནམ་དུས་གཅིག་རང་ལ་ལམ་ཟུར་དུ་ཚོང་ལས་ཙག་ཙིག་གཉེར་མཁན་རྣམས་ལ་བུན་གཡར་བྱེད་རྒྱུ་ཡིན་ཡང་དེ་ཟླ་དྲུག་གི་རྗེས་སུ་སློག་དགོས་ཀྱི་ཡོད་སྐོར་སོགས་གསུངས་སོང་བ་མ་ཟད། བུན་གཡར་གྱི་ལས་གཞི་དེ་ནི་ནམ་དུས་གཅིག་རང་ལ་ཡུལ་སྐོར་སྤྲོ་འཆམ་པ་ཡོང་སྐབས་སུ་ཉིན་མོར་རས་གདན་ཐོག་ཚོང་རྒྱག་ཅིང་མཚན་མོར་ཚོང་རྫས་བསྡུ་རུབ་བྱེད་ཁར། ཚོང་དེ་ཡང་དུས་སྐབས་གཅིག་རང་ལ་རྒྱག་མཁན་ཚོའི་ཆེད་དུ་དམིགས་པ་ཞིག་ཡིན་པ་ལས། གཞན་ལམ་ཟུར་ལ་ཚོང་སྟེགས་ཡོད་མཁན་དང་ཚོང་ཁང་ཡོད་མཁན། ཚོང་གཏན་འཇགས་རྒྱག་མཁན་བཅས་ཀྱི་ཆེད་དུ་མིན་སྐོར་དང་། བལ་ཡུལ་བོད་མི་ནམ་དུས་གཅིག་རང་ལ་ལམ་ཟུར་དུ་ཙག་ཙིག་ཚོང་ལས་གཉེར་མཁན་རྣམས་ལ་ལས་གཞི་ཁ་ཁ་ཡོད་སྐོར་ཡང་གསུངས་སོང་།
དེ་རྗེས་དཔལ་འབྱོར་བཀའ་བློན་ཀརྨ་ཡེ་ཤེས་ཀྱིས་ལས་གཞི་ལག་བསྟར་གནང་ཕྱོགས་དང་། དགོས་ངེས་ཆ་རྐྱེན་སོགས་ངེས་པར་དུ་ཚང་དགོས་སྐོར་དང་། དཔལ་འབྱོར་ལས་ཁུངས་ཀྱི་གངས་ལྗོངས་དཔལ་འབྱོར་ཞབས་ཞུ་ཁང་གི་འབྲེལ་ཡོད་ལས་བྱེད་ཚོས་ལས་དོན་ཐོག་ཧུར་ཐག་གནང་བར་ཐུགས་རྗེ་ཆེ་ཞུ། སུད་ཚོང་སྐྱིད་སྡུག་ཚོགས་པའི་ཆོགས་གཙོ་དབུས་པའི་ས་གནས་ཚང་མས་ཕྱག་རོགས་གནང་བར་ཐུགས་རྗེ་ཆེ་ཞུས་རྗེས། འཆར་འགོད་འགན་འཛིན་འབུམ་རམས་པ་དཀོན་མཆོག་བརྩོན་འགྲུས་ཀྱིས་ཐུགས་རྗེ་ཆེ་ཞུའི་གསུང་བཤད་གནང་སོང་།།
གསར་འགོད་པ་བཀྲ་ཤིས་དོན་གྲུབ།


text:
སྒྲོལ་དཀར་ལྷ་མོ། 2018-03-30
དགེ་རྒན་ལགས། ཁྱེད་ནི་པྲ་སྒྲོན་རྐང་གཅིག་ལྟར། རང་ཉིད་ཀྱི་ལུས་ཕུང་མེ་རུ་སྤར་ནས། འོད་ཟེར་གྱི་སྣང་བ་གཞན་ལ་འགྱེད་བཞིན་ཡོད། ཁྱེད་ནི་བརྗིད་ཆགས་ཀྱི་གྲུ་གཟིངས་ཞིག་དང་མཚུངས་པར། ང་ཚོ་ཤེས་རིག་གི་ཕ་མཐའ་རུ་སྐྱེལ་བཞིན་ཡོད། ཁྱེད་ཀྱིས་ང་ཚོ་བླུན་རྨོངས་ནས་ཤེས་ལྡན་དུ་བསྒྱུར་ཅིང་། ཁྱེད་ཀྱིས་ང་ཚོ་འཚར་ལོངས་འབྱུང་བའི་བརྒྱུད་རིམ་ཁྲོད་དུ་སུས་ཀྱང་ཚབ་བྱེད་ཐབས་བྲལ་བའི་ནུས་པ་རླབས་ཆེན་བཏོན་ཡོད།
དགེ་རྒན་ལགས། ཁྱེད་ནི་མི་རིགས་ཤིག་གི་ཤེས་རིག་དར་སྤེལ་གཏོང་མཁན་དེ་ཡིན་པས། ང་ཚོར་མི་གཞི་བཟང་པོ་ཞིག་བྱེད་དགོས་པའི་གནས་ལུགས་ཁྲིད་པ་དང་། གསར་དར་ཚན་རིག་རིག་གནས་ཀྱི་ཤེས་བྱ་ཁོང་དུ་ཆུད་པར་རོགས་འདེགས་གནང་བས། ཁྱེད་ནི་ང་ཚོའི་ཤེས་རིག་གི་སྒོ་མོ་འབྱེད་པའི་ལྡེ་མིག་ཡིན། དེའི་ཕྱིར། མི་རྣམས་ཀྱིས་ཁྱེད་ལ་ཡིད་ཤེས་ཀྱི་བཟོ་སྐྲུན་པ་ཞེས་འབོད་པའང་ངོ་མ་རེད།
མི་ལ་ལས་དགེ་རྒན་ནི་ཁོམ་ལོང་ཅན་ཞིག་ཡིན་པས་གུང་གསེང་གི་དུས་ཡུན་ཧ་ཅང་རིང་པོ་གཉིས་ཡོད་ཟེར། ཡང་མི་ལ་ལས་དགེ་རྒན་ནི་བག་ཕེབས་པ་ཞིག་ཡིན་པས་བརྙན་འཕྲིན་དང་ཚགས་པར་སོགས་ལ་གང་བྱུང་དུ་བལྟ་ཁོམ་ཡོད་ཟེར། ངས་བལྟས་ན། དགེ་རྒན་ཁྱེད་ནི་སྐུ་ངལ་ཆེས་ཆེ་བ་དེ་རེད། ཞོགས་པ་ནས་ང་ཚོ་དང་མཉམ་དུ་སྔ་ཚོགས་འཚོགས་རྒྱུ་བརྗེད་མི་སྲིད་ལ། མཚན་མོའང་གློག་སྒྲོན་གྱི་འོག་ཏུ་ཁྲིད་བྱ་རྣམས་ལ་གྲ་སྒྲིག་བྱེད་པ་མ་ཟད། ཁྱེད་ཀྱིས་བྱ་བར་འཇུག་པའི་བློ་རྩེ་གཅིག་སྒྲིམ་གྱི་རྣམ་འགྱུར་དེའང་ནམ་ཡང་བརྗེད་མི་སྲིད། མི་གཞན་དག་ལ་གཟའ་མཇུག་སྐབས་ཀྱི་ངལ་གསོའི་དུས་ཚོད་ཉིན་གཉིས་རེ་ཡོད་མོད། དོན་དངོས་སུ་ཁྱེད་ལ་དལ་ལྷོད་ལྷོད་ཀྱི་ངལ་གསོའི་དུས་ཚོད་ཅིག་ག་ལ་ཡོད་མྱོངས། འགའ་རེ་ཞིག་ལ་ལས་ཀའི་ལམ་ལུགས་ཀྱི་དུས་ཚོད་ངེས་ཅན་ཞིག་གི་བཀོད་སྒྲིག་ཡོད་མོད། ཁྱེད་ཀྱི་ལས་ཀ་ནི་ཚད་མེད་རྒྱུན་མཐུད་ཅིག་ཡིན་པས། ཐ་ན་དུས་ཚོད་ཀྱིས་ཀྱང་ཚད་གཞལ་ཐབས་མེད་དོ། །
དགེ་རྒན་ལགས། ང་ཁྱེད་ལ་དགའ་ཞིང་ཁྱེད་ལ་གུས། རྒྱུ་མཚན་ནི། ཁྱེད་ལ་གསེར་ལས་བཟང་བའི་ལྷག་བསམ་ཞིག་ཡོད་པས། ང་ཚོར་ཕམ་ཁ་བྱུང་ཚེ། ཁྱེད་ཀྱིས་ང་ཚོར་མདུན་སྐྱོད་ཀྱི་སྒུལ་ཤུགས་བསྩལ་བ་དང་། ང་ཚོའི་བྱ་བ་ལམ་འགྲོ་བྱུང་སྐབས། ཁྱེད་ཀྱིས་ང་ཚོ་དང་མཉམ་དུ་དགའ་སྤྲོ་ཡི་སྣང་བ་ལོངས་སུ་སྤྱོད་པ་རེད། ང་ཚོར་གྲུབ་འབྲས་ཕྲན་བུ་ཐོབ་ནས་ང་རྒྱལ་གྱི་མགོ་བོ་གཟེངས་སུ་སྟོད་སྐབས། ཁྱེད་ནི་ང་རྒྱལ་གྱི་མེ་ཕུང་གསོད་པར་བྱེད་པའི་བདུད་རྩིའི་སྨན་ཆུ་ཞིག་ཡིན། དེའི་ཕྱིར། ཁྱེད་ནི་ང་ཚོའི་བཤེས་གཉེན་དམ་པ་ཡིན་ལ། བློས་ཐུབ་ཀྱི་གྲོགས་པོའང་ཡིན།
དགེ་རྒན་ལགས། ཁྱེད་ཀྱི་བཀའ་དྲིན་ནི་རི་རྒྱལ་ལྷུན་པོ་ལྟར་དཔངས་མཐོ་ལ། མཐའ་ཡས་རྒྱ་མཚོ་ལྟར་གཏིང་ཟབ་ཙམ་དུ་མ་ཟད། ཁྱེད་ཀྱི་ལྷུན་ཆགས་ཀྱི་གཟུགས་གཞི་ནི་ང་ཚོའི་རྒྱབ་རྟེན་ཡིན་པས། ང་ཚོ་ནམ་ཡང་ཁྱེད་ཀྱི་འོད་གོར་གྱི་ཐུ་འོག་ན་འཚར་ལོངས་འབྱུང་གིན་ཡོད། དེ་བས། སྒམ་ཞིང་བརླིང་བའི་ལྟ་སྤྱོད་དེ་དག་རྡོ་བརྐོས་ཀྱི་རི་མོ་བཞིན་ངའི་སེམས་ནང་དུ་ནམ་ཡང་ཡལ་མེད་དུ་འཛིན་པར་ངེས།
དོ་སྣང་ཆེ་བའི་རྩོམ།
རྩོམ་གསར། 10


text:
ལ་རྩེ་དུས་དེབ་ཐེངས་བདུན་པ་ ༼༢༠༡༡-༢༠༡༢༽དེ་གློག་བརྙན་གྱི་བརྗོད་བྱའི་ཐོག་ལ་རྐང་འཛིན་བྱས་ཡོད། སྔོན་མ་དེ་ལ་ཀུན་ཕན་ཐེབས་རྩ་ཚོགས་པའི་ལ་རྩེ་དུས་དེབ་ཅེས་འབོད། གདན་ཞུས་རྩོམ་སྒྲིག་པ་ཆོས་ཉིད་དབང་མོ་༼ཧྥ་རན་སི།༽མཆོག་གི་སློབ་སྟོན་འོག་ལ། འདོན་ཐེངས་འདིའི་ནང་ལ་སྤྱི་ལོ་༡༩༥༠ནས་བཟུང་བོད་ཀྱི་གློག་བརྙན་གྱི་སྒྱུ་རྩལ་སྐོར་ལ་འཕེལ་རྒྱས་ཇི་ལྟར་བྱུང་ཡོད་པའི་སྐོར་ལ་ཉམས་ཞིབ་བྱས་ཡོད། འདོན་ཐེངས་འདིའི་ནང་ལ་ཞིབ་འཇུག་པ་དང་གློག་བརྙན་བཟོ་སྐྲུན་པ་མི་འདྲ་བ་འགའ་ཤས་ཀྱི་རྩོམ་སྤེལ་ཡོད་པ་སྟེ། པད་མ་ཚེ་བརྟན་དང་། བསྟན་འཛིན་བསོད་ནམས། རོ་སྦར་ཊི་སྦར་ནེ་ཊི། བསོད་ནམས་རྒྱལ། དེ་བཞིན་ལྦེ་ནེ་ས་ཧྥ་རང་སྦེལ་ལ་སོགས་ཀྱི་ཆེད་རྩོམ་དང་དཔྱད་རྩོམ་སྤེལ་ཡོད། དེ་བཞིན་དུས་དེབ་འདིའི་ནང་ལ་པད་མ་འབུམ་ནས་ཞིང་གཤེགས་མགོན་པོ་ཚེ་རིང་ལ་དྲན་གསོ་ཞུ་བའི་ཆེད་རྩོམ་ཞིག་དང་། ཀལ་སྡེ་བྲེག་ཛེ་ནི་དང་དགེ་འདུན་རབ་གསལ་ལགས་ཀྱི་གསར་འཐོན་དེབ་གཉིས་ལ་བསྐྱར་ཞིབ་མཛད་པའི་ཆེད་རྩོམ་གཉིས་ཀྱང་སྤེལ་ཡོད་དོ།
PDF File:
Section:


text:
འགྲོ་བ་མིའི་ནར་མའི་སྤྱོད་པ་ལ་“ཀུན་སྤྱོད་”ཅེས་བྱ་ཞིང་། སྐྱེ་ཁམས་ཚན་རིག་པ་ཚོས་དབང་རྩ་དང་རྨེན་བུའི་མ་ལག་གིས་ཀུན་སྤྱོད་ལ་ཤུགས་རྐྱེན་ཆེན་པོ་ཐེབས་ཀྱི་ཡོད་སྟབས། རྙོག་ཟིང་ཅན་གྱི་དབང་རྩའི་མ་ལག་ལྡན་པའི་སེམས་ཅན་ཚོར་ཕྱི་རོལ་ཡུལ་ལ་བསྟུན་ཏེ་ཀུན་སྤྱོད་འགྱུར་བ་གཏོང་བའི་ནུས་པ་ཆེ་བ་ཡོད་པར་བཤད། དོན་དངོས་སུའང་རང་རེའི་འགུལ་སྟངས་དང་། སྐད་ཆ་བཤད་སྟངས་ཚུད་པའི་བྱ་སྤྱོད་མང་པོ་ཞིག་ལུས་པོའི་ཆགས་སྟངས་དང་། འཚར་ལོང་གི་བརྒྱུད་རིམ། ལུས་པོ་གནས་ཤིང་རྒྱུ་སའི་ཁོར་ཡུག་གི་གནས་སྟངས་བཅས་དང་འབྲེལ་བ་ཡོད་པ་དེ་གསལ་པོ་ཡིན། རྩོམ་ཐུང་འདིའི་ནང་། ཀུན་སྤྱོད་སྐོར་གྱི་བཞེད་པ་མི་མཐུན་པ་དང་། དབྱེ་སྒོ་ཁག་དོར་ཏེ་གཙོ་བོ་ཀུན་སྤྱོད་ཀྱི་འབྱུང་རྩ་དང་གནད་འགག་འགའ་ཞིག་གི་ཐད་ང་རང་གི་ལྟ་ཚུལ་ཞུ་གི་ཡིན།
འགྲོ་བ་མིའི་ཀུན་སྤྱོད་ལ་བཟང་ངན་གཉིས་སུ་དབྱེ་བ་དེའི་རྒྱུ་མཚན་གཙོ་བོ་ནི། ཀུན་སྤྱོད་ཀྱིས་མིའི་སྤྱི་ཚོགས་རང་ལ་བསྐྱེད་པའི་འབྲས་བུ་བཟང་ངན་གཉིས་རྨང་གཞིར་བྱས་ཏེ་བཞག་པ་རེད་སྙམ། དཔེར་ན། མི་སྒེར་དང་སྤྱི་ཚོགས་གང་ལ་ཡང་། ཚིག་རྩུབ་དང་དྲག་སྤྱོད། རྐུ་འཕྲོག གཡོ་སྒྱུ་སོགས་ཀྱིས་འབྲས་བུ་མི་སྐྱིད་པ་དང་། མི་བདེ་བ་བསྐྲུན་ཞིང་། གཞན་ཕན་དང་། འཆམ་མཐུན། དྲང་བདེན་སོགས་ལ་བརྟེན་ནས་འབྲས་བུ་བདེ་འཇགས་དང་བདེ་སྐྱིད་འབྱུང་བས། སྔ་མ་སྤྱོད་ལམ་ངན་པ་དང་། ཕྱི་མ་བཟང་པོའི་ཁོངས་སུ་བཞག
ལུས་ངག་ཡིད་གསུམ་གྱི་སྤྱོད་པའི་ཆ་ནས་ཀྱང་། གཤེ་བ་དང་སྨོད་པ། མཐོང་ཆུང་། ཁྱད་གསོད། ཚིག་རྩུབ་སོགས་ངག་གི་ལས་དང་། ཁྲོ་གཉེར་དང་མིག་ལོག རྩིང་སྤྱོད་སོགས་ལུས་ཀྱི་ལས། འཁྱོག་ཅིང་མི་བརྟན་པ་དང་། གཞན་ལ་བརྣག་སེམས་དང་གནོད་སེམས་སོགས་ཡིད་དང་འབྲེལ་བའི་ལས་ཀྱིས་རང་དང་རང་གི་ཉེ་ཁོར་གྱི་སྤྱི་ཚོགས་ལ་མ་བདེ་བ་དང་མ་སྐྱིད་པ་བཟོ་བས་དེ་དག་ངན་པར་བརྩི་བ་དང་། དེ་ལས་ལྡོག་པ་རང་བཞིན་བཟང་ཞིང་ལུས་ངག་གི་སྤྱོད་པ་ཞི་ལ་འཇམ་པ། དྲང་ཚུགས་འཕེར་བ་དག་ལ་བཟང་པོར་བརྩི་བ་ཡིན། དེ་ཡང་མི་ཞིག་གིས་ཚུར་རྣམ་འགྱུར་ཡག་པོ་བསྟན་ན། ཕར་ཡང་དེ་བཞིན་གྱི་རྣམ་འགྱུར་ཡག་པོ་སྟོན་པ་དང་། ཚུར་ངན་བྱས་ན། ཕར་ཡང་ངན་བྱེད་པའི་དབང་གིས། ཕར་རྣམ་འགྱུར་ཡག་པོ་སྟོན་པ་དེ་ཚུར་ཡང་རྣམ་འགྱུར་ཡག་པོ་སྟོན་པའི་གཞི་རྩའི་རྐྱེན་རྩ་ཆགས་ཀྱི་ཡོད་པ་ལྟར། མིའི་སྤྱི་ཚོགས་ཀྱི་ཀུན་སྤྱོད་ཀྱང་རྨང་གཞི་དེ་འདྲ་ཞིག་གི་ཐོག་ཏུ་གྲུབ་ཡོད།
མིའི་སྤྱི་ཚོགས་ཀྱི་འབྲེལ་བ་ནི། ཕན་ཚུན་རྣམ་འགྱུར་སྟོན་རེས་ཙམ་མ་ཡིན་པར། ནམ་རྒྱུན་ཕན་ཚུན་དབར་དཔལ་འབྱོར་དང་དད་མོས། མི་ཤུགས་སོགས་ཀྱི་འབྲེལ་བ་གཞི་རྒྱ་ཆེན་པོ་ཡོང་གི་ཡོད་ཅིང་། འབྲེལ་བ་དེ་ཡང་ཕན་ཚུན་ཡིད་ཆེས་དང་། བཟང་ལན་བཟང་འཇལ་གྱི་རྨང་གཞིའི་ཐོག་འཛུགས་དགོས་པའི་དགོས་འདུན་དེ་རང་བཞིན་གྱིས་ཡོང་གི་ཡོད། དེར་བརྟེན་བུ་ལོན་དུས་ཐོག་བདག་པོ་ལ་སྤྲོད་པ་དང་། ཁ་ཆད་དང་གྲོས་མཐུན་ལྟར་ལག་བསྟར་བྱེད་པ། ཕ་མ་དང་སྤུན་མཆེད། བླ་མ་དང་དགེ་རྒན། གྲོགས་པོ་དང་ལས་རོགས་སོགས་དང་ཕྱི་ཐག་རིང་བའི་འབྲེལ་བ་འཛིན་པ་རྣམས་བཟང་པོར་བརྩི་ཞིང་། དེ་ལས་ལྡོག་པ་རྣམས་ངན་པར་བརྩི། དེ་ལྟར་སྤྱི་ཚོགས་སྤྱི་ཡོངས་དང་། སྤྱི་ཚོགས་དེའི་ནང་འབྲེལ་བ་ཆགས་པའི་མི་ཚོའི་ཁེ་ཕན་གྱི་ཆེད་དུ། ཀུན་སྤྱོད་ཀྱི་རྩ་དོན་བྱུང་ཞིང་། ཀུན་སྤྱོད་ཀྱི་རྩ་དོན་ནི་ཚིག་གཞན་གྱིས་བཤད་ན། སྤྱི་ཚོགས་ཀྱི་ཁེ་ཕན་དང་འཚམས་པའི་སྤྱོད་ལམ་འཁྱེར་དགོས་པའི་“འགན་འཁྲི་”ཡོད་པ་དེ་རེད།
དོན་དམ་དུ། སྤྱི་ཚོགས་ཀྱི་ཁོངས་མི་ཕན་ཚུན་བརྩི་འཇོག་བྱེད་དགོས་པའི་གནོན་ཤུགས་ཤིག་ཁོངས་མི་ཚང་མར་སླེབས་ཀྱི་ཡོད། དཔེར་ན། ཁྱེད་རང་གི་ངའི་ཞིང་ཁ་ནས་ལོ་ཏོག་བརྐུས་ན། ངས་ཁྱེད་ཀྱི་ཞིང་ཁ་ནས་ལོ་ཏོག་དེ་བས་མང་བ་བརྐུ་བ་དང་། ཁྱེད་རང་གིས་ངའི་ དངུལ་བུན་ཚུར་མ་སྤྲད་ཚེ། ངས་ཁྱེད་ཀྱི་ས་ནས་གཡར་བའི་རྒྱན་ཆ་ཕྱིར་མི་སྤྲོད་པ་ལྟ་བུའི་གནས་ཚུལ་ཡོང་གི་ཡོད་པས། སྤྱི་ཚོགས་ཀུན་སྤྱོད་ཀྱི་འགན་ཁུར་ནི་ཆུང་ས་ནས་ངོ་ཤེས་ཕན་ཚུན་དང་། ཆེ་ས་ནས་སྤྱི་ཚོགས་བྱེ་བྲག་དེའི་ཁོངས་མི་ཚང་མ་ལ་འཁྲི་བའི་གནད་དོན་ཞིག་ཡིན། དེ་འདྲའི་འགན་ཁུར་གྱི་འབྲེལ་བ་དེ། འགན་འཁྲི་བདའ་དེད་བྱེད་ས་ཡོད་པའི་མི་ཕན་ཚུན་གྱི་བར་ལས། འགན་འཁྲི་བདའ་དེད་བྱེད་ས་མེད་པའི་མི་དཔེར་ན། སྤྱི་ཚོགས་དེའི་ཕྱི་ལོགས་ཀྱི་མིའམ། མི་རྒྱུས་མེད་ལ་དངུལ་དངོས་མི་གཡོར་བ་ལྟ་བུ་ཡིན།
དེ་འདྲའི་སྤྱི་ཚོགས་ཀྱི་ཀུན་སྤྱོད་འགན་འཁྲི་སྲུང་སྐྱོབས་དང་རྒྱུན་འཛིན་ལག་བསྟར་གྱི་ཆེད་དུ། སྤྱི་ཚོགས་ཀྱི་སྒྲིག་སྲོལ་དང་། ཁྲིམས་ལུགས་བྱུང་ཞིང་། སྒྲིག་སྲོལ་དང་ཁྲིམས་ལུགས་ཀྱིས་སྤྱི་ཚོགས་དེའི་ཁོངས་མི་ཚང་མར། ཀུན་སྤྱོད་ཀྱི་འགན་འཁྲི་བརྩི་སྲུང་བྱ་བར་ཐབས་སྣ་ཚོགས་ཀྱིས་སྐུལ་དེད་དང་འགན་ལེན་བྱེད་ཀྱི་ཡོད།
མིའི་རིགས་ཀྱི་སྤྱི་ཚོགས་དཔལ་ཡོན་ཡར་རྒྱས་སོང་བ་དང་མཉམ་དུ། ཀུན་སྤྱོད་ཀྱི་རྩ་དོན་ཐད་སྔར་བས་གཏིང་ཟབ་པའི་ངོས་འཛིན་དང་འགྲེལ་བཤད་བྱུང་ཡོད། དེང་སང་ཀུན་སྤྱོད་ཀྱི་སྲོག་ཤིང་ལྟ་བུ་ནི་“དྲང་བདེན་”ཞེས་པ་དེ་ཡིན། དེ་ནི་སྟབས་བདེ་པོའི་སྒོ་ནས་བཤད་ན། དེ་རིང་བཀྲ་ཤིས་ཀྱིས་དོན་གྲུབ་ཀྱི་ས་ནས་སྒོར་བརྒྱ་གཡར་ན། སྒོར་བརྒྱའི་སྐྱིན་པ་དོན་གྲུབ་ལ་ཁ་ཆད་ལྟར་དགོས་པ་དེ་རེད། ཡིན་ནའང་རྙོག་འཛིང་ཆེན་པོ་བྱས་ཏེ་བཤད་ན། དྲང་བདེན་ཞེས་པའང་སྐབས་དུས་ལ་འཚམས་མི་འཚམས་ལྟ་དགོས་པ་དཔེར་ན། བཀྲ་ཤིས་ཀྱིས་དོན་གྲུབ་ཀྱི་ས་ནས་མེ་མདའ་ཞིག་གཡར་ཏེ། ཁ་ཆད་ལྟར་དོན་གྲུབ་ལ་སྤྲོད་པར་འགྲོ་སྐབས། དོན་གྲུབ་སྨྱོ་ཡོད་ན། གནས་སྟངས་དེ་འདྲའི་སྐབས་སུ་ད་དུང་དྲང་བདེན་ཡིན་ཞེས་མེ་མདའ་སྨྱོན་པའི་ལག་ཏུ་བཞག་འོས་དང་མི་འོས་དེ་གསལ་པོ་རེད། དེའི་དབང་གིས། ཀུན་སྤྱོད་ཀྱི་འགན་འཁྲིའི་ནང་། ལེགས་ཉེས་རྣམ་འབྱེད་དང་། འཚམས་མི་འཚམས་ལ་ལྟ་བའི་བློ་མིག་དགོས་པ་དེ་ཡང་ཚུད་ཡོད།
མིའི་ཀུན་སྤྱོད་རང་སྟེང་ལ་ཞིབ་ཚགས་ཀྱིས་བལྟས་ན་རྙོག་གྲ་མང་པོ་ཡོད། དེ་ཡང་མིའི་ནར་མའི་ཀུན་སྤྱོད་ལ་སྔོན་དཔག་ཐུབ་པའི་འགྱུར་ལྡོག་ཡོང་གི་ཡོད་པར་མ་ཟད། སྔོན་དཔག་མི་ཐུབ་པའི་འགྱུར་ལྡོག་ཀྱང་ཡོང་གི་ཡོད། སྔ་མ་ནི་བྱིས་པ་དང་། དར་ལ་བབས་པ། ནར་སོན་པ། རྒས་ཤིང་འཁོག་པར་གྱུར་པ་བཅས་ཀྱི་གནས་སྐབས་སོ་སོར་ཀུན་སྤྱོད་ལ་འགྱུར་བ་འགྲོ་བ་ལྟ་བུ་ཡིན། སྔོན་དཔག་ལས་འདས་པའི་འགྱུར་བ་ནི། ལྟ་ཚུལ་ལ་འགྱུར་བ་སོང་བས་ཀུན་སྤྱོད་འགྱུར་བ་དང་། སྤྱི་ཚོགས་ཀྱི་གནས་བབས་འགྱུར་བས་ཀུན་སྤྱོད་འགྱུར་བ་ལྟ་བུ་ཡིན། ད་དུང་རྙོག་ཟིང་ཆེས་ཆེ་བ་ཞིག་ནི། ན་ཚའི་ཤུགས་ཀྱིས་སྤྱོད་ལམ་འགྱུར་བ་དེ་རེད།
དེ་ཡང་དེང་སང་ནུབ་ཕྱོགས་ཡུལ་ཁག་ཏུ། ཀུན་སྤྱོད་དང་ནད་རྟགས་ཀྱི་འབྲེལ་བའི་ཐད་དཔྱད་ཞིབ་གཏིང་ཟབ་བྱས་ཏེ། འཕྲོད་བསྟེན་ཞབས་ཞུ་བ་དང་སྤྱི་ཚོགས་ཞབས་ཞུ་བ་ཚོར། དེའི་ཐད་ཆེད་དུ་སྦྱོང་བརྡར་སྤྲོད་བཞིན་ཡོད། སྦྱོང་བརྡར་དེ་ཚོའི་ནང་། ཞབས་ཞུ་བྱ་ཡུལ་རྒན་རྒོན་ནམ། ནད་པ་ཞིག་གི་སྤྱོད་ལམ་གྱི་ཆ་གང་དང་གང་རྒྱུན་གྱི་ཀུན་སྤྱོད་ཡིན་པ་དང་། ཆ་གང་དང་གང་ནད་རྟགས་ཡིན་པའི་ངོས་འཛིན་བྱེད་སྟངས་བསླབ་ཀྱི་ཡོད། དེ་འདྲའི་བརྒྱུད་རིམ་ནང་། ནད་ཀྱི་དབང་གིས་འགྱུར་བ་སོང་བའི་སྤྱོད་ལམ་འགའ་ཞིག་ནད་རྟགས་སུ་ངོས་འཛིན་བྱེད་བདེ་བ་དཔེར་ན། སྔོན་ཆད་ཟས་རིགས་གང་ཞིག་ལ་དགའ་ཡང་ནད་ཅིག་ཕོག་རྗེས་དེ་ལ་མི་དགའ་བ་ཆགས་པ་ལྟ་བུ་རེད། འོན་ཀྱང་སྐད་ཆ་བསྐྱར་ཟློས་ཡང་ཟློས་ཤོད་པ་དང་། ཚ་གི་ཚི་གེ་བྱེད་པ། སྤྲོ་ཐུང་ཐུང་ཆགས་པ། མི་གཞན་གྱི་སྐད་ཆར་དོ་སྣང་མི་བྱེད་པ་སོགས་ནི་ཡང་སྙིང་ནད་རྟགས་དང་ཀུན་སྤྱོད་གང་ཡིན་རྒྱུན་རིང་བརྟག་དཔྱད་བྱས་ཏེ་ངོ་འཕྲོད་པ་བྱེད་དགོས་པ་ལས། ལམ་སང་དབྱེ་འབྱེད་དང་ངོས་འཛིན་ཐུབ་པ་ཞིག་མིན། དེ་འདྲའི་སྦྱོང་བརྡར་སྤྲོད་པའི་གནད་འགག་ནི་སྤྱོད་ལམ་ཡིན་ན་སྤྱོད་ལམ་གཞི་བཟུང་དེ་ལ་ལེགས་བཅོས་གཏོང་ཐབས་བྱེད་དགོས་པ་དང་། ནད་རྟགས་ཡིན་ན་སྨན་བཅོས་ཀྱི་ལམ་ནས་དེ་ལ་འགྱུར་བ་གཏོང་ཐབས་བྱེད་དགོས་ཀྱི་ཡོད་པས་རེད། སྦྱོང་བརྡར་དེ་ཚོའི་ཁྲོད་དུ་ཡང་ཡང་གླེང་སློང་ཡོང་བའི་གནད་དོན་གཅིག་ནི། ནད་གཞིའི་དབང་གིས་སྤྱོད་ལམ་འགྱུར་བ་སོང་བ་མང་ཆེ་ཤོས་བཟང་ཕྱོགས་ཀྱི་འགྱུར་བ་མིན་པ་དེ་རེད།
ཀུན་སྤྱོད་ཀྱི་ཐད་རེ་བ་ནན་ཤོས་འདོན་མཁན་ནི་ཆོས་ལུགས་ཁག་ཡིན། ཆོས་ལུགས་ཆེ་ཁག་མང་ཆེ་བས། འགྲོ་བ་མིའི་ཀུན་སྤྱོད་དེ་ཆོས་ལུགས་ཉམས་ལེན་གྱི་གཙོ་གནད་དང་འབྲེལ་བ་བཟོས་ཡོད། དེ་ཡང་ཆོས་ཕྱོགས་ཀྱི་གོ་འཕང་གང་ཞིག་ཐོབ་དང་མི་ཐོབ་གཙོ་བོ་ལུས་ངག་ཡིད་གསུམ་གྱི་ཀུན་སྤྱོད་ཡང་དག་དང་མི་དག་ལ་སྦྱར་ཞིང་། དེ་འདྲའི་ཆོས་ཕྱོགས་ཀྱི་ལམ་སྟོན་དང་མཐུན་པའི་སྤྱོད་ལམ་ལ་“ཚུལ་ཁྲིམས་”ཟེར། སྤྱིར་བཏང་ཆོས་དང་མ་འབྲེལ་བའི་སྤྱི་ཚོགས་ཀྱི་ཀུན་སྤྱོད་རྩ་དོན་ནམ་འགན་འཁྲི་མང་ཆེ་བ། རང་གི་རྒྱལ་ཁོངས་དང་། ཡང་ན་རང་ཉིད་གནས་ཡུལ་གྱི་མི་སྡེའི་སྤྱི་ཚོགས་ཀྱི་ཁྱབ་ཁོངས་ནས་བརྒལ་གྱི་མེད། འོན་ཀྱང་ཆོས་ལུགས་ཆེ་ཁག་སྤྱི་དང་། ལྷག་པར་ནང་པ་དང་གཅེར་བུ་བ་སོགས་ཀྱི་ཀུན་སྤྱོད་འགན་འཁྲི་དེ། མི་སྡེ་ཡོངས་ལ་ཁྱབ་པར་མ་ཟད། མི་མ་ཡིན་པའི་སེམས་ཅན་གཞན་ལའང་ཁྱབ་ཡོད།། །།
(རྩོམ་ཡིག་འདི་ཀུན་སྤྱོད་དུས་དེབ་ཀྱི་རྩོམ་སྒྲིག་པས་བསྐུལ་མ་གནང་བ་ལྟར། ཨོ་སི་ཊོ་ལི་ཡའི་གླིང་གི་སིད་ནིའི་གྲོང་ཁྱེར་གྱི་རང་ཤག་ཏུ་ཕྱི་ལོ་ ༢༠༡༥ ཟླ་བ་ ༤ ཚེས་ ༢༣ ཉིན་བྲིས་ཤིང་ཚེས་ ༢༥ ཉིན་ཞུ་བཅོས་བྱས་པའོ།། །།)


text:
དེ་ཡང་འཇམ་མགོན་བླ་མ་ཙོང་ཁ་པ་ཆེན་པོའི་འཁྲུངས་གཞིས་བྱིན་ཅན་རྗེ་སྐུ་འབུམ་བྱམས་པ་གླིང་ནི། ཡུལ་གངས་ཅན་ལྗོངས་འདིར་མདོ་སྔགས་ཀྱིས་བསྡུས་པའི་འཁྲུལ་བྲལ་བསྟན་པའི་ཡང་སྙིང་། དཔལ་མཉམ་མེད་རི་བོ་དགེ་ལྡན་པ་ཞེས་ཡོངས་སུ་གྲགས་པའི་ལུགས་བཟང་འདི་ཉིད་ཀྱི་སྟོན་པ་ཆེན་པོ། ཤར་རྒྱལ་བ་ཙོང་ཁ་པ་ཞེས་མཚན་སྙན་གྱི་གྲགས་པ་དཀར་པོ་ཕྱོགས་ཀྱི་ཐ་གྲུ་ཀུན་ཏུ་ཡོངས་སུ་ཁྱབ་པ་གང་ཉིད་དགུང་གྲངས་ཉེར་གཉིས་བཞེས་པ། རབ་བྱུང་དྲུག་པའི་བགྲང་བྱ་ང་གཉིས་པ་ས་ཕོ་རྟ(1378)ལོའི་སྟོན་གྱི་དུས་སུ་འཁྲུངས་ཡུལ་ནས་ཆོས་ཀྱི་རྐྱེན་དུ་མཁོ་བའི་འཚོག་ཆས་དང་ཡུམ་གྱི་གསུང་མཆིད་ནན་བསྐུལ་གནང་སྟེ། མདོ་སྨད་དུ་འབྱོན་དགོས་པའི་ཐུགས་རེ་བཏོན་པ་བཞིན་ཕེབས་འདུན་སྐྱེས་མོད། འོན་ཀྱང་དགོས་པ་ལས་དགག་བྱ་ཆེ་བར་དགོངས་ཏེ་མདོ་སྨད་དུ་མ་བྱོན་པར་མ་ཡུམ་དང་ཨ་ཅེ་གཉིས་ལ་རྗེ་རང་ཉིད་ཀྱི་སྐུ་ཐང་དང་བདེ་མཆོག་བུམ་སྐུ། རྒྱལ་བ་སེང་གེ་ང་རོའི་སྐུ་དཔར་སོགས་དད་རྟེན་དུ་བསྐུར་ཅིང་། ཁོ་བོ་སྐྱེས་པའི་ས་ཆ་དེར་རྒྱལ་བ་སེང་གེ་ང་རོའི་སྣང་བརྙན་འབུམ་དང་། ཙན་དན་གྱི་སྡོང་བོ་སྙིང་པོར་བྱས་པའི་མཆོད་རྟེན་ཞིག་བཞེངས་ན། ཁོ་བོ་དེར་འོངས་པ་དང་ཁྱད་མ་མཆིས་ཤིང་། བསྟན་པ་ཕྱོགས་མཐར་རྒྱས་པའི་རྟེན་འབྲེལ་ཡོད་ཅེས་གསུང་བཀོད་ལྷུས་ཐིངས་པ་བསྩལ་ཏེ་སྐུ་དབོན་གྲགས་པ་རྒྱལ་མཚན་གཏོང་གནང་མཛད་པ་དང་བསྟུན།
དེའི་ཕྱི་ལོ་རབ་བྱུང་དྲུག་པའི་ས་མོ་ལུག་གི་ལོར་རྗེ་བླ་མའི་ཞལ་བཀོད་ནང་བཞིན་ཡུམ་གྱིས་ཐུགས་ཁུར་ཆེ་བཞེས་ཀྱིས་ཐོག་དྲངས་པའི་དད་ལྡན་མང་བོས་གྲོགས་དན་གང་ལེགས་བགྱིས་ཏེ་རྒྱལ་བ་སེང་གེ་ང་རོའི་སྐུ་འབུམ་དང་། སྐུའི་ལྟེ་མཚལ་ལས་འཁྲུངས་པའི་ཙན་དན་གྱི་སྡོང་བོ་སྙིང་པོར་བྱས་ཏེ། འགྲོ་བ་མཐའ་དག་གི་བསོད་ནམས་ཀྱི་ཞིང་དམ་པར་པདྨ་སྤུངས་པའི་མཆོད་རྟེན་ཞིག་ཐོག་མར་བཞེངས་པར་མཛད་ཅིང་། མཐའ་སྐོར་དུ་རྡོ་རྩིག་གི་ར་བས་བསྐོར་བ་བཅས་ཡོད་པའི་སྟེང་དུ་ལྷ་ཁང་རྫ་གཡམ་གྱི་ཐོགས་ཁེབས་མཛེས་པ་གསར་བཞེངས་གནང་། ཕྱིས་སུ་རིམ་གྱིས་པད་སྤུངས་མཆོད་རྟེན་དེ་ཡང་རྣམ་རྒྱལ་མཆོད་རྟེན་དང་མྱང་འདས་མཆོད་རྟེན། དབྱེན་ཟླུམ་མཆོད་རྟེན་དང་ལྷ་བབས་མཆོད་རྟེན་སོགས་དགོས་པའི་དབང་གིས་ངེས་པ་མ་མཆིས་པའི་རྣམ་པར་བཞེངས་ཚུལ་སྐུ་འབུམ་གདན་རབས་སོགས་སུ་གསལ།
དེ་ནས་རབ་བྱུང་དགུ་པའི་ལྕགས་སྤྲེལ(1560)ལོར་བཀའ་གདམས་བསྟན་པའི་རིང་ལུགས་པ། འདུལ་འཛིན་དམ་པ་སྒོམ་ཆེན་རིན་ཆེན་བརྩོན་འགྲུས་རྒྱལ་མཚན་དཔལ་བཟང་པོས་དགེ་འདུན་བཅུ་ཕྲག་ཙམ་ལོངས་པའི་དགོན་སྡེ་ཆུང་ངུ་ཞིག་གསར་དུ་བཏབ་ཅིང་དགེ་འདུན་པའི་གནས་གཞི་ཚུགས་ཏེ་མཚན་ལ་དགོན་པ་ལུང་བ་ཞེས་གྲགས། དགེ་འདུན་པའི་སྡེ་སོགས་རིམ་གྱིས་འཕེལ་ཏེ་རབ་བྱུང་བཅུ་པའི་མེ་གླང(1577)ལོར་གནས་དེར་སྒོམ་པ་རིན་ཆེན་པས་སྦྱིན་བདག་མཛད་དེ་སྨན་འདམ་ལས་གྲུབ་པའི་རྒྱལ་བ་བྱམས་པ་མགོན་པོ་དགུང་ལོ་བཅུ་གཉིས་པའི་སྐུ་ཚད་ཅན་རྟེན་དང་བརྟེན་པར་བཅས་པའི་བྱམས་ཁང་སོགས་བཞེངས་པ་ལ་བརྟེན་ནས་སྔར་གྱི་དུས་འབྲེལ་གསོ་སྦྱོང་དང་དབྱར་གནས་པའི་དགག་དབྱེ། སྐབས་ཀྱི་དུས་འཚོགས་གང་ཡོད་རྣམས་ཀྱང་གཙུག་ལག་ཁང་འདིར་འཚོགས་ཤིང་སྐབས་དེ་ཤོད་ཅིག་ནས་བཟུང་སྐུ་འབུམ་བྱམས་པ་གླིང་ཞེས་ཡོངས་སུ་གྲགས་པའི་མཚན་འདི་ཉིད་ཆགས་པར་མངོན།
དེ་ནས་བོད་རབ་བྱུང་བཅུ་པའི་ཆུ་ལུག(1583)ལོར་རྒྱལ་དབང་བསོད་ནམས་རྒྱ་མཚོ་སོག་ཡུལ་དུ་ཕེབས་པའི་སྐབས་སུ། ཞིང་སྐྱོང་ནང་སོས་གདན་དྲངས་པར་བརྟེན་རྒྱལ་བའི་གཟིམ་ཁང་བཞེངས་ཤིང་སྐུ་མཚམས་ལ་བཞུགས་པ་དང་། དེ་ནས་འདུལ་འཛིན་ཆེན་པོ་སྒོམ་པ་རིན་ཆེན་པས་མཚོན་ཚོ་བ་ལྔའི་སྦྱིན་བདག་རྣམས་ནས་ཙོང་ཁའི་ལྟེ་བ་འདིར་དགོན་སྡེ་ཞིག་ཚུགས་ན་ལེགས་ཚུལ་ཞེས་པ་བཞིན་དགོན་པ་རྟེན་དང་བརྟེན་པར་བཅས་རིམ་གྱིས་བཞེངས་ཤིང་ཆོ་འཕྲུལ་སྨོན་ལམ་ཡང་བཙུགས་ཏེ། དགེ་ལྡན་བསྟན་པའི་གནས་གཞི་བླ་ན་མེད་པར་གྱུར་ཏེ་རིམ་གྱིས་བླ་མ་ཁྲི་གདན་ཟུར་གསེར་གྱི་རི་བོ་ལྟ་བུ་ད་ལྟའི་བར་དུ་བྱོན་ཞིང་མདོ་སྔགས་ཟུང་འབྲེལ་གྱི་བསྟན་པ་འདི་ཉིད་ཕྱོགས་མེད་དུ་རྒྱས་པར་མཛད།
ཁྱད་པར་དུ་ཆོས་སྡེ་འདི་ཉིད་དཔལ་མཉམ་མེད་རི་བོ་དགེ་ལུགས་པའི་བསྟན་པའི་ནང་མཛོད་ཅིག་ཡིན་པར་བརྟེན། ༧ གོང་ས་རྒྱལ་བའི་དབང་པོ་དང་། ཀུན་གཟིགས་པཎ་ཆེན་རིན་པོ་ཆེ་སྐུ་ཕྲེང་ཆེ་བགྲེས་དག་གིས་བསྟན་དོན་གྱི་ཐུགས་རྩིས་ཆེ་བཞེས་སྒོས་གདན་ས་འདིར་ཆེད་དུ་བྱོན་པའི་སྐོར་གདན་རབས་དང་རྣམ་ཐར་དག་ཏུ་གསལ་ཞིང་། ལྷག་པར་དུ། ༧ གོང་ས་རྒྱལ་བའི་དབང་པོ་སྐུ་ཕྲེང་བཅུ་གསུམ་པ་དང་བཅུ་བཞི་པ། ༧ ཀུན་གཟིགས་པཎ་ཆེན་རིན་པོ་ཆེ་སྐུ་ཕྲེང་དགུ་པ་དང་བཅུ་པ་སོགས་ཆེད་དུ་བྱོན་བཞུགས་མཛད་དེ་བོད་བསྟན་སྲིད་ཀྱི་མངའ་ཐང་ཕྱོགས་མེད་དུ་བསྐྱངས་པར་མཛད། རྗེ་སྐུ་འབུམ་ཚང་ཞེས་པ་འདི་ཉིད་ཡུལ་གངས་ཅན་གྱི་ལྗོངས་འདིར་ཡོངས་ཁྱབ་ཏུ་དར་བའི་མཉམ་མེད་ཐུབ་པ་ཆེན་པོའི་བསྟན་པའི་ནང་སྙིང་མདོ་སྔགས་ཟུང་དུ་འབྲེལ་བའི་གདན་ས་ཁྱད་པར་དུ་འཕགས་པ་ཞིག་ཡིན་པ་ནི། བོད་ཀྱི་མཁས་གྲུབ་གཉིས་འཛོམས་ཀྱི་བླ་སྤྲུལ་དགེ་བཤེས་གང་མང་གདན་ས་འདིར་ཐུགས་རྩིས་ཆེ་བཞེས་སྒོས་བྱོན་བཞུགས་མཛད་དེ་བཤད་པ་དང་སྒྲུབ་པའི་སྒོ་ནས་བསྟན་འགྲོའི་དོན་འཛིན་སྐྱོང་སྤེལ་གསུམ་གནང་བ་དག་ལས་མཐོང་ཐུབ་པོ། །
ཁྱད་པར་དུ་རབ་བྱུང་བཅུ་བདུན་པའི་མེ་སྤྲེལ(2016)ལོའི་ཧོར་ཟླ་དྲུག་པའི་ཚེས་བཞི་སྟེ། བདག་ཅག་གི་སྟོན་པ་མཉམ་མེད་ཐུབ་པའི་དབང་པོ་གང་གིས་ཆོས་ཀྱི་འཁོར་ལོ་བསྐོར་བའི་དུས་ཆེན་ཁྱད་པར་ཅན་དང་བསྟུན་ནས་ཆོས་སྡེ་ཆེན་པོ་འདི་ཉིད་ཀྱི་ཁྲི་ཆེན་བརྒྱ་དང་གསུམ་པ། བདག་ཅག་གི་འདྲེན་པ་ཆོས་ཀྱི་རྒྱལ་པོ། བླ་མ་རྡོ་རྗེ་འཆང་དངོས་དགེ་ཀྱཱ་རིན་པོ་ཆེ་སྐུ་ཕྲེང་བརྒྱད་པ། ༧ ཆོས་ཀྱི་རྒྱལ་མཚན་དཔལ་བཟང་པོ་མཆོག་གི་ཐུགས་བསྐྱེད་དུས་སུ་སྨིན་ཏེ་བྱང་རྒྱུད་ཆོས་ཀྱི་དགའ་ཚལ་འདིར། སྔར་ནས་ཡོད་པའི་སྨོན་ལམ་རབ་འབྱམས་པའི་དམ་བཅའི་སྲོལ་བཟང་བསྐྱར་འཛུགས་གནང་སྟེ། ཡང་དར་བསྟན་པའི་དབུ་འཕང་སྒོ་ཀུན་ནས་བརྙེས་པའི་དུས་བཟང་ནང་བཤད་པ་དང་སྒྲུབ་པའི་ལེགས་མཛད་གང་ཅིའི་ཐད་རང་དགོན་འདིར་བཀའ་དྲིན་བླ་ལྷག་ཏུ་ཆེ་བའི་གཞུང་ལུགས་རབ་འབྱམས་སྨྲ་བའི་མཚན་ལྡན་གྱི་དགེ་བའི་བཤེས་གཉེན་མང་དུ་བྱོན་པ་ལས། ད་ལྟ་དངོས་སུ་ཞལ་བཞུགས་པའི་དགེ་བཤེས་རྣམ་པ་གསུམ་ལ་དམིགས་བསལ་གྱིས་སྨོན་ལམ་རབ་འབྱམས་པའི་མཚན་བཏགས་གནང་སྟེ། སྔར་སྲོལ་བཞིན་སྐུ་འབུམ་སྨོན་ལམ་རབ་འབྱམས་པའི་དམ་བཅའ་སླར་གསོས་པའི་བཀྲ་ཤིས་ཀྱི་སྒོ་འཕར་ཡོངས་སུ་ཕྱེས་པའི་ལམ་སྲོལ་བཟང་པོའི་རྒྱུན་བསྐྱངས་མཛད་མུས་བཞིན་ད་ལོ་སྟེ།
རབ་བྱུང་བཅུ་བདུན་པའི་མེ་བྱ(2017)ལོར་ཡང་སྨོན་ལམ་རབ་འབྱམས་པའི་མཚན་བཏགས་དགེ་བཤེས་དམ་བཅའི་ཁྲོད་དུ། བདག་ཅག་བུ་སློབ་ལྟོས་བཅས་མཐའ་དག་གི་ཆོས་ཀྱི་བཤེས་གཉེན་ཆེན་པོ་བསྟན་པ་ཆོས་འཕེལ་མཆོག་ལ། སྐུ་འབུམ་བྱམས་པ་གླིང་གི་ཁྲི་ཆེན་མཆོག་གིས་གཙོས་བླ་མ་ཁྲི་གདན་ཟུར་ཚང་མས་ཐུགས་བརྩེ་བླ་ན་མེད་པའི་སྒོ་ནས་སྨོན་ལམ་རབ་འབྱམས་པའི་དམ་བཅའི་ལེགས་བྱས་བཟང་པོ་འདི་ཉིད་གཟིགས་བཟོས་གསོལ་རས་སུ་བཀའ་འཁྲོལ་བསྩལ་བ་ལྟར། བོད་ཟླ་བཅུ་གཅིག་པའི་ཚེས་ཉིན་སྨོན་ལམ་འབྱམས་པའི་དམ་བཅའ་དབུ་ཚུགས་པའི་ལེགས་བྱས་སྐལ་བཟང་མངོན་དུ་ཤར་བ་འདི་ག་ལགས་སོ། །
སྤྱིར་དགེ་བཤེས་ཁོང་ནི་ཆུང་དུས་ནས་གཤིས་འཇམ་བག་ཡོད་ཀྱི་ངང་ཚུལ་རང་ཆས་སུ་མངའ་ཞིང་ཐོས་དོན་མཉམ་བཞེས་ཀྱི་མཛད་བཟང་བདག་གིར་མཛད་མཁན་ཞིག་སྟེ། ཡུལ་མདོ་སྨད་ཀྱི་སྒྲུབ་བརྒྱུད་བསྟན་པའི་ཤིང་རྟ་བ་ཆེན་པོ་ཡབ་རྗེ་སྐལ་ལྡན་རྒྱ་མཚོའི་གདུལ་ཞིང་། རེབ་གོང་རོང་བོ་དགོན་ཆེན་ཐོས་བསམ་རྣམ་པར་རྒྱལ་བའི་གླིང་དང་། དབུས་ཀྱི་ཆོས་གྲྭ་ཆེན་པོ་སེ་ར་ཐེག་ཆེན་གླིང་སོགས་སུ་ཐོས་བསམ་སློབ་གཉེར་མཐར་ཐོན་བགྱིས་ཏེ་དགོན་གནས་དེ་དག་ཏུ་ཆོས་ཀྱི་སློབ་ཚོགས་མང་དུ་བསྐྱངས་ཤིང་། མདོ་སྟོད་སྨད་ཀྱི་དགོན་པ་ཆེ་ཆུང་དུ་མར་གཞུང་ལུགས་འཆད་ཁྲིད་ཀྱི་དགེ་རྒན་དུ་ཕེབས་བཞུད་གནང་བ་སོགས་མཁས་པའི་བྱ་བ་འཆད་རྩོད་རྩོམ་གསུམ་དང་། དམ་པའི་རྣམ་ཐར་སྡོམ་གསུམ་ཉམས་ལེན་གྱིས་མཚོན་མདོ་སྔགས་ཟུང་དུ་འབྲེལ་བའི་བསྟན་པའི་སྙིང་པོ་བཤད་པ་དང་སྒྲུབ་པའི་སྒོ་ནས་བདག་གིར་གནང་བའི་མཛད་ཆེན་ཁུར་དུ་བླངས་ཤིང་རང་གཞན་སྐྱེ་བོ་མཐའ་དག་ལ་བྱམས་བརྩེ་དང་ཐུགས་སྟོབས་བཟོད་པའི་གོ་ཆ་ལེགས་པར་བཞེས་ཏེ། བསྟན་པ་སྤྱི་དང་བྱེ་བྲག་འཇམ་མགོན་བླ་མ་ཙོང་ཁ་པ་ཆེན་པོའི་ལུགས་བཟང་གང་ལ་མི་ཕྱེད་པའི་དད་བརྩོན་ཤེས་གསུམ་གཙང་མའི་སྒོ་ནས་འཇུག་མཁན་ཞིག་ཡིན་པས། མདོ་སྨད་ཆོས་ཀྱི་གནས་གཞི་ཆེན་པོ། དགེ་ལྡན་བསྟན་པའི་ཆུ་མགོ་གཅིག་ཏུ་ཆགས་པའི་རྗེ་སྐུ་འབུམ་བྱམས་པ་གླིང་གི་ཆོས་སྡེ་ཆེན་པོར་རྒྱུན་བཞུགས་གནང་སྟེ། སྐལ་ལྡན་བུ་སློབ་ཡོངས་ལ་ཆོས་ཀྱི་ཆར་ཆེན་པོ་དུས་དང་དུས་སུ་སྩོལ་བཞིན་པའོ། །
དེ་ཡང་སྨོན་ལམ་རབ་འབྱམས་པའི་དམ་བཅའི་སྲོལ་བཟང་འདི་ཉིད་ཆོས་ཀྱི་སྡེ་ཆེན་པོ་སྐུ་འབུམ་བྱམས་པ་གླིང་འདིར་ཇི་ལྟར་བཙུགས་པའི་ཚུལ་ནི། འཇམ་མགོན་བླ་མ་ཙོང་ཁ་པ་ཆེན་པོས་བོད་རབ་བྱུང་བདུན་པའི་ས་གླང(1409)ལོའི་ཟླ་དང་པོར་དབུས་ལྷ་ལྡན་དུ་ཆོ་འཕྲུལ་སྨོན་ལམ་ཆེན་མོའི་སྒྲུབ་མཆོད་གསར་དུ་བཙུགས་ཤིང་། རིམ་གྱིས་ལོ་རེ་བཞིན་སེ་འབྲས་དགེ་གསུམ་གཙོས་དགེ་འདུན་པའི་འདུས་ཚོགས་རྒྱ་ཆེན་པོ་ཆོ་འཕྲུལ་སྨོན་ལམ་ལ་འཚོགས་པའི་སྲོལ་བྱུང་བ་རྒྱུན་བསྐྱངས་གནང་བའི་སྐབས་ཤིག་ཏུ། ཀུན་གཟིགས་པཎ་ཆེན་སྐུ་ཕྲེང་བཞི་པ་བློ་བཟང་ཆོས་ཀྱི་རྒྱལ་མཚན་མཆོག་གིས་བོད་དབུས་གཙང་གིས་མཚོན་པའི་དགེ་ལྡན་བསྟན་པའི་སྲོལ་བཟང་བཤད་པ་དང་སྒྲུབ་པའི་སྒོ་ནས་དམ་འཛིན་ཡང་དག་པར་གནང་བའི་དུས་ཏེ། བོད་རབ་བྱུང་བཅུ་པའི་ཆུ་གླང(1613)ལོ་ནས་ལོ་ངོ་དྲུག་གི་རིང་ལྷ་ལྡན་སྨོན་ལམ་ཆེན་མོའི་ཚོགས་དབུར་ཕེབས་དུས། སྨོན་ལམ་ཆེན་མོའི་སྟེང་དུ་གདན་ས་གསུམ་གྱི་དགེ་བཤེས་མཁས་པ་རྣམས་འདེམ་སྒྲུག་གནང་ཐོག་གཞུང་ཆེན་བཀའ་པོད་ལྔ་ལ་བགྲོ་གླེང་གིས་གྲྭ་སྐོར་དམ་བཅའ་འཇོག་པའི་སྲོལ་ཐོག་མར་བཏོད་པ་སྟེ། ལྷ་ལྡན་སྨོན་ལམ་ཆེན་མོར་གྲྭ་སྐོར་རབ་འབྱམས་པའི་དམ་བཅའ་བཞག་སྟེ། དགེ་བཤེས་ལྷ་རམས་པའི་མཚན་བཏགས་གནང་བར་བརྟེན་གཞུང་ཆེན་བཀའ་པོད་ལྔའི་སློབ་གཉེར་གོང་འཕེལ་དང་གཙིགས་ཆེན་དུ་མཛད་པའི་སྐུལ་མ་ཆེན་པོ་ཐེབས་པར་མ་ཟད། རིམ་གྱིས་བོད་གངས་ཅན་གྱི་ལྗོངས་སུ་སློབ་གཉེར་མཐར་ཐོན་གྱི་མཚན་བཏགས་ཀྱང་མང་དུ་བྱུང་ཞིང་། དཔེར་ན། དབུས་སུ་ལྷ་རམས་པ་དང་སྔགས་རམས་པ། བཀྲ་ཤིས་ལྷུན་པོར་དཀའ་བཅུ་པ། མདོ་སྨད་བླ་བྲང་དུ་རྡོ་རམས་པ། སྐུ་འབུམ་དུ་སྨོན་ལམ་རབ་འབྱམས་པ་སོགས་མགོ་དང་མཇུག་ཡོད་པའི་ལུགས་སྲོལ་ཡང་དག་པར་བྱུང་སྟེ་ད་ལྟའི་བར་དུ་བོད་ཕྱི་ནང་ཀུན་ཏུ་ས་ཁྱབ་རྡོ་ཁྱབ་ཏུ་གྱུར་ཡོད།
དེ་ག་ནང་བཞིན་ཆོས་སྡེ་ཆེན་པོ་སྐུ་འབུམ་བྱམས་པ་གླིང་དུ་ཡང་སྨོན་ལམ་རབ་འབྱམས་པ་དང་སྔགས་རམས་པ། བཤད་རམས་པ། རྩིས་རམས་པ། གླིང་བསྲེས་བཀའ་བཅུ་སོགས་དགེ་བཤེས་ཀྱི་མཚན་བཏགས་མང་ཙམ་ཡོད་པ་ལས། སྨོན་ལམ་རབ་འབྱམས་པའི་མཚན་བཏགས་སམ་དམ་བཅའ་ནི། ཆོས་སྡེ་ཆེན་པོ་སྐུ་འབུམ་བྱམས་པ་གླིང་གི་ཁྲི་རབས་ཉི་ཤུ་པ་རྒྱལ་མཁན་པོ་ཨ་ཆི་ཐུ་ནོ་མོན་ཧན་བློ་བཟང་དོན་འགྲུབ་མཆོག་ཁྲི་བཞུགས་མཛད་པའི་རིང་སྟེ། རབ་བྱུང་བཅུ་གཉིས་པའི་ས་ཁྱི(1718)ལོར་གསེར་ཏོག་ནོ་མོན་ཧན་ངག་དབང་བསྟན་པའི་རྒྱལ་མཚན་དང་། དགེ་བའི་བཤེས་གཉེན་བློ་བཟང་མཁས་གྲུབ་སོགས་ཀྱིས་དགུན་ཆོས་ཆེན་མོའི་སྟེང་གཞུང་ཆེན་བཀའ་པོད་ལྔའི་གྲྭ་སྐོར་དམ་བཅའ་བཞག་སྟེ། ས་ཕག(1719)ལོའི་ཆོ་འཕྲུལ་སྨོན་ལམ་སྐབས་ཀྱི་སྔ་ཚོགས་དང་ཚ་རྟིང་མ་དགོང་ཇ་གསུམ་ལ་བཤད་པ་དང་། ཚོགས་བར་གྱི་དམ་བཅའ་དང་བཅས་ཆོས་སྡེ་ཆེན་པོ་འདིར་སྨོན་ལམ་རབ་འབྱམས་པའི་གྲྭ་སྐོར་གྱི་ཆོས་སྲོལ་གསར་དུ་བཏོད་ཅིང་། འདི་ནས་བཟུང་ཇི་སྲིད་བསྟན་པ་ནམ་གནས་ཀྱི་བར་དུ་རྒྱུན་མི་འཆད་པའི་བཀའ་ཁྱབ་ཀྱི་ཡིག་འཇོག་མཛད་དེ། སྐུ་འབུམ་བྱམས་པ་གླིང་གི་གཞུང་ལུགས་རབ་འབྱམས་སྨྲ་བའི་དགེ་བཤེས་རྩེ་གྲས་རྣམས་ཀྱིས་དགུན་ཆོས་ཆེན་མོའི་སྟེང་གཞུང་ཆེན་བཀའ་པོད་ལྔའི་དམ་བཅའ་དང་། ཆོ་འཕྲུལ་སྨོན་ལམ་ཆེན་མོའི་ཚོགས་དབུས་སུ་སྨོན་ལམ་རབ་འབྱམས་པའི་མཚན་བཏགས་གནང་བའི་སྲོལ་བྱུང་བར་གདན་རབས་ཚངས་པའི་དབྱངས་སྙན་དུ་གསལ།
ཕྱིས་སུ་མཚོ་སྔོན་དུས་འཁྲུག་དང་རྒྱ་སོག་གི་འཁྲུག་པ་སོགས་ཀྱིས་ཆོས་སྡེ་ཆེན་པོའི་འཆད་ཉན་ལ་གནོད་པ་ཐེབས་པའི་རྐྱེན་བྱས། སྨོན་ལམ་རབ་འབྱམས་པའི་མཚན་བཏགས་དམ་བཅའ་ཡང་དུས་ཡུན་ཐུང་ངུའི་རིང་ཚོགས་མ་ཐུབ་པ་བྱུང་ཡང་། བསྟུད་མར་དམ་པ་མང་པོའི་ཐུགས་བསྐྱེད་དང་སྨོན་ལམ་གྱིས་བསྐྱར་གསོ་བྱེད་ཐུབ་པ་བྱུང་། དུས་རབས་གོང་མའི་ནང་བྱུང་བའི་རིག་གསར་རླུང་འཚུབ་ཀྱིས་བོད་ཁུལ་གྱི་དགོན་སྡེ་གཞན་དག་དང་འདྲ་བར་བཤད་སྒྲུབ་ཀྱི་བྱ་བར་ཉམས་ཉེས་ཆེན་པོ་བྱུང་སྟེ། ཆོས་སྡེ་འདིའི་སྨོན་ལམ་རབ་འབྱམས་པའི་དམ་བཅའ་འཇོག་པའི་སྲོལ་བཟང་གང་ཉིད་མི་ལོ་ལྔ་བཅུའི་རིང་ལ་མཚམས་ཆད་པར་གྱུར་ནའང་། བོད་རབ་བྱུང་བཅུ་བདུན་པའི་མེ་སྤྲེལ(2016)ལོ་ནས་ཡང་བསྐྱར་དབུ་བཙུགས་ཏེ། ༧ བླ་མ་དགེ་ཀྱཱ་རིན་པོ་ཆེ་དབུས་ཆོས་སྡེ་ཆེན་པོ་སྐུ་འབུམ་བྱམས་པ་གླིང་གི་བཀའ་རབ་འབྱམས་སྨྲ་བའི་དགེ་བའི་བཤེས་གཉེན་མང་པོའི་ཐུགས་བསྐྱེད་དང་གདན་ས་ཆེན་པོའི་འཕྲིན་ལས་པ་རྣམ་པས་མཚུངས་མེད་བརྩེ་སྐྱོང་ནར་མར་གནང་བ་བཞིན་ཚུགས་ཤིང་། ལོ་རེ་རེ་བཞིན་ཆོས་སྡེ་ཆེན་པོ་སྐུ་འབུམ་བྱམས་པ་གླིང་གི་སྨོན་ལམ་རབ་འབྱམས་པའི་མཚན་བཏགས་དམ་བཅའ་ཆེན་མོ་ཇི་སྲིད་བསྟན་པ་ནམ་གནས་ཀྱི་བར་དུ། འཇམ་མགོན་རྒྱལ་བའི་མདོ་སྔགས་ཟུང་དུ་འབྲེལ་བའི་བསྟན་པ་རིན་པོ་ཆེའི་གསོས་སུ་འཕེལ་བའི་ལེགས་བྱས་ཀྱི་འཕྲིན་ལས་མཁའ་ཁྱབ་ཏུ་རྒྱས་པའི་སྨོན་པས་མཚམས་སྦྱར་བ་དགེའོ། །
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/news/25737.html


text:
2017-08-07
གངས་ཏི་སེའམ་གངས་རིན་པོ་ཆེ་ནི། བོད་རང་སྐྱོང་ལྗོངས་ཀྱི་སྤུ་ཧྲེང་རྫོང་གི་བྱང་རྒྱུད་དུ་ལྷུན་ཆགས་སུ་ཡོད་ཅིང་། མཚོ་འཕགས་སྨི་དྲུག་སྟོང་དྲུག་བརྒྱ་ང་དྲུག་གིས་མཐོ་བ་ཡོད། གནས་འདིར་ལོ་ངོ་སྟོང་ཕྲག་མང་པོའི་གོང་ནས་ནང་པ་སངས་རྒྱས་པ་དང་། ཕྱི་རོལ་རིག་བྱེད་པ་སོགས་ཀྱིས་ངོས་འཛིན་ཚུལ་མི་འདྲ་བ་བྱུང་ཡོད། དེ་ཡང་གནས་འདི་ཉིད་ཏི་སེར་ངོས་བཟུང་ཚུལ་ནི། 《མདོ་སྡེ་ཕལ་པོ་ཆེ》དང《དྲན་པ་ཉེར་བར་བཞག་པའི་མདོ》སོགས་ནས་ཏི་སེའི་རི་བོ་རྡོ་རྗེ་རྩེ་ལྔ་པའི་དབྱིབས་ཅན་གནམ་ཕངས་དཔག་ཚད་ལྔ་བརྒྱ་ཡོད་པ་སོགས་གསུངས་པ་དང་། དེ་ལྟ་བུའི་གངས་རི་གང་ན་ཡོད་སྙམ་ན། 《ཆོས་མངོན་པ་མཛོད》ལས། འདི་ནས་བྱང་དུ་རི་ནག་པོ་དགུ་འདས་པ་དེ་ནི་གངས་རིའོ། །ཞེས་སོགས་གསུངས་པའི་དོན《མཛོད་འགྲེལ》ལས། འཛམ་བུ་གླིང་འདི་ཉིད་ན་རི་ནག་པོ་དགུ་འདས་པའི་ཕ་རོལ་ན་གངས་རི་ཡོད་དོ། །གངས་རི་དེའི་ཕ་རོལ་རི་སྤོས་ངད་ལྡན་གྱི་ཚུར་རོལ་ན་མཚོ་མ་དྲོས་པ་ཞེས་བྱ་བ་ལས་ཆུ་བོ་ཆེན་པོ་བཞི་སྟེ་གངྒཱ་དང་། སིནྡྷུ་དང་། སི་ཏ་དང་། པཀྵུ་བཅས་འབབ་པ་ཡོད་དོ། །ཞེས་དང་། 《པད་མའི་ལུང་བསྟན་བཀའ་རྒྱ་མ》ལས་གངས་ཏི་སེ་ཤེལ་གྱི་མཆོད་རྟེན་འདྲ་བའི་ཤར་ཕྱོགས་སུ་ཤངས་ཀྱི་ཟ་ཕུ་ལུང་ཡོད་པར་གསུངས་པ་དང་། 《བློན་པོ་བཀའ་ཐང》ལས། རྡོ་རྗེ་གདན་ནས་བྱང་ཕྱོགས་བཅལ་བ་ན། །རི་ནག་དགུ་འདས་ཕ་རོལ་གངས་ཏི་སེ། །ཞེས་འབྱུང་བ་དང་། དཔལ་ལྡན་ཨ་ཏི་ཤ་མངའ་རིས་ཀྱི་རྒྱལ་པོ་ལྷ་བཙུན་བྱང་ཆུབ་འོད་ཀྱིས་གུ་གེར་གདན་དྲངས་སྐབས། ཏི་སེའི་མདུན་བར་ཁའི་ཐང་དུ་ཕེབས་སྐབས། ཇོ་བོ་རྗེའི་ཞལ་ནས། ཏི་སེའི་གངས་ནས་གནས་བརྟན་རྣམས་གདུགས་ཚོད་ཀྱི་གཎྜི་རྡུང་བྱུང་། རང་རེ་ཡང་གུང་གི་དྲོ་གྱིས་ཤིག་ཅེས་གསུངས་པ་སོགས་རྒྱ་བོད་ཀྱི་པཎ་གྲུབ་སུས་ཀྱང་ཏི་སེ་ཞེས་པ་ནི་བོད་ཀྱི་འདི་ལ་ངོས་འཛིན་པ་ཡིན། གནས་ཁྱད་པར་ཅན་འདི་ནས་འབྲི་གུང་སྐྱོབ་པ་འཇིག་རྟེན་གསུམ་མགོན་ནས་རྗེ་དཀོན་མཆོག་ཕན་བདེ་ཉི་མའི་བར་གངས་ཏི་སེའི་རིག་པ་འཛིན་པ་མཁན་རྡོར་འཛིན་དང་འབྲི་གུང་པའི་གྲུབ་མཐའ་འཛིན་པའི་དགེ་འདུན་གྱི་སྡེ་མ་ཆད་པ་བྱུང་། ཁྱད་པར་དུ་མཉམ་མེད་དྭགས་པོ་བཀའ་བརྒྱུད་ཀྱི་སྒྲུབ་གནས་སུ་གྱུར་སྐབས། རྗེ་མར་པའི་ལུང་བསྟན་ལྟར་མི་ལ་རས་པས་གནས་འདིར་སྒྲུབ་པ་ཡུན་རིང་མཛད། དེ་བཞིན་དུ་འབྲི་གུང་སྤྱན་སྔ་ཤེས་རབ་འབྱུང་གནས་དང་། གྲུབ་ཐོབ་སེངྒེ་ཡེ་ཤེས། རྒོད་ཚང་པ། པཎ་ཆེན་བློ་བཟང་ཆོས་རྒྱན། ཞབས་དཀར་པ་སོགས་མང་པོས་ཞབས་ཀྱིས་བཅགས་མྱོང་།
གངས་ཏེ་སེའི་སྟེང་གི་ཨ་ཕུག་ཏུ་གྲགས་པ་ནི་རྗེ་མི་ལས་བྲུས་ཤིང་ཨ་ཡིག་བཀོད་པར་བཤད་ལ། ཏི་སེའི་མདུན་གྱི་ལ་སྔགས་ཞེས་བྱའི་མཚོ་ཆེན་པོ་མི་ལྤགས་ཀྱི་གཡང་གཞིའི་རྣམ་པ་ཅན་ཞིག་ཡོད་པ་ནི། ཇི་སྐད་དུ། སྲིན་ཡུལ་ལངྐ་པུ་རི་ན། །དུག་མཚོ་ནག་པོ་མེ་རེ་རེ། །ཞེས་གསུངས་པ་ལྟར་ཡེ་ཤེས་མགོན་པོ་བེང་ཆེན་ལྕམ་དྲལ་གྱི་ཕོ་བྲང་ཡིན་པར་གསུངས། ཏི་སེའི་ཕྱོགས་བཞི་ན་ཡོད་པའི་ཞབས་རྗེས་བཞི་ནི་མགོན་པོ་བེང་གིས་གངས་ཏི་སེ་འདི་ཀླུ་ཡུལ་དུ་གདན་འདྲེན་པར་བྱའོ་སྙམ་དུ་བསམས་ནས་རྫུ་འཕྲུལ་གྱིས་ཏི་སེའི་སྐེད་པ་ལ་ཐག་པ་བརྒྱབ་ནས་འཁུར་བར་བརྩམས་པ་ན། རྒྱ་གར་འཕགས་པའི་ཡུལ་ནས་སྟོན་པ་འཁོར་བཅས་ངང་བའི་རྒྱལ་པོ་བཞིན་འཕུར་ནས་ཕེབས་ཏེ་ཕྱོགས་བཞི་ལ་ཞབས་རྗེས་རེ་བཀོད་པས་གདན་འདྲེན་མ་ནུས་པར་ལུས་པས། ད་ལྟའང་དེ་བཞི་ལ་ཏི་སེ་མི་འགྱུར་པའི་གཟེར་བཞི་ཞེས་གྲགས།།
དོ་སྣང་ཆེ་བའི་རྩོམ།
རྩོམ་གསར། 10


text:
“ཀྲུང་གོ་གུང་ཁྲན་ཏང་མིའི་ཐོག་མའི་བསམ་འདུན་དང་འགན་འཁྲི་ནི་ཀྲུང་གོ་མི་དམངས་ལ་བདེ་སྐྱིད་བསྐྲུན་རྒྱུ་དང་། ཀྲུང་ཧྭ་མི་རིགས་བསྐྱར་དར་ཡོང་བ་བྱེད་རྒྱུ་དེ་ཡིན”དུས་རབས་གསར་པ་འདི་ནི“ཀྲུང་ཧྭ་བུ་ཕྲུག་ཡོངས་ཀྱིས་སེམས་ནུས་གཅིག་སྒྲིལ་དང་ནུས་ཤུགས་ཡོད་རྒུས་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་འགྲུབ་པའི་དུས་རབས་ཤིག་ཡིན” “མཐུན་སྒྲིལ་ཐུབ་པའི་སྟོབས་ཤུགས་མཐའ་དག་ལ་མཐུན་སྒྲིལ་བྱས་ནས་སེམས་ཤུགས་གཅིག་སྒྲིལ་གྱིས་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་འོད་སྟོང་འཕྲོ་བའི་མདུན་ལམ་གྱི་ཕྱོགས་སུ་སྐྱོད་དགོས”ཞེས་པ་སོགས་ཏང་གི་ཚོགས་ཆེན་བཅུ་དགུ་པའི་སྙན་སྒྲོན་ནང་ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་བ་བྱེད་རྒྱུ་དེ་སྤྱོད་བཟང་འདུན་ཆེའི་མི་སྣའི་ཕུགས་འདུན་དང་། ཀྲུང་གོ་མི་དམངས་ཀྱི་རླབས་ཆེན་ཕུགས་འདུན། རང་རེའི་ཏང་གི་ལོ་རྒྱུས་ཀྱི་འགན་འཁྲི། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་བའི་སྤྱིའི་ལས་འགན་བཅས་ལ་བརྩིས་ནས་མིག་ལམ་དུ་ཡང་ཡང་མངོན་པ་དང་མི་རྣམས་ཞུམ་མེད་མདུན་སྐྱོད་བྱེད་རྒྱུར་སྐུལ་མ་ཐེབས་པ་བྱས་པས། ཀྲུང་གོ་གུང་ཁྲན་ཏང་མིའི་ཐོག་མའི་བསམ་འདུན་དང་འགན་འཁྲིས་ཏང་ཡོངས་ལ་སྐུལ་ལྕག་དང་མི་སེམས་ལ་སྐུལ་མ་ཐེབས་ཡོད། ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་ལག་བསྟར་བྱེད་པར་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་བརྗིད་ཆེའི་དམིགས་ཚད་མངོན་འགྱུར་བྱེད་རྒྱུ་ཁོང་དུ་གཏིང་ཟབ་ཆུད་པ་བྱས་ནས་མི་དམངས་དུང་ཕྱུར་མང་པོས་ཀྲུང་གོའི་ཕུགས་འདུན་མཉམ་དུ་བསྐྲུན་རྒྱུའི་འབོད་སྐུལ་བྱེད་དགོས།
ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་ཡོད་པས་ང་ཚོས་གོམ་ཞེང་ཆེན་པོས་མི་རིགས་བསྐྱར་དར་གྱི་འོད་སྟོང་འཕྲོ་བའི་མདུན་ལམ་ཕྱོགས་སུ་སྐྱོད་དགོས།
རིགས་པའི་གཞུང་ལུགས་ནི་ཕུགས་འདུན་གྱི་ལམ་སྟོན་བརྡ་རྟགས་ཡིན། ཀྲུང་ཧྭ་མི་རིགས་རླབས་ཆེན་བསྐྱར་དར་མངོན་འགྱུར་བྱེད་པར་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱེད་དགོས། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རིགས་པའི་གཞུང་ལུགས་ཀྱི་མ་ལག་ནི་ཏང་དང་མི་དམངས་ཀྱིས་ཀྲུང་ཧྭ་མི་རིགས་རླབས་ཆེན་བསྐྱར་དར་མངོན་འགྱུར་ཡོང་བར་མཛུབ་ཁྲིད་བྱེད་པའི་ཡང་དག་པའི་རིགས་པའི་གཞུང་ལུགས་ཤིག་ཡིན་པ་ལོ་རྒྱུས་དང་ལག་ལེན་ནང་ར་འཕྲོད་ཐུབ་ཡོད་ལ་མུ་མཐུད་ཐུབ་རྒྱུ་རེད། རིགས་པའི་གཞུང་ལུགས་འདིའི་གྲུབ་ཆའི་ཆ་གལ་ཆེན་ཞིག་ཡིན་པའི་ངོས་ནས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ནི་མར་ཁེ་སི་རིང་ལུགས་ཀྲུང་གོ་ཅན་གྱི་གྲུབ་འབྲས་གསར་ཤོས་ཤིག་དང་། ཏང་གི་ཚོགས་ཆེན་བཅུ་དགུ་པའི་བླ་སྲོག་ལྟ་བུ་ཞིག ཏང་ཡོངས་དང་རྒྱལ་ཡོངས་མི་དམངས་ཀྱིས་ཀྲུང་ཧྭ་མི་རིགས་རླབས་ཆེན་བསྐྱར་དར་མངོན་འགྱུར་ཡོང་བར་འབད་འཐབ་བྱེད་པའི་བྱ་སྤྱོད་ཀྱི་ཕྱོགས་ཤིག་བཅས་རེད། ཏང་གི་གསར་གཏོད་རིགས་པའི་གཞུང་ལུགས་ལ་བརྟེན་ནས་བསམ་བློར་དྲག་ཆས་སྤྲས་ཚེ་ང་ཚོས་དེ་བས་རང་རྟོགས་ངང་དུས་རབས་གསར་པའི་ཏང་གི་ལོ་རྒྱུས་འགན་འཁྲི་སྒྲུབ་ཕྱིར་འབད་འཐབ་ལྷོད་མེད་བྱེད་ཐུབ།
“ཀྲུང་གོ་གུང་ཁྲན་ཏང་གི་འགོ་ཁྲིད་མེད་ན་མི་རིགས་བསྐྱར་དར་ཞེས་པ་སྟོང་བསམ་ཞིག་ཡིན་པ་ལྡོག་མེད་རེད”ལོ་96རིང་ཕྲག་ཐོག་ཏུ་འཁུར་བའི་ལོ་རྒྱུས་ཀྱི་འགན་འཁྲི་ལེགས་སྒྲུབ་བྱེད་ཆེད་རང་རེའི་ཏང་གིས་མི་དམངས་ལ་མཐུན་སྒྲིལ་སྣེ་ཁྲིད་བྱས་ནས་དཀའ་ངལ་སྣ་ཚོགས་ཁྱད་དུ་བསད་དེ་ཚེ་སྲོག་ཧ་ཅང་མང་པོ་བློས་གཏོང་གིས་ཕུན་སུམ་ཚོགས་པའི་ལོ་རྒྱུས་ཀྱི་དེབ་ཐེར་ཐོག་འཁོད་པའི་མི་ཡུལ་གྱི་བྱས་རྗེས་ངོ་མཚར་ཅན་ཐེངས་མང་བཏོད་ཡོད། ལེ་དབར་བརྒྱ་བསྐྱོད་ན་དགུ་བཅུ་ལམ་ཕྱེད་ཡིན་པས་སྐྱོད་དཀའ་བ་ནི་རྗེས་ཀྱི་ལམ་ཐག་དེ་ཡིན། བློ་རྩ་བརྟན་མཁན་དང་། ཞུམ་མེད་མདུན་སྐྱོད་མཁན། འབད་འཐབ་མཁན་བཅས་ལ་ལོ་རྒྱུས་ཀྱིས་ལྟ་རྟོག་བྱེད་པ་ལས་ཐེ་ཚོམ་མཁན་དང་། སྒྱིད་ལུག་ཅན། དཀའ་ངལ་སྐྲག་མཁན་བཅས་བསྒུགས་ནས་སྡོད་མི་སྲིད། དེས་ན་ཏང་ཡོངས་ཀྱི་བློ་མཐུན་གྱིས་ངེས་པར་དུ་ཐོག་མའི་བསམ་འདུན་མ་བརྗེད་པར་འགན་འཁྲི་བློ་ལ་བརྟན་པོར་བཅངས་ནས་རང་རྟོགས་ངང་ཏང་གི་མཐུན་སྒྲིལ་གཅིག་གྱུར་སྲུང་སྐྱོང་བྱས་ཏེ་ཏང་གི་འགྱུར་མེད་སྟོབས་ལྡན་གྱི་འགོ་ཁྲིད་དང་སྙིང་རུས་ཆེ་བའི་འབད་འཐབ་ལ་བརྟེན་ནས་ཀྲུང་གོའི་ཕུགས་འདུན་མཉམ་དུ་སྒྲུབ་པའི་སྟོབས་ཤུགས་ཆེན་པོ་གཅིག་ཏུ་སྒྲིལ་དགོས། ཏང་ཡོངས་ཀྱི་བློ་མཐུན་གྱིས་ངེས་པར་དུ་དཀའ་སྤྱད་འབད་འཐབ་དང་ང་རྒྱལ་དང་འཚབ་འཚུབ་སྤོང་བའི་སྤྱོད་ཚུལ་རྒྱུན་འཁྱོངས་བྱས་ནས་དུས་ཚོད་ཀྱིས་མི་མི་སྒུག་པ་དང་དུས་ཚོད་སྐར་ཆ་ཙམ་ཡང་བརྩོན་ལེན་བྱེད་པའི་སྙིང་སྟོབས་ལ་བརྟེན་ནས་དུས་རབས་གསར་པའི་རྒྱང་སྐྱོད་ཀྱི་ལམ་བུར་ནུས་ཤུགས་ཡོད་རྒུས་སྐྱོད་དགོས།
“ཀྲུང་ཧྭ་མི་རིགས་རླབས་ཆེན་བསྐྱར་དར་མངོན་འགྱུར་ཡོང་བ་བྱེད་རྒྱུ་ནི་ཀྲུང་གོ་བ་ཡོངས་ཀྱི་ཐུན་མོང་གི་ཕུགས་འདུན་ཡིན”ཀྲུང་གོའི་ཕུགས་འདུན་མཐར་གཏུགས་ནས་བརྗོད་ན་མི་དམངས་ཀྱི་ཕུགས་འདུན་ཡིན་པས་ངེས་པར་དུ་མི་དམངས་ལ་བརྟེན་ནས་མངོན་འགྱུར་ཐུབ་པ་བྱེད་དགོས། རང་རེའི་ཏང་གིས་ཐོག་མཐའ་བར་གསུམ་དུ་མི་དམངས་མང་ཚོགས་དང་ཤ་རུས་འདྲེས་པའི་འབྲེལ་བ་རྒྱུན་འཁྱོངས་བྱས་ཚེ་རྒྱལ་ཡོངས་མི་རིགས་ཁག་གི་མི་དམངས་ཀྱི་མཐུན་སྒྲིལ་ཆེ་མོ་སྲ་བརྟན་དུ་གཏོང་ཐུབ་པ་དང་། རྒྱལ་ཁབ་ཕྱི་ནང་གི་ཀྲུང་ཧྭ་བུ་ཕྲུག་གི་མཐུན་སྒྲིལ་ཆེ་མོར་ཤུགས་སྣོན་ཐེབས་ནས་མཐུན་སྒྲིལ་ཐུབ་པའི་སྟོབས་ཤུགས་མཐའ་དག་ལ་མཐུན་སྒྲིལ་བྱེད་ཐུབ། ཀང་ཨའོ་ཐའེ་གསུམ་གྱི་སྤུན་ཟླ་ཚུད་པའི་ཀྲུང་ཧྭ་བུ་ཕྲུག་ཡོངས་ཀྱིས་ལོ་རྒྱུས་ཀྱི་འཕེལ་ཕྱོགས་ཆེན་པོ་དང་བསྟུན་པ་དང་མི་རིགས་ཀྱི་བདེན་དོན་མཉམ་དུ་བློ་ལ་བཅངས་ནས“རྒྱལ་ཁབ་གཅིག་ལ་ལམ་ལུགས་གཉིས”མཐའ་འཁྱོངས་དང་མེས་རྒྱལ་གོང་བུ་གཅིག་གྱུར་ལ་སྐུལ་འདེད་བཏང་ཚེ་མི་རིགས་ཀྱི་ལས་དབང་རང་ཉིད་ཀྱི་ལག་ཏུ་སྟངས་འཛིན་ཐུབ་ངེས་རེད། རྒྱ་ཆེའི་གཞོན་ནུ་ཚོས་བློ་ཁོག་ཆེན་པོས་དུས་རབས་ཀྱི་ཡར་བརྩོན་སྙིང་སྟོབས་ལྡན་པ་བྱས་ནས་ཀྲུང་གོའི་ཕུགས་འདུན་མངོན་འགྱུར་བྱེད་པའི་གསོན་ཉམས་དོད་པའི་ལག་ལེན་ནང་ལང་ཚོའི་ཕུགས་འདུན་འགྲུབ་རྒྱུར་འབད་འཐབ་དང་མི་དམངས་ཀྱི་ཁེ་ཕན་ཆེད་འབད་འཐབ་ལྷོད་མེད་བྱེད་པའི་བརྒྱུད་རིམ་ནང་མི་ཚེའི་ངོ་མཚར་ཆེ་བའི་ལེའུ་བརྩམས་ཚེ་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མཐར་མི་རབས་ནས་མི་རབས་བར་གྱི་འབད་འཐབ་ཁྲོད་དོན་དངོས་སུ་འགྱུར་ངེས་རེད།


text:
ལོག་སྨྲ་ཚ་འདེད།
རླུང་དམར།
བཙན་བྱོལ་ནང་གཡས་དཀྲུག་གཡོན་དཀྲུག་གནང་གིན་པའི་སྲིད་དཔོན་ལོག་སྨྲ་དེ་ང་ཚོའི་མིག་ལམ་ན་རྒྱུ་ཞིང་བགྲོད་པར་བགྱི། མི་དེས་བཤད་རྒྱུར་« ལོ་གསུམ་བཞིའི་ནང་བོད་རྒྱ་འབྲེལ་མོལ་མ་བྱུང་ན་དེའི་རྗེས་ནས་ཁག་པོ་རེད།»བསམ་གྱི་འདུག་ཅེས་ལོག་སྨྲས་བྱས་ཏེ་འདུག སྐད་ཆ་འདི་གླེང་བྱ་བཏོན་པ་ནས་བཙན་བྱོལ་གྱི་སྲིད་སྐྱོང་ནི། ཇེ་སྡུག་ནས་ཇེ་སྡུག་རེད། ཁ་ལྕེ་ལ་བདག་པོ་མེད་པའི་རྣམ་ཤེས་རུལ་པ་ཞིག་རེད། བདེན་པ་ལ་རྐང་བརྫིས་གཏོང་གིན་པའི་མི་”སྡིག་ཏོ་ཅན་”ཟེར་བ་དེ་ཡིན་འདུག དེ་ལྟ་ནའང་། ངན་དཔོན་གྱི་ཁ་ལག་ལ་ནམ་ཡང་ཚོད་འཛིན་མེད་པར་མི་མང་ལ་བསླུ་བྲིད་བཏང་བ་ཉུང་ཉུང་རེད་མི་འདུག ལོ་འདི་དག་ལ་ང་ཚོའི་བཙན་བྱོལ་སྒྲིག་འཛུགས་རྨང་ནས་ཤི་ལམ་དུ་བཞག་སྟེ་ཁོ་རང་ཕྱི་རྫིག་ཁོག་སྟོང་གིས་གསོན་རྒྱུར་དགའ་དཀྲོག་དཀྲོག་ཅིག་རེད།
ད་ང་ཚོས་གླེང་གིན་པ་ནི་བཙན་བྱོལ་སྒྲིག་འཛུགས་ཀྱི་སྲིད་སྐྱོང་གིས་བསགས་པའི་ནག་བསུབ་ལོག་སྨྲས་དེ་དག་རེད། ཁོ་རང་དྲྭ་ལམ་རྒྱང་བསྒྲགས་གང་དུ་སོང་ནའང་། བཙན་བྱོལ་བོད་ཀྱི་ཆེ་མཐོང་དང་མཚན་གནས་ལ་བསམ་བློ་མི་གཏོང་པར་རང་འདོད་གང་དྲན་གྱིས་དབང་ཆ་ལོག་སྤྱོད་གནང་གིན་མཆིས། དེ་ནི། དངོས་གནས་ཡིད་སེམས་ལ་འཁོར་མ་མྱོང་བའི་བྱ་སྤྱོད་ཐ་ཤལ་དེའི་རིགས་ཤིག་ཏུ་འཐུས་སོང་། ཁོའི་ཁ་ནང་ནས་དོན་འཁྱོག་ལོག་འགྲེལ་གྱི་གཏམ་གླེང་མང་དུ་སྤེལ་བཞིན་གདའ། དེ་མིན། ཁོ་རང་གིས་ >གྱི་བདེ་སྡུག་སོགས་ཀྱི་ཐད་ནས་ཅི་ཡང་མི་ཤེས་མོད། ཡིན་ཡང་། དབུ་མའི་ལམ་ལ་ལྟ་ཚུལ་ངན་པ་འཛིན་གྱིན་བོད་རྒྱ་འབྲེལ་མོལ་ལ་རེ་བ་མེད་ཚུལ་སོགས་ཀྱི་ལོག་སྨྲས་བྱས་ཏེ་རང་མགོ་རང་གིས་གཅོག་གིན་མི་མང་ཁྲོད་ལ་ཐན་སྐད་སྤུར་ནས་བསྡད་དེ་མཆིས།
མཐར་ཐུག་ནས་བཤད་ན། བཙན་བྱོལ་ནང་གི་སྲིད་སྐྱོང་བློ་སེང་གིས་བོད་མིའི་ལས་དབང་སྐྱ་ཟད་སྔོ་སྡུག་ཏུ་བཏང་ནས། ཆོལ་ཁ་དབྱེན་དཀྲུག ཁ་མཐུན་ཤོག་སྒྲིལ། དམ་ཉམས་ལག་སྦྲེལ། ཧམ་བཤད་རྫུན་སྒྲིག་དང་། བླ་མར་དབུ་སྐོར་སོགས་བྱས་ཏེ་ལོག་སྨྲས་གནང་། དེ་བཞིན་དུ། ཁོ་རང་གིས་བཤད་པ་ཡོད་ཚད་ལ་བོད་གཞུང་དམངས་གཉིས་ལ་ཕན་པའི་ལས་ཤིག་སྒྲུབ་ཀྱིན་མི་འདུག་པས། འོར་ཏུ། ལོ་རེ་གཉིས་ཀྱི་བཙན་བྱོལ་གཞུང་འདི་རྐང་མེད་ལག་མེད་དུ་གཏོང་གིན་སྲིད་སྐྱོང་གི་གོ་ཐོབ་ནས་”སྒོར་མོའི་ཞིང་ཁམས་”སུ་ལོག་པར་སྨྲས་ཏེ་བུད་འགྲོ་བས། ང་ཚོས་ཁོའི་རྗེས་རྐུབ་ལ་ཚ་འདེད་གཏོང་དགོས་ཀྱི་འདུག
༢༠༡༨-༠༤-༡༩ ཉིན།


text:
—- དབུས་གཙང་གི་སློབ་ཆེན་སློབ་མའི་ཚོགས་པ་ཞིག་ལ་བཤད་པའི་སྐད་ཆ། ཐོག་མར་ངས་འདི་ནས་ཁྱེད་རྣམ་པ་ལ་འཚམས་འདྲི་བཀྲ་ཤིས་བདེ་ལེགས་ཞུ་བ་དང་ཆབས་ཅིག་ཏུ་ཚོགས་གཙོ་ཡིས་མགྲོན་འབོད་བྱས་པ་ལ་སྙིང་ཐག་པས་བཀའ་དྲིན་ཆེ་ཞུས་པ་ཡིན། ངས་དབུས་སྐད་ཡག་པོ་ཞིག་བཤད་མི་ཤེས། དེའི་རྒྱུ་མཚན་གྱིས་ངས་སྐད་ཆ་བཤད་པ་ཧ་མ་གོ་མཁན་ཡང་མང་བོ་ཡོད་སྲིད་ཀྱི་རེད། ཡིན་ནའང་སེམས་ཁྲལ་མ་གནང་རོགས། ངས་བཤད་པའི་སྐད་ཆ་ཡིག་ཐོག་ཏུ་ཕབ་ནས་སང་ཉིན་གནིངས་ཉིན་དྲ་ཐོག་ཏུ་བཞག་གི་ཡིན། ཁྱེད་ཚོས་ཡིག་ཐོག་ནས་གོ་བ་ལེན་ཐུབ། ང་ནམ་རྒྱུན་ཁྲིམས་ལུགས་བཤད་སར་མགྲོན་འབོད་གནང་མཁན་བོད་པའི་རོང་འབྲོག་མང་ཚོགས་ཡིན་ལ་ངའི་དམིགས་ཡུལ་གཙོ་བོ་དེ་ཡང་རོང་འབྲོག་མང་ཚོགས་ལ་ཕན་འདོགས་པའི་ཆེད་དུ་ཁྲིམས་ལུགས་ག་ཚོད་ཐུབ་ཐུབ་ཀྱིས་བཤད་གིན་ཡོད། ད་ལན་ཁྱེད་སློབ་གྲྭ་ཆེན་མོའི་སློབ་མའི་ཚོགས་པ་ཞིག་གིས་ང་མགྲོན་འབོད་བྱས་པ་དེ་ལ་ང་སེམས་གཏིང་ནས་དགའ་བོ་བྱུང་། གང་ཡིན་ཞེ་ན། ཁྱེད་ཅག་ནི་བོད་མི་རིགས་ཀྱི་མ་འོངས་པ་ཡིན། ཁྱེད་ཅག་ནི་ང་ཚོའི་ལག་ནས་མི་རིགས་འདིའི་བདེ་སྡུག་གི་ཁུར་བོ་ཕྲག་ཏུ་ལེན་མཁན་དུ་གྱུར་ཡོད་པའི་རྒྱུ་མཚན་གྱིས་ཡིན། ཨ་ཧྥེ་རི་ཀའི་མི་རིགས་ལ་གཏམ་དཔེ་ཞིག་ཡོད། དེ་ནི་ཁྱེད་རང་མགྱོགས་པོར་འགྲོ་འདོད་ན་ཁེར་རྐྱང་ངང་སོང་། ཁྱེད་རང་རྒྱང་རིང་བར་འགྲོ་བསམ་ན་གྲོགས་དང་བཅས་པར་སོང་།“If you want to go fast, go alone. If you want to go far, go together” ཟེར། ང་ཚོའི་མི་རིགས་འདི་དར་རྒྱས་དང་དཔལ་ཡོན་ཅན་ཞིག་ཏུ་འགྱུར་བའི་བགྲོད་ལམ་ནི་ཤིན་ཏུ་རྒྱང་ཐག་རིང་བོ་ཞིག་ཡིན་པའི་ཆ་ནས་ང་ཁྱེད་ཅག་དང་མཉམ་དུ་འགྲོ་བར་འདོད། ང་ཚོས་ངེས་པར་དུ་མཉམ་དུ་འགྲོ་དགོས།
རྩོམ་པ་པོ། རྡོ་སྦིས་ཚེ་རིང་རྒྱལ། ཁྲལ་བསྡུ་བ་དང་ཁྲིམས་གནོན་པ་ནི་ཡུལ་དུས་ཀྱི་བཀག་རྒྱ་མེད་པར་གཞུང་ག་འདྲ་ཞིག་ཡིན་ན་དེའི་བྱེད་ལས་གཙོ་བོ་གཉིས་སུ་ཆགས་ཡོད་དེ་། རང་རེའི་བོད་ལ་ཆ་མཚོན་ན། དུས་རབས་བདུན་པའི་དུས་འགོར་བཙན་པོ་སྲོང་བཙན་སྒམ་པོས་གཅིག་གྱུར་གྱི་གཞུང་རང་མཚན་དང་ལྡན་པ་ཐོག་
黄元姗 自治州的创建始于上世纪50年代,至1983年鄂西土家族苗族自治州建立(1993年3月更名为恩施土家族苗族自治州),全国共建30个自治州.制定自治条例是自治州自治机关的一项法定权力.1985年4月7黔南布依族苗族自治州第七届人民代表大会第五次会议通过《黔南布依族苗族自治州自治条例》,从此开启了自治州制定自治条例的序幕.30个自治州从上个世纪80年代到90年代初,除新疆的5个自治州外,其它25个自治州制定了25件自治条例,这是《民族区域自治法》实施的一个重要标志.
འདྲི་མཁན། སྟག་ལྷ་རྒྱལ། ལན་འདེབས་མཁན། སྒྲོལ་མ་སྐྱབས། ༡ སྤྱིར་བཏང་གི་ཁྲིམས་ཀྱི་གོ་དོན་ནི་ཇི་ཞིག་ཡིན། ལན། ཁྲིམས་ཟེར་ན་གོ་བ་ལེན་སྟངས་མི་འདྲ་བས་དབང་གིས་དེར་མཚན་ཉིད་འཇོག་སྟངས་ཡང་མི་འདྲ་བ་སྣ་ཚོགས་ཡོང་གི་ཡོད། ཤར་ནུབ་གྱི་རིག་གནས་དང་གནའ་དེང་གི་ལོ་རྒྱུས་ཀྱིས་བསྐལ་བ་ལས་ཁྲིམས་ལ་མཚན་ཉིད་མི་འདྲ་བ་མང་བོ་བཞག་ཡོད་པ་དེ་ནང་གི་ཐུན་མོང་གི་ཁྱད་ཆོས་ཕྱོགས་གཅིག་ཏུ་སྡོམ་ནས་བཤད་ན། ཁྲིམས་ནི་གང་ཟག་གི་སྤྱོད་ལམ་ཚོད་འཛིན་པའི་ཚངས་ཐིགས་ཤིག་ལ་གོ་བ་དང་། ཚངས་ཐིགས་དེ་ཡང་རྒྱལ་ཁབ་ཀྱི་དབང་ཆ་ལ་བརྟེན་ནས་བཟོས་ཤིང་། རྒྱལ་ཁབ་ཀྱི་དབང་དྲག་ཀྱང་ཚངས་ཐིགས་དེའི་རྒྱབ་རྩ་རུ་བསྡད་པ་ཞིག་ཡིན་དགོས། ཁྲིམས་ཀྱི་བརྗོད་བྱ་གཙོ་བོ་ནི་སྤྱི་དམངས་ཀྱི་ཐོབ་ཐང་དང་འོས་འགན་གཙོ་བྱས་ཏེ་བཀོད་ཡོད་པ་དེ་འདྲ་ཞིག་ལ་གོ་དགོས་བར་སྙམ།
ཨ་རིན་གྱིས་བསྒྱུར། ནམ་མཁས་མཚམས་སྦྱོར་བྱས། བརྒྱ་ལོ་སྔོན་མའི་ལོ་རབས་དགུ་བཅུའི་དཀྱིལ་དུ། བར་སྐབས་ཤིག་ལ་ཁྲིམས་བརྟེན་ཁབ་སྐྱོང་དང་ཁྲིམས་སྐྱོང་གཉིས་ཀྱི་སྐོར་ནས་བགྲོ་གླེང་འཁྲུག་ཆ་དོད་པོ་ཞིག་བྱས་མྱོང་ཡང་། འོན་ཀྱང་ཕྱིས་སུ་ཅི་ཡིན་འདི་ཡིན་མེད་པར་གྱུར། དེ་ཡང་ལོ་བཅུ་ཕྲག་ལྷག་གི་ཞི་འཇམ་བརྒྱུད། དུས་ད་ལྟ་ཡང་བསྐྱར་ཁྲིམས་བརྟེན་ཁབ་སྐྱོང་སྐོར་གྱི་སྐད་ཆ་ཚ་ཚ་འུར་འུར་གྱིས་གླེང་བྱུང་བ་དང་། ཁྲིམས་སྐྱོང་གི་དོན་སྙིང་ལའང་བསྐྱར་དུ་དོ་སྣང་བྱུང་། འོ་ན་ཁྲིམས་སྐྱོང་ཞེས་པ་ཅི་ཞིག་ཡིན་ཞེ་ན། དེ་ནི་ཁྲིམས་ཀྱིས་རྒྱལ་ཁབ་སྐྱོང་བ་ཞིག་ལས། མི་ཡི་དབང་སྒྱུར་མིན་ཞིང་དབང་སྒྱུར་བས་ཁྲིམས་ལ་བརྟེན་ནས་དབང་སྒྱུར་བྱས་པ་ཞིག་ཀྱང་ཁྱོན་ནས་མིན་པ་དེ་ཡིན། ཁྲིམས་སྐྱོང་གི་སྔོན་འགྲོའི་རིན་ཐང་ནི། ཁྲིམས་སྐྱོང་གིས་འགྲོ་མིའི་གཞི་རྩའི་ཐོབ་ཐང་དང་། ལྷག་པར་སྤྱི་དམངས་སྒེར་གྱི་རྒྱུ་ནོར་ཐོབ་ཐང་དང་རང་དབང་ཐོབ་ཐང་། ཚེ་སྲོག་ཐོབ་ཐང་ལ་བརྩི་བཀུར་བྱེད་པ་དང་ཆབས་ཅིག ཚུལ་མཐུན་གྱི་ཁྲིམས་ལུགས་འགྲོ་རིམ་ངོས་ནས་ཀྱང་ལོགས་སུ་བསྐྱུར་དུ་མེད་པའི་འགྲོ་མིའི་གཞི་རྩའི་ཐོབ་ཐང་འདི་དག་འཕྲོག་པ་དང་གནོད་འཚེ་མི་བྱ་བར་འགན་སྲུང་བྱེད་དགོས།
© 2018 — Powered by WordPress
Theme by Anders Noren — Up ↑